Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 322/15-12-2015 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση των προβλημάτων των παραγωγών πατάτας του Κάτω Νευροκοπίου Δράμας εξαιτίας της ύπαρξης επιβλαβούς μύκητα σε καλλιεργήσιμες εκτάσεις. Στην ερώτηση θα απαντήσει ο Υπουργός κ. Ευάγγελος Αποστόλου. Ορίστε, κύριε Κυριαζίδη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, χαίρομαι που είστε εδώ για ένα σημαντικό ζήτημα που αφορά μία ιδιαίτερα - θα έλεγα - επιβαρυμένη περιοχή όχι μόνο του Νομού Δράμας, αλλά όλης της χώρας και μιλάω για το λεκανοπέδιο Κάτω Νευροκοπίου. Κύριε Υπουργέ, όπως γνωρίζετε και εσείς και στις συζητήσεις που κάναμε και στο Υπουργείο, αλλά και κατ' ιδίαν, οι παραγωγοί πατάτας στην περιοχή του λεκανοπεδίου Κάτω Νευροκοπίου έχουν πληγεί από έναν επιβλαβή μύκητα, με συνέπεια μεγάλη καλλιεργήσιμη γη, έκταση να έχει τεθεί σε καραντίνα επί σκοπώ αντιμετώπισης του ζητήματος αυτού. Ένεκα του προβλήματος που έχει προκύψει, η πολιτεία υποχρεώθηκε να βάλει σε μία «καραντίνα» αυτήν την έκταση, με αποτέλεσμα η μονοκαλλιέργεια στην ουσία σε αυτήν την αγροτική περιοχή να έχει περιοριστεί, διότι κατ' εξοχήν η πατάτα είναι εκείνη η οποία δίνει ζωή σε αυτόν τον τόπο ως μονοκαλλιέργεια. Έχει πληγεί ανεπανόρθωτα το εισόδημα των αγροτών, οι οποίοι βρίσκονται και σε απόγνωση, σε ό,τι αφορά αυτήν την εκκρεμότητα. Η προηγούμενη κυβέρνηση είχε πάρει συγκεκριμένα και ορισμένα μέτρα, σχετικά με την αποζημίωση. Βεβαίως, επιπλέον, επειδή συνεχίζει και υπάρχει αυτό το πρόβλημα, προς εσάς και ειδικότερα προς την Κυβέρνησή σας έρχεται βαρύ - αν θέλετε - το ερώτημα, προκειμένου να αντιμετωπιστεί το τεράστιο αυτό ζήτημα των αγροτών αυτής της περιοχής. Θα παρακαλούσα, κύριε Υπουργέ, να μας πείτε σήμερα αν το Υπουργείο, αν η Κυβέρνηση προτίθεται να αποζημιώσει τους πατατοκαλλιεργητές αυτής της περιοχής. Να μας πείτε επίσης αν έχει ληφθεί μέριμνα για την αντιμετώπιση της συγκεκριμένης επιβλαβούς ασθένειας, όπως και αν υπάρχουν οι συνθήκες προκειμένου να δοθούν σε καλλιέργεια αυτές οι εκτάσεις, διότι η μόνη καλλιεργήσιμη έκταση και ιδιοκτησία πάρα πολλών αγροτών βρίσκεται σ' αυτή την απομονωμένη περιοχή.
Ευχαριστούμε κύριε Κυριαζίδη. Τον λόγο έχει ο κ. Αποστόλου.
Κύριε συνάδελφε, αντιλαμβάνομαι την αγωνία σας για την περιοχή και για ένα προϊόν που έχει ταυτιστεί με την περιοχή. Όμως, όπως και εσείς γνωρίζετε, σύμφωνα με τον Κανονισμό Ασφάλισης της αγροτικής παραγωγής του ΕΛΓΑ, όπως ισχύει δηλαδή σήμερα, οι ζημιές που προξενούνται στη φυτική παραγωγή από μυκητολογικές προσβολές - στην προκειμένη περίπτωση αναφέρομαι και στον μύκητα που έπληξε την πατάτα Νευροκοπίου - δεν καλύπτονται ασφαλιστικά. Όμως, οι ζημιές στις καλλιέργειες από ασθένειες θα μπορούσαν να ενταχθούν σε πρόγραμμα κρατικών ενισχύσεων - είναι το γνωστό ΠΣΕΑ - όπου απαραίτητη προϋπόθεση είναι η ζημιά να οφείλεται σε δυσμενείς καιρικές συνθήκες ή απρόβλεπτα γεγονότα, τα οποία δεν μπορούν να αντιμετωπιστούν γιατί δεν υπάρχουν τα κατάλληλα μέσα αντιμετώπισης. Στις περιπτώσεις αυτές, όταν η σοβαρότητα της ζημιάς είναι αρκετά μεγάλη και οφείλεται σε αυτό που λέμε, απρόβλεπτα γεγονότα που δεν μπορούν να αντιμετωπιστούν, όπως σας είπα, χρειάζεται ένα ιδιαίτερο ποσοστό της ζημιάς, αυτό που λέμε κατώφλι της ζημιάς, που πρέπει να υπάρχει για να μπορεί να ενταχθεί η συγκεκριμένη περιοχή σε καθεστώς ενισχύσεων. Αυτό το κατώτατο όριο έχει καθοριστεί στο 30% των νομοειδών ειδών της περιφερειακής ενότητας, σε σχέση με τη μέση απόδοση των προηγούμενων τριών ετών, με βάση τα επίσημα στατιστικά στοιχεία της χώρας. Ο συγκεκριμένος μύκητας εντοπίζεται στην περιοχή Κάτω Νευροκοπίου της περιφερειακής ενότητας Δράμας. Το ποσοστό της ζημιάς είναι πολύ μικρότερο του 30% της περιφερειακής ενότητας. Άρα, από αυτή την άποψη, δεν μπορούμε να το εντάξουμε στις κρατικές ενισχύσεις, σε αυτό που σας ανέφερα πριν, αρμοδιότητας ΠΣΕΑ. Εμείς πραγματικά κατανοούμε πλήρως το πρόβλημα που υπάρχει στην περιοχή. Όντως συζητάμε και προετοιμαζόμαστε να επεκτείνουμε τις ασφαλιστικές καλύψεις από πλευράς ΕΛΓΑ σε όλη τη φυτική παραγωγή για να καλύπτουμε όλες τις ζημιές. Αυτή την ώρα όμως δεν μπορώ να σας πω κάτι. Και μην ξεχνάτε, επειδή η χώρα μας έχει υποστεί πάρα πολλές κυρώσεις σε περιπτώσεις όπου οι παρεμβάσεις της σε τέτοιου είδους ζητήματα δεν καλύπτονται και δεν εγκρίνονται από την Ευρωπαϊκή Ένωση, δεν θέλουμε να ξαναζήσουμε τέτοιες καταστάσεις. Θα δούμε όμως τι μπορούμε να κάνουμε. Στη δευτερολογία μου θα πω περισσότερα.
Ευχαριστώ. Κύριε Κυριαζίδη, έχετε τον λόγο ξανά.
Κύριε Υπουργέ, θα μου επιτρέψετε, με όλο τον σεβασμό και με τη φιλία που έχουμε από καιρό, να σας πω ότι δεν έχω πάρει απάντηση. Δεν πιστεύω ότι μπορεί να υπάρχει τέτοια αντιμετώπιση για συμπατριώτες μας, οι οποίοι ζουν ακριβώς από την καλλιέργεια ενός προϊόντος. Εσείς απαντάτε σήμερα ότι δεν υπάρχει η δυνατότητα μιας αποζημίωσης και ότι θα έπρεπε όλη η περιφέρεια να έχει πάνω από 30% ζημία προκειμένου να αντιμετωπιστεί. Δεν μπορούμε να αντιμετωπίσουμε ένα τέτοιο μεμονωμένο γεγονός, σε μια περιοχή που θα έπρεπε να πληρώνουμε τους κατοίκους για να μένουν, όντας απομονωμένοι οκτώ μήνες τον χρόνο, και ερχόμαστε εδώ σήμερα και αρνούμαστε κατά κάποιον τρόπο να τους δώσουμε μια δυνατότητα επιβίωσης. Τις δύο προηγούμενες χρονιές, κύριε Υπουργέ, οι αγρότες αυτής της περιοχής που έχουν πληγεί πήραν μια στοιχειώδη, έστω, αποζημίωση προκειμένου να επιβιώσουν. Σήμερα εσείς μας απαντάτε εδώ ότι αυτό είναι αδύνατο. Υπάρχει το Ταμείο Γεωργίας και Κτηνοτροφίας, από το οποίο, κύριε Υπουργέ, μπορείτε, βάσει αυτού του προγράμματος, να «επιδοτήσετε» τη δυνατότητα επιβίωσης αυτών των ανθρώπων. Ένα είναι αυτό. Το δεύτερο είναι το εξής: Απ' ό,τι γνωρίζετε κι εσείς - και γι' αυτό είμαι ενήμερος - το Μπενάκειο έχει αναλάβει ένα τέτοιο πρόγραμμα και έχουν βρεθεί ποικιλίες που μπορούν να καλλιεργηθούν σε αυτή την περιοχή. Θα παρακαλούσα, λοιπόν, να δοθούν αυτές οι ποικιλίες προς καλλιέργεια και ταυτοχρόνως, να ενισχυθούν οι αγρότες αυτής της περιοχής, προκειμένου να υπάρχει δυνατότητα επιβίωσης και να κρατήσουμε αυτό τον κόσμο εκεί πάνω. Ο κόσμος εκεί φυλάσσει «Θερμοπύλες». Δεν γίνεται αυτό τον κόσμο να τον στείλουμε ξανά προς μετανάστευση. Είναι ένας τόπος που, πράγματι, έχει υποστεί μεγάλο πλήγμα, ακριβώς από αυτή τη μετακίνησή του εκτός χώρας. Εάν θα πάει κανείς εκεί, θα δει οικογένειες με ένα μεγάλο αριθμό παιδιών που παραμένουν εκεί. Και είναι παράδοξο και παράξενο, ενώ σε άλλες περιοχές, που, θα έλεγα είναι πιο πλούσιες, βλέπουμε οικογένειες με ένα - δύο παιδιά - και το τονίζω αυτό - ενώ εκεί υπάρχει, θα έλεγε κανείς, ένας παιδότοπος. Θα έπρεπε, λοιπόν, να υπάρξει μια ιδιαίτερη μέριμνα και ευαισθησία γι' αυτή την περιοχή, κύριε Υπουργέ. Και πιστεύω - θα το τονίσω και ως παράπονο - ότι αν επρόκειτο για μια άλλη περιοχή της χώρας - Θεσσαλία, Κρήτη - θα βρισκόταν μια λύση για το ζήτημα αυτό. Θα παρακαλούσα, με την ευαισθησία που σας διακρίνει, και για την αποζημίωση των αγροτών αυτής της περιοχής - άλλος ένας αριθμός συγκεκριμένος - αλλά και για τη δυνατότητα να δοθούν οι εκτάσεις αυτές προς καλλιέργεια, γιατί υπάρχει αυτή η δυνατότητα, με την επίβλεψη του Μπενακείου, αν το επιθυμείτε, αλλά πρέπει αυτές οι εκτάσεις να δοθούν προς καλλιέργεια. Δεν υπάρχει άλλος τρόπος επιβίωσης σε αυτή την περιοχή και θα πρέπει αυτό να γίνει αντιληπτό από την Κυβέρνηση.
Κύριε Υπουργέ, απαντάτε στη δευτερολογία του κ. Κυριαζίδη.
Θέλουμε κι εμείς να κρατήσουμε τον κόσμο εκεί, σε μια περιοχή, όπως είπα και στην πρωτολογία μου, η οποία έχει συνδεθεί με το συγκεκριμένο προϊόν. Γι' αυτό και, εφόσον δεν μπορούσαμε, όπως σας είπα, να καλύψουμε την απώλεια εισοδήματος, οι κινήσεις μας ήταν να αντιμετωπίσουμε άμεσα τη συγκεκριμένη ζημιά που προκάλεσε ο συγκεκριμένος μύκητας. Έχουμε ήδη συνεννοηθεί με το Μπενάκειο Φυτοπαθολογικό Ινστιτούτο. Έχουν αρχίσει να γίνονται οι έλεγχοι και έχουν απομονωθεί συγκεκριμένες ζώνες για να μην επεκταθεί ο μύκητας σε άλλες περιοχές. Θέλω να σας πω ότι ήδη έχουμε ένα ποσό δαπάνης που ξεπερνά τα 215.000 ευρώ και έχει ανατεθεί το έργο στο Μπενάκειο Φυτοπαθολογικό Ινστιτούτο. Είναι ένα έργο που έχει σχέση με την προφύλαξη όλης της περιοχής για την επέκταση του μύκητα, μέσα από πειραματισμούς που γίνονται. Πραγματικά μπορούν να οριοθετηθούν, δηλαδή έχουν κατασκευαστεί τάφροι, κ.λπ.. Έχουν ληφθεί όλα τα μέτρα για την επέκταση, αλλά ταυτόχρονα βρίσκουμε και τους οργανισμούς εκείνους του μύκητα που να μπορούν να αντιμετωπίσουν τη συγκεκριμένη κατάσταση. Από την πλευρά μας, λοιπόν, περιμένουμε, γιατί αυτό το έργο είναι τριετούς διάρκειας και ήταν να τελειώσει τώρα το 2015. Θα τους δώσουμε μία προθεσμία μέχρι το πρώτο εξάμηνο του 2016, γιατί δεν το έχουν ολοκληρώσει, ούτως ώστε βρίσκοντας πλέον…
Χάνετε την καλλιεργητική περίοδο, όμως, κύριε Υπουργέ. Άρα, πάμε για το 2017.
Τι να σας πω; Είχαμε αναθέσει στο Μπενάκειο Φυτοπαθολογικό Ινστιτούτο τη συγκεκριμένη δουλειά και δεν την ολοκλήρωσαν. Το καταλαβαίνουμε, αλλά τι να κάνουμε…
Έκανε ένα πρόγραμμα το Μπενάκειο και για τους δικούς του λόγους το πάει σε καμμιά δεκαετία.
Δεν μπορούμε εμείς να κάνουμε πειραματισμούς και να δίνουμε δυνατότητες για καλλιέργεια σε έναν χώρο, όταν δεν έχει ολοκληρωθεί η σχετική μελέτη και όταν δεν μας έχουν καταθέσει τις απόψεις τους, διότι το Μπενάκειο Φυτοπαθολογικό Ινστιτούτο είναι αυτό το οποίο θα προσδιορίσει τους χώρους μέσα από τους οποίους…
Έχουμε τις δύο ποικιλίες. Να θέσουμε τις δύο ποικιλίες.
Όλα αυτά υπάρχουν. Περιμένουμε στις αρχές του νέου χρόνου να έχουν μία συνάντηση οι αντίστοιχες ΔΑΟΚ οι δικές μας, για να μπορέσουμε να έχουμε μία συγκεκριμένη πρόταση. Κι εσείς έχετε ευαισθησία, αλλά κι εμείς πρέπει να λύσουμε το πρόβλημα οριστικά. Δεν μπορούμε, πραγματικά, να δράσουμε έτσι με προχειρότητες για μία ολόκληρη περιοχή, η οποία είναι συνδεδεμένη με το συγκεκριμένο προϊόν. Πάντως, αυτό που θέλω να σας πω είναι ότι όταν ολοκληρωθεί αυτή η διαδικασία, το Υπουργείο Αγροτικής Ανάπτυξης θα γνωστοποιήσει στην περιοχή ποιες είναι αυτές οι ποικιλίες οι οποίες μπορούν να καλλιεργηθούν. Πιστεύω ότι θα μπούμε σε μία νέα περίοδο για την περιοχή.
Την αποζημίωση θα τη δώσετε;
Χρησιμοποιήσατε τη φράση «να επιδοτείται». Αντιλαμβάνεστε ότι δεν είναι εύκολες οι διαδικασίες.
Ευχαριστώ. Θα συζητηθεί τώρα η τρίτη με αριθμό 314/14-12-2015 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ.Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την ένταξη του συμψηφισμού ενέργειας στο νέο Πρόγραμμα Αγροτικής Ανάπτυξης (ΠΑΑ) 2014-2020.
Κύριε Πρόεδρε, με συγχωρείτε, αλλά μήπως θα μπορούσαμε να προηγηθούμε, γιατί πρέπει να φύγω; Έχουμε συνάντηση με την κ. Γεννηματά.
Κύριε Αποστόλου, θα είχατε κάποιο πρόβλημα αν προηγούνταν ο κ. Σταθάκης;
Όχι, κύριε Πρόεδρε. Δεν έχω κανένα πρόβλημα.
Επομένως, μετά από συμφωνία με τον κ. Αποστόλου, θα συζητηθεί η τέταρτη με αριθμό 312/14-12-2015 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση των ενταγμένων έργων στο πρόγραμμα «Ενίσχυση Μικρομεσαίων Επιχειρήσεων που δραστηριοποιούνται στον τομέα του Τουρισμού στο πλαίσιο των ΠΕΠ/ΕΣΠΑ 2007-2013». Ορίστε, κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ερώτηση αφορά τις μικρομεσαίες επιχειρήσεις του τουρισμού - ανήκουν, δηλαδή, στη θεματική ενότητα «Τουρισμός» - που βρίσκονται σε εκκρεμότητα. Θέλω να σας αναφέρω ότι όσον αφορά το ΕΣΠΑ 2007-2013, στα ΠΕΠ είναι ενταγμένα τρεις χιλιάδες πεντακόσια πενήντα έργα. Εξ αυτών, το 4% έχει ολοκληρωθεί, το 38% παραμένει ανενεργό και το 58% έχει πάρει μία δόση η οποία είναι κατά πλειοψηφία πριν από τον Μάρτιο - ας το πω έτσι χονδρικά - του 2015. Αυτό σημαίνει ότι μετά τον Μάρτιο, δηλαδή μετά τα capital controls και τη διαδικασία διαπραγμάτευσης της Κυβέρνησης, χάθηκε πολύτιμος χρόνος. Έτσι, σήμερα υπάρχει ο κίνδυνος πολλές επιχειρήσεις να μην ολοκληρώσουν τις διαδικασίες μέχρι 31 Δεκεμβρίου. Πραγματικά, στις 14 του μηνός σας κάναμε την ερώτηση και δύο μέρες μετά αλλάξατε τον οδηγό. Είναι αλήθεια αυτό. Και χαιρόμαστε που σας βοηθάμε να μπορέσετε να κινητοποιηθείτε για να λειτουργήσει το κράτος υπέρ των μικρομεσαίων. Όμως, το γνωρίζετε ότι αυτό δεν αρκεί, γιατί είναι πολύ μικρό το χρονικό διάστημα μέχρι 31 Δεκεμβρίου για να κάνουν κάποιες διαδικασίες και μέχρι τον Μάρτιο για να ολοκληρώσουν. Άρα σας προτείνουμε κάτι, κύριε Υπουργέ, επειδή πρόκειται για τον τουρισμό. Παραδείγματος χάριν, θα μπορούσατε να κάνετε μία άρση των capital controls για αυτές τις επιχειρήσεις, οι οποίες έχουν να φέρουν μηχανήματα και εξοπλισμό από το εξωτερικό. Θα μπορούσατε να βρείτε τους τρόπους αυτούς για να βοηθήσουμε το 50% σχεδόν των μικρομεσαίων επιχειρήσεων για να μπορέσουν να ολοκληρώσουν τις εργασίας τους μέχρι τις 31 Δεκεμβρίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είμαι σίγουρος ότι θα βρούμε και άλλους κοινούς τόπους και σε άλλα θέματα που αφορούν, όχι μόνο τις μικρομεσαίες επιχειρήσεις στον τουρισμό, αλλά και αλλού. Παραδείγματος χάριν, θέλω να σας πω για τους ανέργους και το πρόγραμμα το μεγάλο, ΕΠΑΛ - ΕΠΑΣ, των επτά χιλιάδων που πήγαν στην ιδιωτική πρωτοβουλία, ότι ενώ έχει ολοκληρωθεί το έργο, αυτή τη στιγμή δεν έχουν πληρωθεί. Ευχαριστώ για την ανοχή και θα συνεχίσω και στη δευτερολογία μου.
Κύριε Σταθάκη, έχετε τον λόγο για τρία λεπτά.
Κύριε Κωνσταντινόπουλε, να τα ξεκαθαρίσουμε τα θέματα.
Ό,τι θέλετε.
Εμείς δεν κερδίζουμε στις εκλογές εντάσσοντας δύο μέρες πριν από τις εκλογές, στις 23-1-2015, έργα στο ΕΣΠΑ. Και φτάνουμε να παραλαμβάνουμε εμείς ένα ΕΣΠΑ το οποίο έχει 6,3 δισεκατομμύρια υπερδεσμεύσεις. Πάνω από τα χρήματα του ΕΣΠΑ είχατε δεσμεύσει και είχατε εντάξει έργα 6,3 δισεκατομμυρίων. Το μέσο πρόγραμμα είχε 40% υπερδέσμευση πόρων. Εμείς αυτά δεν τα κάνουμε. Εμείς παραλάβαμε μία χαοτική κατάσταση με υπερδεσμεύσεις, με εικονικά προγράμματα, με υποσχέσεις για πράγματα που δεν επρόκειτο να γίνουν. Με θάρρος, τάξη και λογική από τον περασμένο Απρίλιο πήραμε τις αποφάσεις μας για το ποια έργα θα συνεχιστούν στο επόμενο ΕΣΠΑ, ποια θα ολοκληρωθούν μέχρι 31 Δεκεμβρίου και ποια απεντάσσονται. Άρα από τότε μέχρι σήμερα εμείς έχουμε καθαρό τοπίο. Δεύτερον, πήραμε, όπως ξέρετε, επιπρόσθετα χρήματα, κάναμε 100% την επιδότηση, αντικαθιστώντας τους εθνικούς πόρους του 50% με ευρωπαϊκούς. Πήραμε μέτρα από 1η Αυγούστου, παρά τα capital controls, παρά την οικονομική συγκυρία, ώστε η χρηματοδότηση του ΕΣΠΑ να γίνεται κανονικότητα. Και, τρίτον, σε συνεννόηση με την Κομισιόν, βγάλαμε τον οδηγό του Προγράμματος Ενίσχυσης Μικρομεσαίων Επιχειρήσεων, ο οποίος ουσιαστικά υποβοηθάει τους επενδυτές, διαμορφώνοντας ένα «τεχνητό», όμως πραγματικό, πλαίσιο, με το οποίο η διαδικασία επαλήθευσης και πιστοποίησης της ολοκλήρωσης του έργου παρατείνεται έως τις 31-3-2015. Αυτό πρακτικά τι σημαίνει; Σημαίνει ότι συνεχίζουν με εντατικούς ρυθμούς οι επιχειρήσεις για να ολοκληρώσουν το φυσικό τους αντικείμενο μέχρι τις 31 Δεκεμβρίου, ώστε να είναι διακριτή η εικόνα, και η διαδικασία πιστοποίησης, ολοκλήρωσης και επαλήθευσης να ολοκληρωθεί μέχρι τις 31 Δεκεμβρίου. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Επίσης, από την πλευρά μας έχουμε κάνει σαφές ότι αυτή τη στιγμή η χρηματοδότηση των έργων γίνεται με πολύ γρήγορο ρυθμό. Δεν υπάρχουν γραφειοκρατικές διαδικασίες, έχουν απλοποιηθεί. Η δική μας συνεισφορά τα κάνει πολύ γρήγορα. Αναγνωρίζουμε και το λέμε και δημόσια ότι μόλις πάει το αίτημα χρηματοδότησης στην Κομισιόν, σε μία μέρα έρχονται τα χρήματα. Άρα έχουμε κάνει όλα τα αναγκαία μέτρα για να ολοκληρωθεί. Υπό αυτές τις συνθήκες τώρα νομίζω ότι η παρότρυνση πρέπει να είναι μια και μοναδική. Έχουμε δημιουργηθεί οι προϋποθέσεις και επιταχύνουμε. Τα έργα τα οποία οφείλουν να ολοκληρωθούν, πρέπει να ολοκληρωθούν. Αυτή τη στιγμή δεν υπάρχει σε κανέναν η διάθεση να χαθεί κανένας πόρος. Μάλιστα, επικυρώνω αυτά που έχουμε κάνει αυτό τον χρόνο με τον τελευταίο δείκτη που έβγαλε η Ευρωπαϊκή Ένωση, που αναδεικνύει την Ελλάδα πρώτη σε απορρόφηση των πόρων του ΕΣΠΑ. Σας ευχαριστώ.
Κύριε Κωνσταντινόπουλε, έχετε τον λόγο για να δευτερολογήσετε.
Κοιτάξτε, κύριε Υπουργέ. Εγώ σας καταλαβαίνω. Καλώς κάνετε και έχετε μια επιχειρηματολογία, αλλά δεν ανταποκρίνεται στη πραγματικότητα. Πρώτον, σε ό,τι αφορά τις υπερδεσμεύσεις, φέρατε ένα χαρτί για την εξυγίανση που έχετε κάνει. Κατέθεσα, όμως, στον κ. Χαρίτση ότι η εξυγίανση έγινε τον Αύγουστο του 2014 και ξέρετε πόσο δύσκολο είναι να βάλεις περιφερειάρχες και να τους μειώσεις τα έργα. Αυτή η εξυγίανση έγινε, λοιπόν, πήγε στην «DG REGIO» - την έχετε στο γραφείο σας - και ήταν η πρώτη εξυγίανση. Θέλω να σας πω ότι στο Πρόγραμμα Δημοσίων Επενδύσεων - το είπα στη Βουλή, αλλά δεν μου απαντήσατε - φαίνεται από πέρυσι μέχρι φέτος, και ενώ λέτε ότι βρήκατε υπερδεσμεύσεις, να έχετε ανεβάσει τα προγράμματα κατά 7 δισεκατομμύρια 700 εκατομμύρια. Είναι στη σελίδα 89 του προϋπολογισμού. Σας παρακαλώ, θέλω να το δείτε. Άρα, επειδή ξέρετε ότι αυτό με τις υπερδεσμεύσεις λέγεται εύκολα, η εξυγίανση που κατατέθηκε στη «DG REGIO» το 2014 είναι κατατεθειμένη στο γραφείο σας, με τη δική μου υπογραφή και φαίνεται πόσο πολύ δύσκολο είναι να βάλεις τους περιφερειάρχες και να τους μειώσεις τα έργα. Σας παρακαλώ, λοιπόν, να δείτε αυτό το έγγραφο. Δεύτερον, έρχομαι στην κοινοτική συμμετοχή, κάτι που επαναλαμβάνετε συνέχεια. Ας δούμε, λοιπόν, τι σημαίνει η κοινοτική συμμετοχή. Εσείς είστε ένας πάρα πολύ έξυπνος άνθρωπος. Το ΕΣΠΑ 2007-2013 είχε 19 δισεκατομμύρια κοινοτική συμμετοχή και 4,5 δισεκατομμύρια Πρόγραμμα Δημοσίων Επενδύσεων. Δικοί μας πόροι. Εσείς τώρα λέτε ότι εμείς δεν βάζουμε λεφτά. Ξέρετε τι σημαίνει αυτό; Θα πρέπει να το πείτε στον κόσμο! Σημαίνει ότι το τελικό νούμερο, το οποίο θα απορροφήσει η χώρα, θα είναι κάτω από τα 19 δισεκατομμύρια, γιατί, πρώτον, δεν έχει βάλει την εθνική συμμετοχή, και άρα μειώνονται οι επενδύσεις και τα χρήματα, και, δεύτερον, θα χαθούν και πόροι τουλάχιστον 1 δισεκατομμυρίου. Όμως, αυτό δεν έχει καμμία αξία. Εγώ σας λέω ότι αυτό που κάνετε, και μετά την εισήγησή μας, είναι θετικό. Πάμε τώρα να δούμε τι κάνουμε σ' αυτήν τη φάση. Σ' αυτήν τη φάση σας λέω ότι αν δεν βοηθήσετε αυτούς που έχουν να φέρουν από το εξωτερικό μηχανήματα και εξοπλισμό, θα πρέπει να βοηθήσουμε μέσα από τις τράπεζες. Ήταν πολύ σημαντική η αλλαγή που κάνατε - θέλετε μόνοι σας ή με τη δική μας βοήθεια, δεν έχει σημασία και δεν θέλουμε να σας πάρουμε αυτό που κάνατε εσείς - αλλά θα πρέπει να την προχωρήσουμε. Για παράδειγμα, κύριε Υπουργέ, είναι η έβδομη φορά που ακούω για τον αναπτυξιακό νόμο. Εμείς ήμασταν εδώ και σας φέραμε προτάσεις. Χθες ανακοινώσατε ότι θα έρθει στις αρχές του χρόνου. Πριν από έναν μήνα μας είχατε πει ότι θα είναι εν λειτουργία στις αρχές του χρόνου. Μακάρι να είναι, γιατί είναι δύσκολο και καθόλου εύκολο να φτιάξεις έναν αναπτυξιακό νόμο. Εγώ το καταλαβαίνω! Εσείς έχετε κάνει οκτώ φορές δηλώσεις! Και σας λέμε να το φέρετε και να μας καλέσετε στο Υπουργείο να σας βοηθήσουμε και εμείς. Έχουμε πολύ καλή διάθεση. Εμείς θέλουμε να στηρίξουμε την ανάπτυξη στη χώρα. Σας λέω, κύριε Υπουργέ, ότι είναι πολύ δύσκολο. Όμως, εμείς είμαστε διατεθειμένοι ακόμα και τις επόμενες πέντε μέρες να σας βοηθήσουμε. Ξέρω ότι αυτές οι μέρες στο Υπουργείο Ανάπτυξης είναι πάρα πολύ δύσκολες, όπως ξέρω ότι εργάζεστε πάρα πολύ σκληρά και η πολιτική ηγεσία και οι υπάλληλοι, γιατί κλείνει ο χρόνος και θα πρέπει να γίνει εκταμίευση και όλα αυτά. Έχουμε πάρα πολλά τέτοια θέματα. Αν, λοιπόν, έχετε τη διάθεση εσείς και ο κ. Χαρίτσης, μπορεί να έρθει δική μας αντιπροσωπεία και να σας πει αναλυτικά τα προβλήματα που υπάρχουν, ώστε να μπορέσουμε να βελτιώσουμε τις συνθήκες και να μπορέσει ο κόσμος να πληρωθεί, να υπάρξει απορρόφηση και να μπορέσουν να σωθούν οι μικρομεσαίες επιχειρήσεις. Αυτό θέλουμε να κάνουμε, κύριε Υπουργέ. Δεν θέλουμε τίποτα διαφορετικό. Σας ευχαριστώ πολύ.
Ορίστε, κύριε Υπουργέ, έχετε τον λόγο, για να απαντήσετε στη δευτερολογία του κ. Κωνσταντινόπουλου.
Προφανώς, είμαστε μια Κυβέρνηση ανοιχτού διαλόγου και ανοιχτοί σε οποιεσδήποτε προτάσεις, κάτι που νομίζω ότι έχουμε κάνει κατ' επανάληψη. Είναι καλό για τη χώρα να υπάρχει ανοιχτός και δημιουργικός διάλογος. Μια και αναφέρατε τον αναπτυξιακό νόμο, θα σας πω. Ο αναπτυξιακός νόμος, που εγκρίθηκε χθες από το ΚYΣΥΠ - το προσχέδιό του - και θα έρθει στη Βουλή τώρα ως νομοσχέδιο στις αρχές του χρόνου, έκλεισε και έναν κύκλο διαλόγου και συζητήσεων με περίπου εκατόν είκοσι φορείς σε όλη την Ελλάδα το προηγούμενο δίμηνο. Είναι μία δύσκολη διαδικασία. Προφανώς θέλαμε να γίνει αυτός ο διεξοδικός διάλογος με εκατόν είκοσι επαγγελματικούς φορείς, επιμελητηριακοί, επιχειρηματιών, εξαγωγέων κ.ο.κ.. Συνεπώς είναι μία διαδικασία, την οποία είναι καλύτερο να καθυστερήσει κάποιος έναν μήνα και να ολοκληρωθεί σωστά, από το να υπάρξει κάτι ατελές. Σχετικά με το ΕΣΠΑ, θέλω να είμαι απολύτως σαφής. Εμείς θεωρούμε ότι αυτή τη στιγμή η χρηματοδότηση είναι απόλυτα ομαλή. Υπενθυμίζω ακόμα ότι έχουμε και το 1 δισεκατομμύριο δάνειο από την ΕΤΕΠ αποκλειστικά για τη χρηματοδότηση του ΕΣΠΑ, με το οποίο ουσιαστικά, όποια μικροκαθυστέρηση υπάρχει στη ροή των πόρων έρχεται από εκεί και το καλύπτουμε αύριο το πρωί. Τι σημαίνει αυτό; Σημαίνει πως ό,τι πρόβλημα ρευστότητας, γραφειοκρατικής ή άλλης, εμφανίζεται επιλύεται με αυτόν τον τρόπο. Γι' αυτό επιμένω ότι αυτήν τη στιγμή, με αυτά τα μέτρα που πήραμε, έχουμε διασφαλίσει πλήρως την ολοκλήρωση των έργων. Διαμορφώσαμε το πλαίσιο και φθάσαμε σε συμφωνία, για να πάμε μέχρι τις 31 Μαρτίου στην ολοκλήρωση της πιστοποίησης όλων των δαπανών και ό,τι άλλο χρειάζεται. Σχετικά με τη μικρομεσαία επιχειρηματικότητα στον τουρισμό - και με αυτό κλείνω - είναι στις απόλυτες προτεραιότητες του νέου ΕΣΠΑ 2014-2020. Υπενθυμίζω ότι υπάρχει ένα πολύ σημαντικό πρόγραμμα ενίσχυσης τουριστικών μικρομεσαίων επιχειρήσεων για τον εκσυγχρονισμό τους και την ποιοτική αναβάθμιση των υπηρεσιών τους, όπου χρηματοδοτούμε δαπάνες μέχρι 50% και έως 150.000 ευρώ ανά επιχείρηση. Κλείνω λέγοντας ότι είμαστε ανοιχτοί σε οποιαδήποτε συζήτηση και διάλογο. Η Κυβέρνηση αυτή θέλει τη συνεργασία όλων των πλευρών, προκειμένου να παράγεται το καλύτερο δυνατό έργο. Ευχαριστώ.
Ευχαριστούμε κι εμείς, κύριε Σταθάκη. Θα πρέπει να σας ανακοινώσω ότι η πρώτη με αριθμό 326/15-12-2015 επίκαιρη ερώτηση πρώτου κύκλου της Βουλευτού Κορινθίας του Συνασπισμού Ριζοσπαστικής Αριστεράς κ. Μαρίας Θελερίτη προς τον Υπουργό Οικονομικών, σχετικά με τη συμμόρφωση των πιστωτικών ιδρυμάτων και τη διευκόλυνση δανειοληπτών για υπαγωγή τους στον ν. 3869/2010, όπως τροποποιήθηκε και ισχύει μέχρι 31-12-2015, δεν θα απαντηθεί λόγω φόρτου εργασίας του Υπουργού και διαγράφεται. Η δεύτερη με αριθμό 321/15-12-2015 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών, σχετικά με την υλοποίηση της απόφασης 2194/2014 του Σ.τ.Ε. για την αποκατάσταση των αποδοχών των στελεχών των Ενόπλων Δυνάμεων, δεν θα απαντηθεί λόγω ασθενείας του Υπουργού και διαγράφεται. Η τρίτη με αριθμό 315/14-12-2015 επίκαιρη ερώτηση πρώτου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εθνικής Άμυνας, σχετικά με τη δημιουργία καταυλισμού λαθρομεταναστών και hot spots στη Λέρο από τον Ελληνικό Στρατό, δεν θα απαντηθεί λόγω επίσκεψης του Υπουργού στο εξωτερικό και διαγράφεται. Η πέμπτη με αριθμό 311/14-12-2015 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Πολιτισμού και Αθλητισμού, σχετικά με τη λειτουργία Εγγυητικού Ταμείου για την αποζημίωση των ποδοσφαιριστών, δεν θα απαντηθεί λόγω του ότι ο Υφυπουργός κ. Κοντονής βρίσκεται στη Ζάκυνθο και διαγράφεται. Η έκτη με αριθμό 305/14-12-2015 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Υγείας, σχετικά με τη βιωσιμότητα του Θεραπευτικού - Παιδαγωγικού Κέντρου ΑμεΑ «Μέριμνα» στην Πάτρα, δεν θα απαντηθεί λόγω κωλύματος του Υπουργού και διαγράφεται. Η έβδομη με αριθμό 319/15-12-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κύρωση του Πρωτοκόλλου της Σύμβασης Πλαίσιο του Παγκόσμιου Οργανισμού Υγείας (ΠΟΥ. για τον έλεγχο του καπνού, δεν θα απαντηθεί λόγω κωλύματος του Υπουργού και διαγράφεται. Η τέταρτη με αριθμό 329/15-12-2015 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με το κλείσιμο του Κέντρου Φυσικής και Ιατρικής Αποκατάστασης Ρεθύμνου λόγω παντελούς έλλειψης προσωπικού, δεν θα απαντηθεί λόγω κωλύματος του κύριου Υπουργού. Εισερχόμεθα στην τρίτη με αριθμό 314/14-12-2015 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την ένταξη του συμψηφισμού ενέργειας στο νέο Πρόγραμμα Αγροτικής Ανάπτυξης (ΠΑΑ) 2014-2020. Ορίστε, κύριε Μανιάτη έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα μου επιτρέψετε, σε αντίθεση με αυτό που κάνετε σήμερα που έρχεστε να απαντήσετε στις επίκαιρες ερωτήσεις Βουλευτών, κύριε Πρόεδρε, να απευθυνθώ στο Προεδρείο και να πω ότι είναι θλιβερό το φαινόμενο από τις δεκαπέντε επίκαιρες ερωτήσεις, που έχουμε να συζητήσουμε σήμερα, στις δέκα να μην παρίσταται ο αρμόδιος Υπουργός. Αυτό υποβαθμίζει το εθνικό Κοινοβούλιο, υποβαθμίζει τους Έλληνες Βουλευτές, ουσιαστικά υποβαθμίζει αυτούς τους πολίτες που μας έχουν στείλει εδώ. Παρακαλώ πάρα πολύ θερμά, στο πλαίσιο της Διάσκεψης των Προέδρων να το αντιμετωπίσετε και να ζητήσετε από την Κυβέρνηση οι Υπουργοί να παρίστανται, κύριε Πρόεδρε.
Κύριε Μανιάτη, θέλω να σας πω ότι, πράγματι, η Διάσκεψη των Προέδρων έχει ασχοληθεί με αυτό το θέμα και έχει αποφασίσει μάλιστα να μην υπάρχει απλώς η φράση «λόγω κωλύματος Υπουργού» ως απάντηση, αλλά ότι ο Υπουργός βρίσκεται στο εξωτερικό, έχει φόρτο εργασίας, δηλαδή να υπάρχει συγκεκριμένη αιτιολογία. Διότι η συζήτηση γίνεται ενώπιον του ελληνικού λαού διά της τηλεοράσεως και δεν είναι ωραίο να ακούγεται ότι ο Υπουργός δεν προσέρχεται να απαντήσει. Έχει πάρει θέση η Διάσκεψη των Προέδρων. Προχωρήστε στην ερώτησή σας.
Ευχαριστώ πολύ, κύριε Πρόεδρε. Τότε για να ευχαριστήσω τον κύριο Υπουργό, που είναι σήμερα εδώ για να απαντήσει στην ερώτησή μου θέλω να πω ότι, κύριε Υπουργέ, σας έχουμε καταθέσει μία ερώτηση η οποία θεωρώ πως μπορεί, πράγματι, να δώσει μία ανάσα πνοής στον αγροτικό πληθυσμό της χώρας. Μετά τις αυξήσεις του ΦΠΑ από 13% στο 23%, τις αυξήσεις των ασφαλιστικών εισφορών στον ΟΓΑ, τις αυξήσεις στη φορολογία - με τις οποίες είμαι βέβαιος ότι, ως αρμόδιος Υπουργός Αγροτικής Ανάπτυξης και Τροφίμων, έχετε πρόβλημα - σας προτείνουμε εδώ να πάρετε το πρώτο μέτρο, το οποίο με δομικό και μακροπρόθεσμο χαρακτήρα θα μειώσει το κόστος παραγωγής αγροτικών προϊόντων στη χώρα μας και θα κάνει τα προϊόντα του τόπου μας πιο ανταγωνιστικά. Θα αναφερθώ με απλά λόγια, για να καταλαβαίνουμε όλοι περί τίνος συζητούμε: Τον Οκτώβριο του 2014, με τον ν. 4296 περάσαμε, κύριε Πρόεδρε, μία πρωτοποριακή διάταξη και σε πανευρωπαϊκό επίπεδο. Πολύ απλά τι νομοθετήσαμε; Για κάθε ΓΟΕΒ, Γενικό Οργανισμό Εγγείων Βελτιώσεων, και για κάθε ΤΟΕΒ της χώρας, Τοπικό Οργανισμό Εγγείων Βελτιώσεων, ουσιαστικά, δηλαδή για πάνω από τριακόσιες χιλιάδες Έλληνες αγρότες δώσαμε τη δυνατότητα σε κάθε αντλιοστάσιο άρδευσης να εγκαθιστούν μία μονάδα φωτοβολταϊκών ισχύος έως 500 κιλοβάτ, τα οποία κατ' εξαίρεση και κατά προτεραιότητα θα εγκαθίστανται. Τι μας επιτρέπει αυτό να κάνουμε; Μας επιτρέπει, γνωρίζοντας όλοι μας ότι το κόστος άρδευσης υπάρχει τους καλοκαιρινούς μήνες, που οι αγρότες χρειάζεται να ποτίσουν, όμως τους χειμωνιάτικους και τους φθινοπωρινούς μήνες το φωτοβολταϊκό θα παράγει ηλεκτρισμό, αλλά δεν θα τον καταναλώνουν οι αγρότες, έχουν τη δυνατότητα αυτή την παραγωγή ηλεκτρικής ενέργειας να την εγχύουν στο ηλεκτρικό σύστημα της ΔΕΗ και να την παίρνουν συμψηφισμένη στο τέλος του χρόνου. Με απλά λόγια, για να το κάνω κατανοητό, κύριε Πρόεδρε, μία τέτοια εγκατάσταση σε ένα δίκτυο άρδευσης μπορεί να μειώσει έως και κατά 50% ή 60% το κόστος άρδευσης. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Υπουργέ, κάναμε μία γρήγορη μελέτη για τον Γενικό Οργανισμό Εγγείων Βελτιώσεων της Αργολίδας, όπου οι αγρότες της Αργολίδας πληρώνουν κάθε χρόνο περίπου από 900 χιλιάδες έως 1 εκατομμύριο ευρώ για ρεύμα. Η εγκατάσταση των συγκεκριμένων μονάδων θα μειώσει το κόστος κατά περίπου 400-500 χιλιάδες κάθε χρόνο. Δηλαδή, θα μειώσουμε στο μισό και παραπάνω το κόστος ηλεκτρικής κατανάλωσης όλων των αγροτών. Πρέπει, επίσης, να σας πω, επειδή το είχαμε συζητήσει και με τις εμπορικές τράπεζες, ότι υπήρχε μία καλή διάθεση από τις τράπεζες να συγχρηματοδοτήσουν. Αυτό που ζητάμε από τον κύριο Υπουργό είναι στο πλαίσιο του Προγράμματος Αγροτικής Ανάπτυξης μαζί με όλα τα άλλα έργα υποδομής που θα εγκριθούν, να ενταχθούν και αυτές οι δράσεις για όλες τις περιοχές της χώρας, όπου έχουμε τη δυνατότητα να τα εγκαταστήσουμε. Γιατί πράγματι, κύριε Υπουργέ, είναι η μοναδική δράση που δεν έχει κανένα πρόβλημα με την Επιτροπή Ανταγωνισμού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Θα λειτουργεί για τουλάχιστον τριάντα χρόνια και θα παρέχει στους Έλληνες αγρότες μειωμένο κατά 50% ηλεκτρικό ρεύμα. Και να πω και το τελευταίο επιχείρημα, που το θεωρώ εξίσου σημαντικό, αν όχι το σημαντικότερο: Η εξοικονόμηση χρημάτων θα δώσει τη δυνατότητα στους Έλληνες αγρότες να συντηρήσουν τα υφιστάμενα αρδευτικά δίκτυα, έτσι ώστε να έχουμε λιγότερες απώλειες νερού. Γιατί ξέρουμε όλοι όσοι είμαστε σ' αυτή την Αίθουσα πως όταν ποτίζουν και χρησιμοποιούνται τα δίκτυα άρδευσης έχουμε απώλειες νερού, δηλαδή απώλειες ενός σπουδαίου πλουτοπαραγωγικού πόρου, πάνω από 60%. Με την πρόταση που καταθέτουμε, λοιπόν, βοηθούμε μείωση του κόστους παραγωγής στον Έλληνα αγρότη, μείωση της σπατάλης αρδεύσιμου νερού που είναι τόσο σπουδαίο για την ελληνική παραγωγή και το ελληνικό φυσικό περιβάλλον και ασφαλώς, μείωση των εκπομπών διοξειδίου του άνθρακα…
Ολοκληρώστε, κύριε Μανιάτη.
…με την πρόσφατη συμφωνία που έγινε στο Παρίσι. Κύριε Πρόεδρε, ευχαριστώ πολύ για την κατανόησή σας.
Κι εγώ σας ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Αγαπητέ συνάδελφε, όντως ο ν. 4296/2014, που εσείς ψηφίσατε, δίνει τη δυνατότητα σε νομικά πρόσωπα, όπως οι ΤΟΕΒ, οι ΓΟΕΒ, να κάνουν χρήση των διατάξεών του για την παραγωγή ηλεκτρικού ρεύματος. Και ήδη από τις 30-10-2015 με ανακοίνωση του διαχειριστή του Ελληνικού Δικτύου Διανομής Ηλεκτρικής Ενέργειας επιτρέπεται η υποβολή αιτήσεων για ένταξη στο σύστημα ενεργειακού συμψηφισμού, πράγμα που προβλέπει ότι είναι ανοιχτή πλέον για τη μέση τάση η συγκεκριμένη διαδικασία. Έχει ήδη δρομολογηθεί η ένταξη των ΤΟΕΒ με ευνοϊκούς όρους - αυξημένα όρια ισχύος - στο πεδίο εφαρμογής της εν λόγω απόφασης. Εμείς, στο πλαίσιο εφαρμογής του σχεδίου δράσης που έχουμε εκπονήσει στο Πρόγραμμα Αγροτικής Ανάπτυξης και Τροφίμων, έχουμε συμπεριλάβει μεταξύ άλλων τον εξορθολογισμό της χρήσης του κόστους των ενεργειακών και υδάτινων πόρων στη γεωργία μέσω συστημάτων σύγχρονης τεχνολογίας και ανανεώσιμων πηγών ενέργειας, όπως είναι η συγκεκριμένη περίπτωση. Ειδικά για τη χρήση της ηλεκτρικής ενέργειας και τη μείωση του κόστους χρήσης της, προβλέπεται η ενίσχυση μορφών τοπικών συμπράξεων. Γιατί έτσι μπορεί πραγματικά να λειτουργήσει η συγκεκριμένη ρύθμιση: με συνεργατικές παραγωγικές επενδύσεις - βιοτεχνικές μονάδες, κ.λπ. - και γενικά, θα έλεγα, με συστάδες αγροτικής παραγωγής. Αυτή θα είναι η εικόνα γύρω από τις συγκεκριμένες ανανεώσιμες πηγές ενέργειας. Όπως κι εσείς γνωρίζετε, το Πρόγραμμα Αγροτικής Ανάπτυξης 2014-2020 έχει ήδη εγκριθεί. Θα εισρεύσουν περίπου 4,7 δισεκατομμύρια, ενώ η συνολική επενδυτική δαπάνη του προγράμματος είναι περίπου 6 δισεκατομμύρια. Σ' αυτό συμπεριλαμβάνονται πραγματικά σημαντικά έργα για υποδομές εγγείων βελτιώσεων, που αφορούν τον εκσυγχρονισμό των αρδευτικών δικτύων, την ανακαίνιση ή αντικατάσταση του ηλεκτρομηχανολογικού εξοπλισμού. Υπάρχει ένα τεράστιο πρόβλημα, όπως κι εσείς το γνωρίζετε, ιδιαίτερα στον εξοπλισμό των ΤΟΕΒ, των ΓΟΕΒ. Γενικά, θα έλεγα, θα έχουμε έργα που ξεκινάνε από την ταμίευση του νερού μέχρι την παραγωγή ηλεκτρικής ενέργειας. Στα κριτήρια, λοιπόν, επιλεξιμότητας - επειδή πρόκειται για δράσεις, για τις οποίες ήδη από την 1η Ιανουαρίου θα αρχίσουμε να επικοινωνούμε, να ερχόμαστε σε επαφή για να μπορέσουμε να δούμε τι ανταπόκριση θα υπάρχει - είναι το συγκεκριμένο κριτήριο μέσα. Πιστεύουμε ότι θα στηρίξουμε τη συγκεκριμένη δυνατότητα, χρηματοδοτώντας με το απαιτούμενο ποσό. Και θα δούμε πώς θα διαμορφωθεί το κλίμα των αιτημάτων που θα υπάρχει γύρω από αυτή τη διαδικασία. Και εσείς το ξέρετε και εμείς το βιώνουμε ότι κάποια παρέμβαση πρέπει να γίνει στους ΤΟΕΒ, στους ΓΟΕΒ για να υπάρξει μια καλύτερη, θα έλεγα, οργανωτική παρουσία. Γιατί, αν δεν υπάρχει μια οργανωμένη βάση, τέτοιου είδους έργα δεν μπορούν πραγματικά να υλοποιηθούν και να ανταποκριθούν στον σκοπό τους, ο οποίος είναι - όπως κι εσείς είπατε και έτσι το βλέπουμε κι εμείς - ότι το μεγάλο πρόβλημα με το κόστος παραγωγής του αγροτικού χώρου έχει σχέση με την ενέργεια. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρείς εκπαιδευτικοί συνοδοί τους από το 2ο Γυμνάσιο Βάρης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Μανιάτη έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, θεωρώ ότι είναι μια σημαντικά θετική στιγμή για το εθνικό Κοινοβούλιο η απάντησή σας. Χαίρομαι, γιατί δείχνει ότι ελληνική πολιτεία έχει μια συνέχεια και ειδικά σε ζητήματα που μπορούν να μας ενώσουν. Πράγματι, μπορούμε να ενώσουμε τις δυνάμεις από όλες τις πτέρυγες της Βουλής, προκειμένου να επιτευχθεί ο κοινός στόχος, που είναι η βελτίωση του επιπέδου ζωής των Ελλήνων αγροτών, η μείωση της σπατάλης του αρδεύσιμου πόσιμου νερού και, τελικά, να δώσουμε στην ελληνική πρωτογενή παραγωγή μια ανταγωνιστικότητα που δεν την έχει. Θέλω να προσθέσω τώρα στη δική σας πληροφόρηση το εξής. Σε ορισμένες περιοχές της χώρας, για παράδειγμα στην Κρήτη, όπου δεν είναι τόσο εκτεταμένοι oι ΓΟΕΒ ή οι ΤΟΕΒ, υπάρχουν και άλλες μορφές συλλογικής λειτουργίας των αγροτών, που έχουν την ίδια αξιοπιστία και με τους ΓΟΕΒ. Μπορούμε πράγματι με μια ερμηνευτική εγκύκλιο να επεκτείνουμε τη διάταξη που έχουμε περάσει νομοθετικά - δεν χρειάζεται άλλη νομοθετική παρέμβαση ίσως, αλλά να το δούμε - σε όλη την Ελλάδα. Επίσης, θα ήθελα να σας πληροφορήσω ότι προς το τέλος του 2014 είχαμε κάνει μια άτυπη, αλλά πολύ ουσιαστική, επικοινωνία με την Ευρωπαϊκή Τράπεζα Επενδύσεων και είχαμε ρωτήσει κατά πόσον αυτές οι δράσεις - εκτός από το Πρόγραμμα Αγροτικής Ανάπτυξης, το γνωστό νέο ΕΣΠΑ και τους εθνικούς πόρους - μπορούν επιπλέον, να χρηματοδοτηθούν και από άλλα χρηματοδοτικά σχήματα της Ευρωπαϊκής Ένωσης. Η Ευρωπαϊκή Τράπεζα Επενδύσεων - το λέω και για τους συναδέλφους που παραβρίσκονται - ήταν πολύ θετική στο να μας δώσει και άλλες διευκολύνσεις. Κατά συνέπεια, για να ολοκληρώσω κι επειδή πράγματι θεωρώ ότι ήταν πολύ θετική η απάντησή σας, προτείνω, κύριε Υπουργέ, να δούμε συνολικά με όλους τους περιφερειάρχες και με την κεντρική υπηρεσία του Υπουργείου σας αλλά και με το σύνολο των χρηματοδοτικών σχημάτων της Ευρωπαϊκής Ένωσης μια εθνική συνολική προσπάθεια να μειώσουμε το κόστος κατανάλωσης ηλεκτρικής ενέργειας στον αγροτικό τομέα και όλοι μαζί συνολικά και συλλογικά να στηρίξουμε την ανταγωνιστικότητα των ελληνικών αγροτικών προϊόντων. Ευχαριστώ πολύ, κύριε Πρόεδρε.
Ευχαριστώ κι εγώ. Κύριε Υπουργέ, έχετε τον λόγο.
Κύριε Πρόεδρε, σε αυτήν την προσπάθεια πρέπει οπωσδήποτε όλοι να συνδράμουμε, γιατί όντως, όπως είπα και προηγουμένως, το ελληνικό κόστος παραγωγής είναι από τα υψηλότερα στην Ευρωπαϊκή Ένωση και ένας από τους συντελεστές αυτού του υψηλού κόστους είναι το ενεργειακό. Άρα, λοιπόν, ανοίγοντας τη συγκεκριμένη ρύθμιση, καλούμε όλα τα νομικά πρόσωπα δημοσίου ή ιδιωτικού δικαίου τα οποία, λόγω κοινωνικής εμβέλειας, μπορούν να υπηρετήσουν μέσα από αυτήν τη διαδικασία. Θα κάνουμε μια προσπάθεια, ιδιαίτερα επειδή σε περιφερειακό επίπεδο όλα αυτά θα αναμοχλευτούν και θα γίνει η σχετική διαδικασία και εκεί όντως θα είναι σημαντικός ο ρόλος και της περιφερειακής αυτοδιοίκησης. Επαναλαμβάνω, όμως, πως βρισκόμαστε σε μια διαδικασία προετοιμασίας - και σύντομα θα το δώσουμε για διαβούλευση - μιας νομοθετικής πρωτοβουλίας στην οργάνωση των ΓΟΕΒ και ΤΟΕΒ, για να μπορέσουν κι αυτοί από τη δική τους πλευρά να αποκτήσουν τέτοια οντότητα, για να ανταποκριθούν σε αυτές τις προκλήσεις, όντως που φέρνει η συγκεκριμένη ρύθμιση. Πιστεύουμε ότι μέσα από το Πρόγραμμα Αγροτικής Ανάπτυξης θα μας δοθεί και η επενδυτική δυνατότητα, διότι είναι και αυτό πάρα πολύ σοβαρό ζήτημα, καθώς και η αναζήτηση μέχρι και της συμμετοχής της Ευρωπαϊκής Τράπεζας Επενδύσεων. Όλα αυτά θα τα δούμε για να μπορέσουμε να υλοποιήσουμε τον υπ' αριθμόν ένα στόχο, που κι εσείς κι εμείς συμφωνούμε ότι είναι η μείωση του κόστους παραγωγής στον αγροτικό χώρο. Ευχαριστώ.
Κύριε Πρόεδρε, κατ' εξαίρεση θα ήθελα μόνο μισό λεπτό.
Εάν θέλει ο Υπουργός, γιατί βγαίνουμε από τον Κανονισμό.
Να ενημερώσω απλώς τον Υπουργό και τους συναδέλφους ότι αυτή η ρύθμιση έχει τη δυνατότητα - το έχουμε προβλέψει - να εφαρμοστεί και σε κοινωφελείς οργανισμούς, δηλαδή σε συλλογικές οντότητες που παρέχουν κοινωνικό έργο, έργο κοινωνικής αλληλεγγύης. Κατά συνέπεια ας ξεκινήσουμε από τον αγροτικό τομέα και μπορούμε στη συνέχεια να πάμε και στον τομέα της κοινωνικής αλληλεγγύης. Ευχαριστώ θερμά, κύριε Πρόεδρε.
Νομίζω ότι μπορείτε να τα συζητήσετε με τον Υπουργό τα επιμέρους.
Για αυτόν το λόγο χρησιμοποίησα τον όρο «νομικά πρόσωπα ιδιωτικού ή δημοσίου δικαίου κοινωνικής εμβέλειας».
Ακριβώς. Άρα υπάρχει πρόβλεψη και γι' αυτό.
Κύριε Αποστόλου, μπορείτε να τα συζητήσετε εκτενώς εκτός Αιθούσης. Προχωρούμε στην έβδομη υπ' αριθμόν 309/14-12-2015 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα που προκύπτουν από τη συγχώνευση των Αστυνομικών Τμημάτων στον Νομό Αχαΐας. Κύριε Νικολόπουλε, έχετε τον λόγο.
Κύριε Πρόεδρε, κυρίες και κύριοι συνάδελφοι, μπορεί αφορμή να στάθηκε η ανακοίνωση της Ένωσης Αστυνομικών Υπαλλήλων για να κατατεθεί η ερώτηση που θα συζητήσουμε, αλλά η αλήθεια είναι ότι αυτό το θέμα ενδιαφέρει και τους δημάρχους - και δικαιολογημένα - και άλλους φορείς. Το διαπίστωσε και ο Υπουργός όλο αυτό το διάστημα - και τελευταία, μάλιστα, επισκεπτόμενος την πόλη των Καλαβρύτων - αλλά και ο Γενικός του Γραμματέας, που είχε την ευκαιρία να συνομιλήσει με όλους. Κυρίως, όμως, αυτή η συζήτηση γίνεται σήμερα στο ελληνικό Κοινοβούλιο, γιατί είναι πολύ μεγάλη η αγωνία, η ανησυχία και το ενδιαφέρον των συμπολιτών μας που νιώθουν εγκαταλελειμμένοι στα ορεινά - και όχι μόνο και στα πεδινά - χωριά, που νιώθουν ότι αυτό το αγαθό της ασφάλειας θα τους αποστερηθεί στο όνομα της αναδιάρθρωσης. Θέλω να πιστεύω ότι θα είναι μια καλή αφορμή. Διαπιστώνω από το πρωί ίσα και με τώρα που συζητάμε, ότι παρακολουθούν αρκετοί αυτή τη συνεδρίαση περιμένοντας να ακούσουν από τον κύριο Υπουργό ότι δεν θα καταργηθεί το Αστυνομικό Τμήμα Κλειτορίας, ότι δεν θα καταργηθεί το Αστυνομικό Τμήμα της Ακράτας, ότι δεν θα συμπτυχθούν και δεν θα περιοριστούν τα αστυνομικά τμήματα της πόλεως των Πατρών ή η Τροχαία της δεύτερης μεγάλης πόλεως, του Αιγίου. Ξέρετε, έχει συμβεί κάτι εξαιρετικά κακό, πέρα από την αξιοπιστία όλων ημών, γιατί τέτοια εγχειρήματα στο όνομα της αναδιάρθρωσης και της μεταρρύθμισης, είχε φέρει και η προηγούμενη συγκυβέρνηση Σαμαρά - Βενιζέλου, που τότε όλοι - όχι μόνο ο ομιλών αλλά και οι συνάδελφοι του ΣΥΡΙΖΑ - αντιστέκονταν σθεναρά με διαβήματα, με διαμαρτυρίες. Όπως και σήμερα οι συνάδελφοι του ΣΥΡΙΖΑ γι' αυτά εδώ τα αιτήματα άσκησαν και εκείνοι τη δική τους επιρροή και μετέφεραν με τη δικιά τους παρέμβαση την πίεση και το ενδιαφέρον των συμπολιτών. Κύριε Υπουργέ, νομίζω ότι έχει γίνει καθαρό και σε εσάς που δεν είστε ένας πολιτικός με έλλειμα επιχειρησιακών εμπειριών, ότι δεν είναι δυνατόν να καλυφθούν περιοχές που απέχουν από το Αστυνομικό Τμήμα εβδομήντα χιλιόμετρα. Τα Καλάβρυτα απέχουν εβδομήντα χιλιόμετρα, με τους άλλους κατηργημένους δύο μεγάλους δήμους. Επίσης, υπάρχουν περιοχές που έχουν εξήντα χιλιάδες κόσμου - η Ακράτα - ή περιοχές που έχουν σε θερινές περιόδους πολύ μεγάλο πληθυσμό. Τέλος, δεν γίνεται να κλείνουμε τα μάτια μας σε περιστατικά που γίνονται κάθε μέρα.
Παρακαλώ, κύριε Νικολόπουλε, ολοκληρώστε.
Ολοκληρώνω, κύριε Πρόεδρε. Σήμερα, το πρωί με πήρε από την ορεινή περιοχή της Κλειτορίας κάποια γερόντισσα και μου είπε: «Θέλω να ακούσει, να μάθει ο Υπουργός ότι περισσότερο και από τη σύνταξή μου, με ενδιαφέρει η ασφάλειά μου». Δυστυχώς, είναι πολλά τα κρούσματα και τα ξέρετε. Μπορεί να συμβαίνουν σε όλη την Ελλάδα, αλλά εγώ αυτή την ώρα αναφέρομαι στις συγκεκριμένες περιοχές. Προχθές - και δεν αναφέρομαι τώρα μόνο στην Κλειτορία ή στο Αίγιο ή στην Ακράτα ή στην Κάτω Αχαγιά - στο Πανεπιστημιακό Νοσοκομείο, κύριε Πρόεδρε - ως καθηγητή της Ιατρικής σας το λέω - μια ομάδα νεαρών έσπασε στο ξύλο, έσπασε στην κυριολεξία τα πόδια του φύλακα του Πανεπιστημιακού Νοσοκομείου. Υπήρχε ένα περιπολικό, που δεν μπορούσε, λέει, λόγω ασύλου να εμφανιστεί στην Πανεπιστημιούπολη. Και το άλλο, αυτό με τους συμβατικούς αριθμούς, έπρεπε την ίδια ώρα, κύριε Υπουργέ, να πάει στις φυλακές Αγίου Στεφάνου των Πατρών - στη βιομηχανική περιοχή, μακριά από την πόλη - γιατί εκεί ένας κρατούμενος είχε πέσει από το κρεβάτι και είχε σπάσει τα πλευρά του. Και την ίδια ώρα μέσα στην πόλη γίνονταν άλλες τρεις εγκληματικές απόπειρες. Τι να κάνουμε; Οι αστυνομικοί άνδρες και οι γυναίκες χωρίς μέσα - και το ξέρετε πολύ καλά - κάνουν έρανο για να συντηρήσουν τα οχήματα.
Κύριε συνάδελφε, σας παρακαλώ, να ολοκληρώσετε.
Θέλω να πιστεύω ότι σήμερα θα απαντήσετε θετικά, όπως άλλωστε νομίζω ότι το κάνατε κατά την τελευταία επίσκεψή σας στα Καλάβρυτα.
Στην ερώτηση του κ. Νικολόπουλου θα απαντήσει ο Αναπληρωτής Υπουργός Εσωτερικών και Ανασυγκρότησης κ. Τόσκας. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ευχαριστώ, κύριε Νικολόπουλε, για την ερώτηση. Είναι αλήθεια ότι υπάρχουν συσσωρευμένα προβλήματα από δεκαετίες αυτή τη στιγμή. Γι' αυτό είμαστε υποχρεωμένοι να αντιμετωπίσουμε αυτήν την κατάσταση μη διατηρώντας στρεβλές δομές. Διότι, ξέρετε, την τελευταία πενταετία χάθηκαν γύρω στις δέκα χιλιάδες θέσεις αστυνομικών είτε με τις αποχωρήσεις είτε με τις καταργήσεις οργανικών θέσεων. Χάθηκε, δηλαδή, σχεδόν το 1/5 των αστυνομικών που σε όλη την Ελλάδα είναι περίπου πενήντα τρείς χιλιάδες. Επίσης, μετά από τρία χρόνια οι εισακτέοι των εξετάσεων 2012-2013, - πεντακόσιοι αστυφύλακες - μπήκαν φέτος στις αστυνομικές σχολές. Έχουμε γύρω στις χίλιες διακόσιες δομές σε όλη τη χώρα, αστυνομικά τμήματα, διευθύνσεις, παραδιευθύνσεις. Αυτό, όπως καταλαβαίνετε, δημιουργεί ένα τεράστιο πρόβλημα. Έχουν δημιουργηθεί πολλές δομές, χωρίς αυτές να αντιστοιχούν στη σωστή αστυνόμευση. Έχουμε αστυνομικά τμήματα με πέντε έως οκτώ αστυνομικούς που σημαίνει, όπως καταλαβαίνετε, πέντε στη σκοπιά, ένας διοικητής, ένας στις ταυτότητες, κανένας στην αστυνόμευση. Αυτή η κατάσταση, δηλαδή των πολλών αστυνομικών τμημάτων και διαφόρων δομών χωρίς να ανταποκρίνονται στην αστυνόμευση, μας ανάγκασε να προχωρήσουμε στις διαδικασίες αναδιοργάνωσης με διαβούλευση. Το ξέρετε ότι στις 25 Νοεμβρίου ο Γενικός Γραμματέας Δημόσιας Τάξης του Υπουργείου ήταν στην Πάτρα. Νομίζω πως δεν ήσασταν εσείς εκεί, αλλά ήταν άλλοι συνάδελφοι και τοπικοί φορείς και αστυνομικοί. Εκεί συζήτησαν για το πώς μπορεί καλύτερα να γίνει η αστυνόμευση, με την κατάλληλη διάταξη των δυνάμεων. Γιατί κακά τα ψέματα, δεν μπορούμε να έχουμε και πολλές δομές και πολύ αστυνόμευση. Τα κριτήρια γι' αυτήν την αναδιάταξη, την αναδιοργάνωση ήταν - και είναι - τα εγκληματολογικά δεδομένα της περιοχής, η γεωγραφική κατανομή, το οδικό δίκτυο, οι ιδιαιτερότητες και λοιπές ιδιομορφίες - τουριστικές, νησιωτικές, κ.λπ. - και οι δυνατότητες κάλυψης των στεγαστικών αναγκών της Αστυνομίας. Γύρω στο 1.200.000 ευρώ είναι τα ενοίκια σε ετήσια βάση που πληρώνει αυτή τη στιγμή η Αστυνομία, ενώ παραδίπλα υπάρχουν δημόσια κτήρια αχρησιμοποίητα. Αυτή είναι η προσπάθειά μας αυτήν τη στιγμή, να καλύψουμε τις ανάγκες πληρώνοντας το μικρότερο δυνατό κόστος. Σε ό,τι αφορά τον Νομό Αχαΐας, έχω εδώ τις μελέτες, οι οποίες συντάχθηκαν από έμπειρα επιχειρησιακά στελέχη, προκειμένου να στηρίξουν την πρότασή μας. Στη δευτερολογία μου θα σας πω συγκεκριμένα για τα αστυνομικά τμήματα στα οποία αναφέρεστε.
Ο κ. Νικόλαος Νικολόπουλος έχει τον λόγο.
Φαντάζομαι ο κύριος Υπουργός να έχει κρατήσει για το τέλος το καλό. Δεν μπορώ να υποψιαστώ ότι γνωρίζοντας πως τώρα μας παρακολουθούν από τηλεοράσεως όλοι οι δήμαρχοι, όλοι οι αστυνομικοί, όλες οι περιοχές που αναφέρθηκαν - γιατί δόθηκε ιδιαίτερη δημοσιότητα - ο κύριος Υπουργός θα αναιρέσει την υπόσχεση που έδωσε πριν λίγες ημέρες ενώπιον των συναδέλφων του ΣΥΡΙΖΑ, οι οποίοι πάλι εκ καθήκοντος - και καλώς έκαναν - μετέφεραν ότι δεν θα επισυμβεί αυτό το μέγιστο κακό να νιώθουν ανασφαλείς οι κάτοικοι της Αχαΐας. Όμως, ήθελα να πω το εξής: Κύριε Υπουργέ, Ξέρετε πολύ καλά - όλοι το ξέρουν, το βιώνουν - πως μπορεί στο όνομα της αναδιάρθρωσης ή των μεταρρυθμίσεων να γίνονται τα μεγαλύτερα εγκλήματα όπως είναι αυτά. Και εσείς πριν λίγο ομολογήσατε ότι με τόσους λιγότερους άνδρες και γυναίκες, πράγματι, δεν μπορείτε να επιτελέσετε αυτό το βαρύ έργο. Δεν υπάρχουν οχήματα, δεν υπάρχουν μέσα. Νομίζω ότι όλοι συμφωνούμε σε αυτό. Μόνο που τώρα πια δεν φτάνει να κάνουμε τις διαπιστώσεις. Νομίζω ότι πρέπει όντως να δούμε τι κάνουμε και σε επίπεδο αρμοδιοτήτων, προσανατολισμού του έργου και του ρόλου της Αστυνομίας, αυτό που λέτε ένα ορθό, νέο δίκτυο υπηρεσιών. Είναι πάμπολλες οι περιπτώσεις που μπορείτε όντως και από τα πάρεργα να τους απαλλάξετε αλλά και από άλλες διαδικασίες που αναφέρονται σε πρότερους χρόνους, προ Χριστού που λέει, προ ηλεκτρονικών υπολογιστών και να κάνουμε εκεί την εξοικονόμηση. Ξέρετε, όμως, ότι με αυτό το ανακάτεμα ή με τις καθημερινές μετακινήσεις, δεν νομίζω ότι θα επιλυθεί στο τέλος το πρόβλημα. Και δεν ήρθα εδώ να κάνω σε εσάς τον έξυπνο, γιατί είμαι βέβαιος ότι εσείς ζείτε καθημερινά τι σημαίνει να μετακινούνται είτε για την εξωτερική φρουρά των φυλακών είτε για χίλιες δύο ανάγκες. Ο χρόνος δεν το επιτρέπει και παραβιάζω ανοιχτές πόρτες. Το Χριστιανοδημοκρατικό Κόμμα Ελλάδος από την αρχή ήρθε και σας βομβάρδισε με αυτές τις ερωτήσεις όχι γιατί πιστεύει πως εσείς δεν γνωρίζετε το πρόβλημα αλλά γιατί φοβάται πως ενδεχομένως θέλετε να διαχειριστείτε αυτό το πρόβλημα που έχετε, λέγοντας «Τόσους έχω και θα δω τι θα κόψω από την Αχαΐα, τι θα κόψω από την Άρτα, τι θα κόψω από τη Θεσσαλονίκη». Νομίζω, όμως, ότι ήδη - στα κριτήρια που ενδεικτικώς μας αναφέρετε - δεν μπορούν να υπακούσουν οι αποφάσεις, εκείνες που και στη διαβούλευση καταρρίφθηκαν. Όντως εκείνη την ημέρα δεν ήμουν. Είχε εξαιρετικό, σπουδαίο ενδιαφέρον και ανταποκρίθηκαν και οι φορείς. Εκ μέρους μου πήγε ο διευθυντής του πολιτικού μου γραφείου. Όμως και εκεί ακούσατε αυτά που ξέρετε, ότι δεν μπορεί να μείνουν τόσο μεγάλες περιοχές αφύλακτες. Κύριε Υπουργέ, πιστεύω - όπως είπα και προηγουμένως - ότι εν τέλει, στο διά ταύτα, θα αποδείξετε σήμερα με τη δευτερολογία σας ότι και το Μαξίμου ακούει και η Κυβέρνηση ακούει και προπαντός δεν θα θελήσετε να αφήσετε ανήμπορους και ανυπεράσπιστους, ζώντας στην ασφάλεια, εκείνους που έχουν μείνει όχι σε μικρές κοινότητες, σε κοινότητες πολλών ανθρώπων που ακόμα υπάρχει ζωντάνια, που ακόμα υπάρχει ζωή. Μην το κάνετε τούτο. Είμαι σίγουρος ότι δεν θέλετε να το κάνετε. Επίσης, θα μας βρείτε συμμάχους σε ό,τι κρύβεται πίσω από την εκμετάλλευση των ακινήτων. Έχετε δίκιο, είναι πάρα πολλά αυτά τα περιστατικά και κακώς. Τα λέμε χρόνια τώρα και σε αυτήν την Αίθουσα και έξω. Όμως, δεν εισακούονται. Χάθηκε το Αστυνομικό Μέγαρο της Αχαΐας για μικροκομματικούς λόγους παραμονές των δημοτικών εκλογών και μαζί χάθηκαν και οι μελέτες.
Κύριε συνάδελφε, ολοκληρώστε.
Ήταν έτοιμο να δημοπρατηθεί και το ξέρετε. Και αυτό να το κοιτάξετε κάποια στιγμή, γιατί το να μεταφέρετε αστυνομικά τμήματα στην αστυνομική διεύθυνση που είναι μέσα στο κέντρο της πόλης, με τα γνωστά κυκλοφοριακά προβλήματα, αντιλαμβάνεστε ότι δεν θα διευκολύνετε, αντίθετα θα επιβαρύνετε ακόμα περισσότερο την κακή ασφάλεια που έχουμε.
Τον λόγο έχει ο κύριος Υπουργός για να απαντήσει στη δευτερολογία του κ. Νικολόπουλου.
Ευχαριστώ, κύριε Πρόεδρε. Κύριε Νικολόπουλε, προφανώς η όλη συζήτηση γίνεται αυτήν τη στιγμή προκειμένου να πετύχουμε καλύτερα ποιοτικά αποτελέσματα, να πετύχουμε καλύτερη ασφάλεια και αστυνόμευση και να αισθάνονται οι κάτοικοι των περιοχών στις οποίες αναφέρεστε, μεγαλύτερη ασφάλεια, μεγαλύτερη σιγουριά. Σκοπός μας, λοιπόν, δεν είναι να αφαιρέσουμε δυνάμεις από την περιοχή, ούτε να κάνουμε λογιστικές αλλαγές προκειμένου να μειώσουμε μόνο το κόστος. Ίσως αυτό είναι το τελευταίο που επιδιώκουμε. Κυρίαρχη προτεραιότητά μας είναι η αστυνόμευση, να αυξήσουμε το αίσθημα ασφάλειας. Λαμβάνουμε υπ' όψιν τις ιδιαιτερότητες των ορεινών περιοχών. Δεν έχουμε την επίπεδη περιοχή στην Ελλάδα για να μπορούμε να κάνουμε μεγαλύτερες αλλαγές. Οι μελέτες που σας έδειξα, ακριβώς επικεντρώνονται στις ιδιαιτερότητες. Και το Αστυνομικό Τμήμα της Ακράτας και της Κλειτορίας έχουν αυξημένες ιδιαιτερότητες. Θα ληφθούν υπ' όψιν. Οι διαδικασίες βρίσκονται σε εξέλιξη. Δεν έχουν ληφθεί τελικές αποφάσεις. Προσπαθούμε, λοιπόν, μέσα στον ίδιο χώρο, χωρίς να αφαιρέσουμε δυνάμεις, να αυξήσουμε την αποτελεσματικότητα των αστυνομικών οργάνων, να μπορούν…
Μένει ανοιχτό ακόμα το ζήτημα, κύριε Υπουργέ; Γιατί οι εφημερίδες έγραψαν ότι είπατε πως στα Καλάβρυτα δεν θα κλείσουν.
Παρακαλώ!
Όχι, δεν είπα κάτι τέτοιο. Και γι' αυτό δίνονται οι διευκρινίσεις αυτήν τη στιγμή. Υπάρχουν - ξαναλέω - αυξημένες ιδιαιτερότητες για τα αστυνομικά τμήματα που είπατε. Δεν θα υπάρξουν δεσμεύσεις από μέρους μου μέχρι να βγει η τελική απόφαση. Αυτό το καταλαβαίνετε. Έχουμε λάβει υπ' όψιν τη συζήτηση η οποία έγινε στην Πάτρα και τη συζήτηση που γίνεται αυτήν τη στιγμή εδώ στη Βουλή. Το μεγάλο δίλημμα, κύριε Νικολόπουλε, είναι εάν θα διατηρήσουμε στρεβλές και πολλές δομές ή θα αυξήσουμε την αστυνόμευση, θα αυξήσουμε την αποτελεσματικότητα, ώστε να μπορούν οι αστυνομικοί πιο ξεκούραστα να έχουν καλύτερο αποτέλεσμα και οι κάτοικοι να νιώθουν μεγαλύτερο αίσθημα ασφάλειας. Αυτή είναι η επιδίωξή μας και αυτή είναι η επιδίωξή σας. Και πιστεύω ότι θα συνεργαστούμε ακριβώς για να πετύχουμε αυτόν τον αντικειμενικό σκοπό. Σας ευχαριστώ.
Άρα, είναι ανοικτό ακόμα το ζήτημα.
Ναι, μέχρι την τελική απόφαση.
Κι εγώ, κύριε Τόσκα.
Κύριε Πρόεδρε, δόθηκαν δημόσιες υποσχέσεις και διαβεβαιώσεις και από συναδέλφους της Συμπολίτευσης. Γι' αυτό ρωτάω, μήπως δεν κατάλαβα καλά.
Καλώς. Η δεύτερη με αριθμό 316/14-12-2015 επίκαιρη ερώτηση δευτέρου κύκλου του Βουλευτή Κέρκυρας του Λαϊκού Συνδέσμου - Χρυσή Αυγή κ. Ιωάννη Αϊβατίδη προς τον Υπουργό Υποδομών, Μεταφορών και Δικτύων, σχετικά με «τον κίνδυνο για τους ενοίκους των εργατικών κατοικιών του οικισμού «ΚΕΡΚΥΡΑ IV - ΚΟΥΛΙΝΑ», λόγω στατικής, δομικής και αντισεισμικής ανεπάρκειας των κατασκευών», δεν θα συζητηθεί λόγω αναρμοδιότητας και διαγράφεται. Επίσης, η πέμπτη με αριθμό 306/14-12-2015 επίκαιρη ερώτηση δευτέρου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Περιβάλλοντος και Ενέργειας, σχετικά με τη θέση του Υπουργείου για το αίτημα της ΔΕΗ περί χορήγησης δωρεάν δικαιωμάτων εκπομπών στην λιγνιτική ηλεκτροπαραγωγή, δεν θα συζητηθεί λόγω κωλύματος του κυρίου Βουλευτή και διαγράφεται. Ομοίως και η έκτη με αριθμό 320/15-12-2015 επίκαιρη ερώτηση δευτέρου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την επαπειλούμενη κύρωση της διακοπής του ρεύματος σε περίπτωση αδυναμίας εξόφλησης εκ μέρους του καταναλωτή, δεν θα συζητηθεί λόγω κωλύματος του κυρίου Βουλευτή και διαγράφεται. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Καστοριάς. Η Βουλή τούς καλωσορίζει. Προχωρούμε στη με αριθμό 1050/11-11-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη λήψη διαδικαστικών μέτρων για τον συμψηφισμό των αμοιβαίων και εκκαθαρισμένων απαντήσεων μεταξύ δημοσίου και πολιτών, ώστε να έχουν την δυνατότητα να υπαχθούν με αίτησή τους στο ευνοϊκότερο καθεστώς. Στην ερώτηση του κ. Κεγκέρογλου θα απαντήσει ο Αναπληρωτής Υπουργός, κ. Αλεξιάδης. Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Η ερώτηση την οποία κατέθεσα προς τον Υπουργό Οικονομικών έχει, πράγματι, ως επίκεντρο τη διαδικασία συμψηφισμού οφειλών του δημοσίου προς τους πολίτες με οφειλές των πολιτών ή νομικών προσώπων. Η απάντηση η οποία μου εδόθη γραπτά, εκπρόθεσμη - δεν είναι, όμως, η ουσία το εκπρόθεσμο - ως προς το μέρος που διαπραγματεύεται και απαντάει είναι τυπικά σωστή. Τι λέει, δηλαδή, ο κ. Αλεξιάδης; Όταν έχουμε βεβαία και εκκαθαρισμένη οφειλή του δημοσίου προς τους πολίτες, βεβαίως και κάνουμε συμψηφισμό. Αν δεν είναι, όμως, βεβαία και εκκαθαρισμένη δεν μπορούμε να το κάνουμε. Από πρώτη άποψη είναι και τυπικά σωστό και λογικό. Όμως, ακούστε τώρα το παράδοξο. Η επιστροφή φόρου και η επιστροφή ΦΠΑ - επικεντρώνομαι στην επιστροφή φόρου εισοδήματος - δεν θεωρείται βεβαία και εκκαθαρισμένη ως προς τον χρόνο απόδοσής της. Δηλαδή, δεν υπάρχει δέσμευση του δημοσίου για το πότε θα αποδώσει την επιστροφή. Δεν υπάρχει χρονοδιάγραμμα, δεν υπάρχει κάποιος νόμος, κάποια εγκύκλιος, κάποια κατεύθυνση. Υπάρχουν, ενδεχομένως, μόνο προφορικές, «Παιδιά, μη δίνετε γιατί δεν έχουμε λεφτά» ή «Δίνετε γιατί τώρα έχουμε». Δεν υπάρχει, όμως, κάποιος κανόνας. Τι συμβαίνει, λοιπόν; Έχουμε ένα πρόβλημα με αυτές τις περιπτώσεις. Οι πολίτες αντίστοιχα, τα νομικά πρόσωπα, έχουν οφειλές προς το δημόσιο. Για να μπεις, παραδείγματος χάριν, στην ευνοϊκή ρύθμιση, της οποίας η προθεσμία λήγει στις 17 Ιανουαρίου, νομίζω, κύριε Υπουργέ, θα πρέπει να πληρώσεις ένα 25%. Και λένε οι άνθρωποι αυτής της κατηγορίας: «Γιατί δεν μου συμψηφίζεις την επιστροφή που κάνει να πάρω με την προκαταβολή 25% που κάνει να δώσω, για να δώσω και τα υπόλοιπα, να μπω στη ρύθμιση και να τακτοποιήσω τις οφειλές μου;» Ή λέει ο άλλος πολίτης που του χρωστάει επιστροφή φόρου και έχει και αυτός μία οφειλή, που δεν θέλει να μπει στην ευνοϊκή ρύθμιση, απλά θέλει να συμψηφίσει: «Γιατί δεν μου κάνεις τον συμψηφισμό μέσα σε συγκεκριμένο χρόνο;» Δεν τον αρνείται το δημόσιο αλλά δεν τον κάνει, γιατί δεν υπάρχει χρονικός περιορισμός, χρονικό όριο μέσα στο οποίο θα πρέπει το δημόσιο να αποδώσει την οφειλόμενη επιστροφή φόρου ή ΦΠΑ. Ευχαριστώ, κύριε Πρόεδρε.
Ευχαριστώ και εγώ, κύριε Κεγκέρογλου. Τον λόγο έχει ο Αναπληρωτής Υπουργός Οικονομικών κ. Αλεξιάδης.
Ευχαριστώ, κύριε Πρόεδρε. Κύριε Βουλευτά, θέτετε ένα σοβαρότατο ζήτημα και συμφωνώ ως προς το περιεχόμενο της ανάλυσης που κάνατε και της περιγραφής. Όμως, να ξεκαθαρίσω από την αρχή ότι δεν συμφωνώ καθόλου και δεν ισχύει αυτό που ειπώθηκε είτε ως υπονοούμενο είτε ως αναφορά, ότι υπάρχει εντολή για καθυστέρηση, πάγωμα ή οτιδήποτε άλλο για τις επιστροφές. Είναι σαφέστατο. Μπορεί να υπήρχαν τέτοια πράγματα στο παρελθόν αλλά τώρα δεν υπάρχει τίποτα τέτοιο. Ίσα - ίσα η εντολή είναι να προχωρούν κανονικά οι διαδικασίες. Και αν δείτε τον πίνακα ανά μήνα με τις επιστροφές του Υπουργείου Οικονομικών - δημοσιεύονται, δεν έχουμε να κρύψουμε τίποτα - είναι σαφέστατο ότι οι επιστροφές προχωρούν κανονικά. Όποιος καθυστερεί, παγώνει ή οτιδήποτε άλλο τις επιστροφές, κάνει πειθαρχικό αδίκημα. Το ένα είναι αυτό. Προχωράμε στα υπόλοιπα. Το νομικό πλαίσιο στο ζήτημα των επιστροφών, δεν έχει αλλάξει μέσα στο 2015. Είναι αυτό που προϋπήρχε. Και γνωρίζετε πολύ καλά ότι αυτό το νομικό πλαίσιο, ο Κώδικας Είσπραξης Δημοσίων Εσόδων, δηλαδή, το άρθρο 83, προβλέπει συγκεκριμένες διαδικασίες τις οποίες δεν επιτρέπεται ο οποιοσδήποτε υπάλληλος ή ο Υπουργός Οικονομικών να τις παραβεί. Είναι συγκεκριμένο το πλαίσιο. Και πρέπει να είναι συγκεκριμένο το πλαίσιο. Υπάρχει αναγκαιότητα, για να γίνει επιστροφή, να έχει εκδοθεί ο νόμιμος τίτλος. Είναι άλλο πράγμα το να είναι κάποιος δικαιούχος μιας επιστροφής. Πολλές φορές έχει κάποιος το δικαίωμα επιστροφής αλλά για να μπορέσει να πάρει τα χρήματα από το δημόσιο ταμείο, πρέπει να έχει εκδοθεί με βάση το νόμο που ισχύει. Πρέπει να έχει εκδοθεί ο νόμιμος τίτλος, που για την επιστροφή είναι το ατομικό φύλλο έκδοσης, το ΑΦΕΚ. Και, όπως σαφέστατα σας λέμε και στην απάντηση, για να γίνει συμψηφισμός, δηλαδή για να μπορέσει να συμψηφίσει κάποιος υποχρεώσεις προς την εφορία με οτιδήποτε άλλο, θα πρέπει να υπάρχει βέβαιη και εκκαθαρισμένη απαίτηση. Εάν δεν υπάρχει αυτό, δεν μπορεί να γίνει η επιστροφή. Στο ερώτημα τώρα που θα βάλετε ή που θα υπάρχει σίγουρα στους πολίτες, δηλαδή για ποιον λόγο εκκρεμούν πάρα πολλές επιστροφές και συμψηφισμοί - διότι εκκρεμούν και ταλαιπωρούν και επιχειρήσεις και πολίτες - σας λέω ότι εκκρεμούν, γιατί υπάρχει ένα σύνθετο νομικό πλαίσιο, το οποίο όμως σε μεγάλο βαθμό κατοχυρώνει ζητήματα διαφάνειας και ελέγχου. Διότι πρέπει να γίνουν συγκεκριμένοι έλεγχοι πριν τις επιστροφές και εμείς δεν θέλουμε οι επιστροφές να γίνονται μετά από τηλέφωνο οποιουδήποτε υπουργού, γενικού γραμματέα ή οποιουδήποτε άλλου αλλά θέλουμε να ακολουθούν μια ροή συγκεκριμένη. Υπάρχει, λοιπόν, ένα συγκεκριμένο νομοθετικό πλαίσιο. Υπάρχουν, καλώς ή κακώς, σύνθετες διαδικασίες και γραφειοκρατία και πρέπει να υπάρχει η εξασφάλιση του δημοσίου συμφέροντος και θέματα διαφάνειας. Είναι άλλο πράγμα το να υπάρχουν υπερβολές. Δεν θέλουμε δηλαδή - και το ξαναλέω - να είναι υποκειμενική η κρίση για τις επιστροφές αλλά θέλουμε να υπάρχουν διαδικασίες. Υπάρχει, όπως γνωρίζετε και εσείς, μία μεγάλη έλλειψη προσωπικού στις εφορίες, στα τμήματα που ασχολούνται με αυτά τα θέματα. Αυτοί είναι οι λόγοι που καθυστερούν οι επιστροφές ή οι συμψηφισμοί, ένα πρόβλημα το οποίο αντιμετωπίζουμε στο Υπουργείο Οικονομικών αλλά ξαναλέω και διαβεβαιώνω ότι δεν υπάρχει καμμία εντολή, καμμία παραίνεση για καθυστέρηση ή για πάγωμα των επιστροφών.
Ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι πέντε μαθητές και μαθήτριες και ένας συνοδός εκπαιδευτικός από το 3ο Αρσάκειο Δημοτικό Σχολείο Ψυχικού. Η Βουλή τούς καλωσορίζει. Τον λόγο έχει ο κ. Κεγκέρογλου, για να δευτερολογήσει.
Ευχαριστώ, κύριε Πρόεδρε. Είμαι στη δυσάρεστη θέση να δηλώσω ότι δεν πήραμε απάντηση. Αντίθετα, αναδείχθηκε για άλλη μια φορά το μέγεθος της αυθαιρεσίας του δημοσίου ακόμα και στη σκέψη. Τι μας είπε ο Υπουργός; Μας είπε ότι εγώ, ως δημόσιο, έχω όσο χρόνο θέλω για να κάνω την εκκαθάριση για το ατομικό φύλλο, ενώ ο πολίτης έχει προθεσμία και να πάει να κόψει το κεφάλι του. Αυτό μας είπε. Κοιτάξτε, η δικαιολογία περί προσωπικού ίσχυε μέχρι που το ελληνικό δημόσιο προσέλαβε έξι με επτά χιλιάδες ανθρώπους πρόσφατα. Ας παίρνατε τις έξι με επτά χιλιάδες ανθρώπους με προτεραιότητα στις ελεγκτικές υπηρεσίες του Υπουργείου Οικονομικών, στην υγεία και στην παιδεία. Δικαιολογία δεν έχετε. Δεύτερον, λέτε ότι πρέπει να διασφαλιστεί η διαφάνεια και δεν πρέπει να γίνονται τηλέφωνα. Βεβαίως, συμφωνούμε σ' αυτό, παρ' ότι έχετε το δικαίωμα να κάνετε, εάν υπάρχει ένα συλλογικό θέμα. Όμως, όσο βάζετε προσκόμματα και γραφειοκρατικά εμπόδια, τόσο αυξάνεται η ανάγκη και σας πιέζουν και εσάς και τους συνεργάτες σας. Τι σας προτείνω; Πρώτον, να προσδιορίσετε χρονικά την υποχρέωση της υπηρεσίας για εκκαθάριση ανάλογα με το ύψος της επιστροφής φόρου. Για παράδειγμα, μέχρι 5.000 ευρώ δεν μπορεί να θέλει δέκα μήνες ούτε δέκα εβδομάδες, μπορεί να θέλει δεκαπέντε μέρες. Μέχρι 15.000 ευρώ να θέλει αντίστοιχα κάποιες μέρες κ.λπ. Να κάνετε μία ταξινόμηση, να βγάλετε εγκύκλιο ή να κάνετε νομοθετική ρύθμιση, ούτως ώστε να κανονικοποιηθούν τα πράγματα και να μην εξαρτώνται ούτε από τη διάθεση του υπαλλήλου, ούτε βεβαίως από την αδράνεια που μπορεί να έχει το σύστημα. Το δεύτερο που σας ζητώ - και είναι συγκεκριμένο - είναι για όποιες περιπτώσεις καθυστερεί η εκκαθάριση του φόρου επιστροφής, με υπαιτιότητα της υπηρεσίας, προφανώς, λόγω του ότι υπάρχει ανάγκη να ελεγχθούν - και παίρνω τη θετική πλευρά των όσων είπατε - θα παρατείνεται και το δικαίωμα ένταξης στο ν. 4337, ειδάλλως έχουμε δύο αυθαιρεσίες σαν αυτή που σας προανέφερα. Σας ζητώ, λοιπόν, αυτό το συγκεκριμένο και ως προς τον προσδιορισμό περιθωρίου για την επιστροφή φόρου και την επιστροφή ΦΠΑ και βεβαίως στην περίπτωση που για λόγους που υπάρχουν χρειάζεται παραπάνω χρόνος για να ελεγχθούν - δεν λέω ότι είναι όλα ίδια, υπάρχουν και οι περιπτώσεις που χρειάζεται παραπάνω χρόνος για να ελεγχθούν - σ' αυτές τις περιπτώσεις να υπάρχει ισόχρονη παράταση και των προθεσμιών που ισχύουν για τον πολίτη. Σας ευχαριστώ προκαταβολικά, εάν δεχθείτε αυτές τις τροποποιήσεις.
Κι εμείς σας ευχαριστούμε. Τον λόγο έχει ο κύριος Υπουργός.
Κύριε Βουλευτά, δεν καταλαβαίνω την οξύτητα της κριτικής σας και τα περί αυθαιρεσίας του δημοσίου. Τα απευθύνετε σε μια Κυβέρνηση, η οποία έχει παραλάβει ένα συγκεκριμένο φορολογικό μηχανισμό και ένα συγκεκριμένο θεσμικό πλαίσιο, για το οποίο αντιλαμβάνομαι ότι δεν θέλετε να έχετε καμμία σχέση. Αλλά ποιος τα δημιούργησε όλα αυτά; Και δεν αντιλαμβάνομαι για ποιο λόγο τα ζητήματα αυτά, της αυθαιρεσίας του δημοσίου, δεν τα βάζατε τόσα χρόνια και δεν φέρνατε άλλο θεσμικό πλαίσιο ή άλλες μηχανογραφικές και αυτόματες διαδικασίες, για να μη χρειάζεται για απλά πράγματα να καθυστερεί ο πολίτης.
Γιατί αντιδρούσατε.
Δεν καταλαβαίνω, λοιπόν, για ποιον λόγο ασκείτε μια κριτική και παρακαλώ, μη χάνετε την ψυχραιμία σας …
Εγώ χάνω την ψυχραιμία μου;
Περιμένετε να ακούσετε την απάντηση. Μη χάνετε την ψυχραιμία σας. Δεν σας θέτω κανένα ερώτημα.
Να απαντάτε.
Όχι διακοπές, παρακαλώ.
Ο ελληνικός λαός έχει δώσεις τις απαντήσεις σ' εσάς. Δεν χρειάζεται εγώ να δώσω ερώτηση.
Κύριε Πρόεδρε, οι Υπουργοί απαντούν. Δε ρωτούν, απαντούν στις ερωτήσεις, εντάξει;
Παρακαλώ!
Σε ό,τι αφορά το ζήτημα της αυθαιρεσίας του δημοσίου που είπατε, δεν υπάρχει καμμία αυθαιρεσία του δημοσίου, υπάρχει διασφάλιση των συμφερόντων του δημοσίου και αυτό κάνουμε. Το είπαμε κι εμείς, υπάρχει μία γραφειοκρατική διαδικασία, υπάρχουν χρονικές καθυστερήσεις, εντοπίσαμε το πού είναι, με αυτά τα προβλήματα παλεύουμε να τα αντιμετωπίσουμε, σε καμμιά περίπτωση όμως δεν θα αφήσουμε είτε μέσω των φορολογικών ελέγχων είτε μέσω των επιστροφών φόρων είτε μέσω άλλων παθογενειών του φορολογικού συστήματος, να επιστρέψουμε σε μία περίοδο για την οποία ο ελληνικός λαός έχει εκφράσει την άποψή του. Αυτά τελειώσανε. Θα υπάρχει η διαφάνεια και συγκεκριμένες θεσμοθετημένες διαδικασίες.
Ευχαριστούμε πολύ, κύριε Αλεξιάδη.
Κύριε Πρόεδρε, είπα στην αρχή ότι θα τον ευχαριστούσα προκαταβολικά αν έκανε δεκτές τις τροποποιήσεις. Η αυθαιρεσία…
Κύριε Κεγκέρογλου …
Δεν λέει ότι θα κάνει παράταση στο δικαίωμα του πολίτη να ενταχθεί, αν για οποιοδήποτε λόγο καθυστερήσει…
Ωραία, αλλά μόνο επί προσωπικού θέματος έχετε τον λόγο.
Κύριε Πρόεδρε, κάνει ότι δεν καταλαβαίνει. Γιατί δεν έγιναν τόσα χρόνια; Γιατί τότε ως συνδικαλιστής αρνιόταν και μπλόκαρε τη διαδικασία, απλά είναι τα πράγματα.
Παρακαλώ, όχι προσωπικά.
Είμαστε γνωστοί στο πανελλήνιο, κύριε Κεγκέρογλου, κι εσείς κι εγώ.
Κύριε Αλεξιάδη, παρακαλώ, μην κάνετε ερώτηση, γιατί αμέσως υπάρχει απάντηση. Ευχαριστώ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΠΕΡΩΤΗΣΕΩΝ Θα συζητηθεί η υπ' αριθμόν 5/5/17-11-2015 επίκαιρη επερώτηση των Βουλευτών της Νέας Δημοκρατίας κυρίων Ελευθερίου Αυγενάκη, Σπυρίδωνος - Αδώνιδος Γεωργιάδη, Κωνσταντίνου Τζαβάρα, Σοφίας Βούλτεψη, Αθανασίου Δαβάκη, Κωνσταντίνου Βλάση, Αποστόλου Βεσυρόπουλου, Γεωργίου Στύλιου, Άννας Καραμανλή, Ιωάννη Βρούτση, Μαρίας Αντωνίου, Δημητρίου Κυριαζίδη, Στεργίου Γιαννάκη, Άννας - Μισέλ Ασημακοπούλου και Θεοδώρου Καράογλου προς τον Πρωθυπουργό και τους Υπουργούς Δικαιοσύνης, Διαφάνειας και Ανθρωπίνων Δικαιωμάτων και Εσωτερικών και Διοικητικής Ανασυγκρότησης σχετικά με το αν «είναι αποφασισμένος ο Πρωθυπουργός να καταπολεμήσει τη διαφθορά που βρίσκεται στα "σπλάχνα" της Κυβέρνησής του». Τον λόγο έχει ο πρώτος επερωτών Βουλευτής κ. Αυγενάκης για δέκα λεπτά.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, συζητούμε σήμερα το πολύ σοβαρό ζήτημα της διαφθοράς. Θέλω να ξεκινήσω με μια παραδοχή, ως πρώτος ερωτών. Φαινόμενα διαφθοράς υπάρχουν παντού. Δεν θέλω η παρούσα επερώτηση να γίνει σε ένα κλίμα πολεμικό ανάμεσα σε Κυβέρνηση και Αξιωματική Αντιπολίτευση. «Εσείς φταίτε», «Όχι εσείς φταίτε», «Εσείς είχατε περισσότερα φαινόμενα», «τα σκυλιά, τα μαντρόσκυλα, τα τσοπανόσκυλα» κ.λπ., όπως συνηθίζει να λέει ο κ. Τσίπρας. Τέτοιου είδους προσεγγίσεις είναι προς τη λάθος κατεύθυνση και επιδιώκουν να συμψηφίσουν φαινόμενα διαφθοράς. Αντίθετα, προτιμώ να γίνει μια συζήτηση χωρίς ταμπού και ιδεοληψίες, χωρίς ιδεολογικές περιχαρακώσεις. Πρέπει να εκφραστεί η Κυβέρνηση ξεκάθαρα για την πολιτική που σκέφτεται να ακολουθήσει με σκοπό την πάταξη της διαφθοράς και να διατυπώσουν όλα τα κόμματα την άποψή τους και φυσικά τη θέση τους. Ο στόχος, αγαπητοί συνάδελφοι, είναι κοινός, είναι η πάταξη της διαφθοράς. Και σας μιλάω για μια διαφθορά που είναι διάχυτη στην ελληνική κοινωνία, μια διαφθορά που έχει εισχωρήσει σε κάθε πτυχή του δημοσίου βίου και του κράτους όλα τα τελευταία χρόνια και το κόστος της φτάνει περίπου στα 33 δισεκατομμύρια ευρώ ετησίως. Όπως αντιλαμβάνεστε και αντιλαμβανόμαστε όλοι, εάν για δέκα χρόνια δεν είχαμε φαινόμενα διαφθοράς, θα είχε εκλείψει το δημόσιο χρέος. Κυρίες και κύριοι συνάδελφοι, θα ήθελα να σταθώ όχι τόσο στα επιμέρους και τεχνικά χαρακτηριστικά που παρουσιάζει η διαφθορά και η διαπλοκή, όσο στα πολιτικά χαρακτηριστικά, διότι η διαφθορά είναι κυρίως παράγωγο της πολιτικής κουλτούρας. Η πολιτική διαφθορά, ως ανάρμοστη σχέση μεταξύ αγοράς και πολιτικής, κατέστη μέρος της πολιτικής μας κουλτούρας. Κι αυτό, διότι η διαφθορά προϋποθέτει δόλο και συμπαιγνία και μια αντίληψη ότι «εντάξει δεν χάθηκε κι ο κόσμος», μια στρέβλωση των αξιών, μια ιδιόρρυθμη συνείδηση δικαίου, μια μόνιμη και διαρκή εξαπάτηση. Αναφέρομαι, βέβαια, και στην πολιτική εξαπάτηση του «τάζω λαγούς με πετραχήλια, πετάω τα πουκάμισα και τις γραβάτες και στο τέλος βγαίνω κι από πάνω και λέω ότι με πολεμήσαν τα σκυλιά και απέτυχα» ή το τελευταίο, το οποίο είναι φοβερό και νομίζω ότι όλοι θα συμφωνήσουμε σε αυτό, «διαφωνώ αλλά υπογράφω ως κλαίων και οδυρόμενος αλλά παραμένω στη θέση μου ως Υπουργός». Αναφέρομαι στον κ. Σπίρτζη, βεβαίως. Αναφέρομαι σε όλα αυτά, διότι έχετε στις τάξεις σας, κύριε συνάδελφε, την επιτομή της πολιτικής εξαπάτησης ντυμένη με τον μανδύα τάχα μου της Αριστεράς και βάσει αυτής τοποθετείστε όλοι σας, Κυβέρνηση αλλά και Βουλευτές. Και αναφέρομαι, επίσης, σε όλα αυτά, διότι το πολιτικό σύστημα χαρακτηρίζεται από την έκταση και το βάθος της διαφθοράς και κινείται εκτός των νόμων και της ηθικής τάξης. Θα ήθελα, λοιπόν, να αναφερθώ σε ορισμένους βασικούς πυλώνες που συνθέτουν τη διαφθορά, την τροφοδοτούν, τη διευρύνουν συνεχώς και βεβαίως ο κύκλος μεγαλώνει. Κυρίες και κύριοι συνάδελφοι, έχουμε μια δικαιοσύνη που έχει φτάσει στα όρια της αρνησιδικίας, μια δικαιοσύνη που καθυστερεί πάρα πολύ να αποδοθεί και αυτό κατά τη γνώμη μας δεν είναι δικαιοσύνη. Τα μέλη της Ένωσης Εισαγγελέων Ελλάδος, σε ψήφισμά τους κατά την 31η Τακτική Συνέλευση που συγκλήθηκε μόλις μερικές μέρες πριν, στις 13 Δεκεμβρίου του 2015, εκφράζουν τον προβληματισμό τους για το φαινόμενο επανειλημμένων ατεκμηρίωτων και αόριστων δημόσιων δηλώσεων φορέων της εκτελεστικής λειτουργίας, οι οποίες δημιουργούν την εντύπωση ότι η δικαιοσύνη είτε δεν λειτουργεί στο καθεστώς νομιμότητας και αυτονομίας που της επιφυλάσσει το Σύνταγμα ή ότι δεν λειτουργούσε έτσι μέχρι πρόσφατα. Το πρόβλημα των λειτουργών της δικαιοσύνης δεν είναι ότι πρέπει να αποφασίζουν τυφλοί. Είναι ότι οφείλουν να παραμένουν και βουβοί, όταν αναθεματίζονται συλλήβδην και όταν υφίστανται πολιτικές υποδείξεις και παραθεσμικό bullying. Η δικαιοσύνη είναι ο τελικός κριτής. Όλα καταλήγουν σε αυτήν, όλα επικυρώνονται ή ανατρέπονται από αυτήν. Λυπάμαι, αλλά δεν υπάρχει σωστή δικαιοσύνη και δεν θα λυθούν συσσωρευμένα προβλήματα. Κυρίες και κύριοι συνάδελφοι, μια ακόμη πλευρά που συνθέτει το κάδρο της διαφθοράς αποτελεί η έντονη νομοθετική παρέμβαση του κράτους. Η πολυνομία και η κακονομία αποτελούν τη βάση για την κακοδικία, την ανομία και τη διαφθορά. Εκεί που πρέπει να εστιάσουμε είναι στην ασφάλεια δικαίου, να προχωρήσουμε στην κωδικοποίηση της νομοθεσίας, αλλά και να διατυπώσουμε ποιοι νόμοι είναι σε ισχύ και ποιοι είναι ανενεργοί. Χρειαζόμαστε ασφάλεια δικαίου, ένα από τα προαπαιτούμενα της διαφάνειας. Από εκεί και πέρα, πρέπει να συμφωνήσουμε όλες οι πτέρυγες του Κοινοβουλίου στις αρχές της καλής νομοθεσίας. Δεν θα μείνω στη φράση του κ. Τσίπρα «θα σας ταράξουμε στη νομιμότητα» που μόνο αυτή δεν έχει εφαρμόσει ως κυβερνήτης. Διότι μας φέρνει - και μας φέρνετε - σωρηδόν να κυρώνουμε πράξεις νομοθετικού περιεχομένου και έχει φέρει τη συντριπτική πλειοψηφία των νομοσχεδίων ως κατεπείγοντα με δεκάδες άσχετες τροπολογίες. Είναι ο ίδιος ο κ. Τσίπρας που έχει μετατρέψει την πράξη νομοθετικού περιεχομένου σε εργαλείο προπαγάνδας και καταψήφιζε τότε για λόγους αρχής. Όσοι είστε στην Αίθουσα, παρακαλώ ανατρέξτε στα Πρακτικά να το δείτε. Κύριοι Υπουργοί, είμαι σίγουρος ότι κι εσείς συμφωνείτε. Προχθές, όμως, μας φέρατε ένα τεράστιο νομοσχέδιο χωρίς την έκθεση από το Γενικό Λογιστήριο του Κράτους με σκόρπιες διατάξεις, νοηματικές αλλά και συνταγματικές ασάφειες και βροχή από τροπολογίες. Φυσικά, αναγκαστήκατε σήμερα να το πάρετε πίσω μετά από μια απαίτηση των δανειστών. Αυτό είναι λυπηρό και προσβλητικό για την ελληνική Κυβέρνηση, δυστυχώς αλλά μας επιβάλλετε να νομοθετούμε στο πόδι. Δεν είναι δυνατόν εδώ να παράγουμε τέτοια νομοθετήματα. Κυρίες και κύριοι συνάδελφοι, μία από τις βασικές εστίες της διαφθοράς είναι ο δημόσιος τομέας, τον οποίο εσείς υπερασπίζεστε και δεν θέλετε επ' ουδενί να ακουμπήσουμε, να βελτιώσουμε και να διορθώσουμε. Δεν πρέπει να ληφθεί αυτό ισοπεδωτικά ούτε να είναι ρετσινιά για τους δημοσίους υπαλλήλους. Ο δημόσιος τομέας, όμως, πρέπει να είναι η αιχμή του δόρατος για την ανάπτυξη. Ο δημόσιος τομέας πρέπει να λειτουργεί αποτελεσματικά και υποδειγματικά. Για τον λόγο αυτό, θεωρώ ότι πρέπει να εστιάσουμε σε συγκεκριμένες μεταρρυθμίσεις. Θυμάμαι χαρακτηριστικά όταν η Κυβέρνηση της Νέας Δημοκρατίας προέβαινε σε διορισμούς προϊσταμένων σε ΔΕΚΟ και σε νομικά πρόσωπα εποπτευόμενα από Υπουργεία τους συναδέλφους τότε του ΣΥΡΙΖΑ να ρωτούν επιμόνως: «Με ποια κριτήρια επιλέγετε, κύριοι της Κυβέρνησης; Προβαίνετε σε διορισμούς “ημετέρων”» κ.λπ.. Δυστυχώς, κύριοι συνάδελφοι, το ίδιο συμβαίνει και σήμερα και δυστυχώς με πολύ χειρότερους όρους. Προβαίνετε σε παύσεις επιτυχημένων διοικήσεων ΔΕΚΟ, νοσοκομείων, φορέων της Κυβέρνησης για να τους αντικαταστήσετε με μόνο κριτήριο τις διαπροσωπικές και κομματικές σας σχέσεις. Αυτό κάνουν σήμερα οι Υπουργοί σας, όπως ο κ. Φίλης, όπως ο κ. Σπίρτζης και μια σειρά άλλων, οι οποίοι διορίζουν από τα γραφεία του ΣΥΡΙΖΑ προϊσταμένους στο δημόσιο. Ο κ. Σπίρτζης, βέβαια, δεν αρκέστηκε σε ένα διευθύνονται σύμβουλο για κάθε εταιρεία αστικών συγκοινωνιών αλλά ήθελε δύο. Κι επειδή δεν το επέτρεπε η νομοθεσία, έφερε νομοτεχνική βελτίωση - τροπολογία, το έκανε «δύο» και τους διόρισε. Είναι αυτονόητο ότι συνεχίζετε αυτήν την αποτυχημένη πέρα για πέρα πρακτική. Η Νέα Δημοκρατία από τον Απρίλιο του 2014, αφού είχε εξασφαλίσει την οικονομική σταθεροποίηση της χώρας, προχωρούσε στο άνοιγμα ενός πολύ σημαντικού κεφαλαίου, αυτό της θεσμικής ανασυγκρότησης, της θεσμικής αλλαγής που είναι απαραίτητη για τη χώρα και την Αναθεώρηση του Συντάγματος. Κι αυτό, διότι, κυρίες και κύριοι συνάδελφοι, η θεσμική ανασυγκρότηση της χώρας αποτελεί την αναγκαία προϋπόθεση, όχι μόνο για τη θεραπεία πολλών από τα κακώς κείμενα του πολιτικού συστήματος αλλά για την απελευθέρωση των δημιουργικών δυνάμεων της χώρας μας. Ως Νέα Δημοκρατία, είχαμε καταθέσει στο δημόσιο διάλογο μια σειρά από προτάσεις για τη συνταγματική Αναθεώρηση, με αιχμή τη λογοδοσία του πολιτικού προσωπικού. Καθεστώς παραγραφής Υπουργών, διαφάνεια οικονομικών των κομμάτων, ασυλία Βουλευτών και μια σειρά άλλα, τη λειτουργία νομοθετικής και εκτελεστικής εξουσίας, πρόταση για ασυμβίβαστο Υπουργών, Βουλευτών καθορισμός χρονικού ορίου στη θητεία του Πρωθυπουργού, των Βουλευτών, αλλά και των αυτοδιοικητικών και συνδικαλιστικών στελεχών, την καλύτερη κυβερνητική λειτουργία και συνέχεια, εκλογή υπηρεσιακών λειτουργών πενταετούς θητείας με αντικείμενο τον προϋπολογισμό και τα εξωτερικά αλλά και μείωση του αριθμού των Βουλευτών. Είναι μια πρώτης τάξεως ευκαιρία να ανοίξουμε μια μεγάλη αλλά κυρίως παραγωγική συζήτηση για τη θεσμική ανασυγκρότηση της χώρας, πρώτα απ' όλα, με τη συνταγματική Αναθεώρηση. Κυρίες και κύριοι συνάδελφοι, ο κ. Τσίπρας όλο το προηγούμενο διάστημα έκανε σημαία του την καταπολέμηση της διαφθοράς. Σήμερα, όμως, βλέπουμε έναν άλλο Τσίπρα. Το ένα μετά το άλλο περιστατικό διαφθοράς μελών της Κυβέρνησης, χτυπάει την πόρτα του πρωθυπουργικού γραφείου και εκείνος βγαίνει και συγκαλύπτει χωρίς καν να περιμένει αποφάσεις της δικαιοσύνης. Σας θυμίζω την υπόθεση Κατρούγκαλου με τα συμβόλαια που είχε με απολυμένους που επαναδιόρισε και από τα οποία λάμβανε τεράστιες αμοιβές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό ακόμη, κύριε Πρόεδρε. Σας θυμίζω την υπόθεση της κ. Βαλαβάνη, η οποία, αξιοποιώντας την εσωτερική πληροφόρηση που είχε ως Υπουργός, έβγαλε έγκαιρα τα χρήματά της από την τράπεζα. Σας θυμίζω την υπόθεση του κ. Φλαμπουράρη - που είναι εδώ σήμερα - με τη συμμετοχή του σε τεχνική εταιρεία που έπαιρνε και δημόσια έργα. Σας θυμίζω και τα όσα πρόσφατα γράφτηκαν στον Τύπο περί γραφείου εξυπηρέτησης από δύο Υπουργούς της Κυβέρνησης - Σπίρτζη, Παππά - που διεκπεραιώνουν υποθέσεις πολιτών με το αζημίωτο, μισθωμένο από μεγαλοεργολάβο. Και ενώ προέβην σε ερώτηση, επειδή θεωρώ ότι δεν πρέπει να υπάρχουν τέτοιου είδους σκιές, κάποιοι βιάζονται να βγάλουν συμπεράσματα και χωρίς να έχει κλείσει το θέμα ακόμα έχουν κάνει διαφόρους σχολιασμούς, ακόμα και για το αν έχει υπάρξει μετεγκατάσταση. Σας θυμίζω την περίπτωση του Υπουργού Οικονομίας, του κ. Σταθάκη, ο οποίος με την ευγενική απραξία που τον διακρίνει δήλωσε ότι ξέχασε να δηλώσει 1,8 εκατομμύρια ευρώ και περίπου τριάντα οκτώ ακίνητα επί τρία συναπτά έτη. Σας θυμίζω τα όσα αποκαλύφθησαν για διαπραγματεύσεις του Υπουργείου Δικαιοσύνης και συγκεκριμένα του κ. Λάμπρου με ποινικούς κρατούμενους και μέλη τρομοκρατικών οργανώσεων, όπως κατήγγειλε ο πρώην Υπουργός κ. Πανούσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και κλείνω, κύριε Πρόεδρε, λέγοντας ότι παρά την ολοένα αυξανόμενη κοινωνική και πολιτική δυσαρέσκεια, το μέλλον της χώρας μας εξαρτάται σε μεγάλο βαθμό από τον σχεδιασμό ενός μακροπρόθεσμου πλαισίου για την ανάκαμψη των οικονομικών μεγεθών αλλά και την ουσιαστική και απαρέγκλιτη πάταξη της διαφθοράς. Ο κ. Τσίπρας, δυστυχώς, περιφέρεται διατρανώνοντας και φωνάζοντας για το ηθικό πλεονέκτημα που δεν έχει πλέον. Δεν έχετε το πλεονέκτημα που επικαλούσασταν για χρόνια πριν! Έχετε ταυτιστεί με τη διαφθορά και το επιχείρημα του ηθικού πλεονεκτήματος έχει εκπέσει προ πολλού.
Ολοκληρώνετε, παρακαλώ, κύριε Αυγενάκη. Ναι, κύριε Πρόεδρε. Άλλωστε ο κ. Τσίπρας, χρησιμοποιεί την πάταξη της διαφθοράς εντελώς επικοινωνιακά και την επικαλείται για να ανακεφαλαιοποιήσει την κλονισμένη πίστη των Βουλευτών του υπό το βάρος των δυσβάσταχτων μέτρων που τους ζητά να ψηφίσουν. Όμως, μην αυταπατάσθε, κύριοι συνάδελφοι! Ο Πρωθυπουργός και η σημερινή Κυβέρνηση δεν έχουν ούτε την πολιτική βούληση ούτε την αγνή πρόθεση, όπως διατείνονται μιλώντας στην κοινωνία. Είναι μια πρώτης τάξεως ευκαιρία, ανεξαρτήτως πολιτικής τοποθέτησης και ιδεολογικής προσέγγισης, να συνταχθούμε σε ένα κοινό μέτωπο ενάντια στη διαπλοκή αλλά και στη διαφθορά, να εργαστούμε από κοινού για αυτό που η ίδια η κοινωνία αξιώνει. Σας ευχαριστώ.
Ευχαριστώ και εγώ, κύριε Αυγενάκη.
Για τα «μαύρα» ταμεία της «SIEMENS» ξεχάσατε να πείτε κάτι!
Παρακαλώ, κύριε συνάδελφε! Κύριε Γεωργιάδη, έχετε τον λόγο για πέντε λεπτά.
Ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, η επίκαιρη επερώτηση της Νέας Δημοκρατίας, έχει ως βασικό στόχο να αναδείξει το μεγαλύτερο ή ένα από τα μεγαλύτερα παραμύθια της Μεταπολιτεύσεως, το λεγόμενο «ηθικό πλεονέκτημα της Αριστεράς». Και επειδή εμένα δεν μου αρέσει να μιλάω γενικά και αόριστα, χαίρομαι ιδιαίτερα που στην Αίθουσα είναι παρών ο Υπουργός Επικρατείας κ. Φλαμπουράρης, γιατί προτιμώ σε ανθρώπους να μιλάω κατ' ενώπιον, κύριε Φλαμπουράρη, παρά εν τη απουσία τους. Διεπίστωσα δε ότι σε μια ομιλία στη Βουλή είχατε και το θράσος να απειλήσετε με προσφυγή στη δικαιοσύνη, όταν έκανε μια σχετική αναφορά ο συνάδελφός μου κ. Μάριος Σαλμάς. Θα σας καταθέσω, λοιπόν, την άποψή μου για την περίπτωση Φλαμπουράρη και το πώς η περίπτωση Φλαμπουράρη αποδεικνύει, ότι το ηθικό πλεονέκτημα της Αριστεράς δεν ήταν απλώς ένα παραμύθι, αλλά ήταν κάτι χειρότερο. Ήταν ένα καθαρό ψέμα. Και θα ήθελα να έχω τις συγκεκριμένες απαντήσεις. Όταν το 2008 η εφημερίδα «ΠΡΩΤΟ ΘΕΜΑ» έβγαλε ως είδηση ότι ένας Υπουργός της Νέας Δημοκρατίας τότε, ο Γιώργος Βουλγαράκης, είχε μία εταιρεία για να πληρώνει λιγότερους φόρους με τα ακίνητα της οικογενείας του - πράξις απολύτως νόμιμη, το αν ήταν ηθική είναι διφορούμενο - επί δύο εβδομάδες στην ελληνική κοινωνία έγινε πανζουρλισμός. Όλοι οι δημοσιογράφοι, όλες οι εφημερίδες, όλοι οι Βουλευτές του ΣΥΡΙΖΑ τότε ζητούσαν την παραίτηση του κ. Βουλγαράκη, επειδή είχε πει την περίφημη φράση «ό,τι είναι νόμιμο είναι και ηθικό». Πάμε τώρα να δούμε την περίπτωση Φλαμπουράρη, όπου μετά από μερικά χρόνια η ίδια εφημερίδα - εντελώς τυχαία! - έβγαλε ότι ο κ. Φλαμπουράρης είχε μερίδιο σε μία κατασκευαστική εταιρεία που πήρε έργα από το δημόσιο και πληρώθηκε κατά προτεραιότητα. Μάλιστα! Η πρώτη απάντηση του κ. Φλαμπουράρη ήταν «πώς τολμάτε και ρωτάτε εμένα που έχω σαράντα χρόνια αγώνα στην Αριστερά;». Τι μας λέτε, κύριε Υπουργέ; Αν έχετε σαράντα χρόνια αγώνες στην Αριστερά, μπορείτε να είστε φοροκλέφτης; Αν έχετε σαράντα χρόνια αγώνες στην Αριστερά, μπορείτε να παραβιάζετε το νόμο περί συστάσεως του Υπουργικού Συμβουλίου; Αν έχετε σαράντα χρόνια αγώνες στην Αριστερά, μπορείτε να κάνετε ψευδές «πόθεν έσχες»; Ας υποθέσουμε όμως τώρα ότι δεν έχετε κάνει τίποτε απ' όλα αυτά. Ας πάρουμε ως αληθές αυτό που έχετε εσείς πει ότι είναι η αλήθεια και μετά θα κάνω την ερώτηση. Τι είπατε; Ότι μία μέρα μετά τις εκλογές πήγατε σε μια υπηρεσία της Αστυνομίας και κάνατε μία μεταβίβαση αυτής της εταιρείας. Εγώ για να δείτε πόσο μεγαλόκαρδος είμαι, δέχομαι ότι είναι αλήθεια, δέχομαι ότι λέτε την αλήθεια, ότι αυτό το χαρτί δεν είναι πλαστό. Εγώ λέω ότι είναι ψεύτικο αυτό που είπατε, αυτό πιστεύω. Όμως, επειδή μου αρέσει το τεκμήριο της αθωότητας…
Να κάνετε μήνυση.
Να ολοκληρώσω, κύριε Υπουργέ; Είμαστε πολιτικοί αντίπαλοι εδώ, δεν είμαστε δικαστήριο. Ακούστε με, γιατί θέλω να μου απαντήσετε προσεκτικά και σε μένα δεν περνάει το θράσος της περασμένης σας φοράς, να ξέρετε!
Ναι, ναι!
Ακούστε, λοιπόν. Ας υποθέσουμε ότι αυτό που λέτε είναι αλήθεια. Σύμφωνα με το χαρτί που καταθέσατε, έχετε πάρει τον Νοέμβριο ήδη την πρώτη δόση. Θέλω να μας δείξετε την κίνηση του τραπεζικού σας λογαριασμού, που εισπράξατε την πρώτη δόση από το χαρτί που έχετε καταθέσει. Κύριε Παπαγγελόπουλε, κύριε Υπουργέ της διαφθοράς, που κάθεστε δίπλα εσείς, έχετε υποχρέωση να ελέγξετε αν έχει εισπράξει τις δόσεις που λέει το χαρτί που κατέθεσε. Αν δεν έχει εισπράξει τις δόσεις, τότε το χαρτί είναι πλαστό και πρέπει να τον βάλετε φυλακή, γιατί έχει κάνει κακούργημα. Πάμε στο δεύτερο. Ας πούμε ότι ο κ. Παπαγγελόπουλος, δεν θα κάνει τον έλεγχο τώρα, για το αν εισπράξατε τις δόσεις που εσείς είπατε ότι θα εισπράξετε. Θέλω να δω τι θα μου απαντήσετε, κύριε Φλαμπουράρη, για το ηθικό πλεονέκτημα της Αριστεράς. Σύμφωνα με αυτό που είπατε, έχετε πάρει από την πώληση της εταιρείας σας 1 εκατομμύριο ευρώ και κάτι. Μάλιστα. Να τα χαίρεστε και να τα καμαρώνετε! Δεν μου λέτε, κύριε Βούτση, ένας άνθρωπος που λέει ότι έχει πάρει 1 εκατομμύριο ευρώ, μπορεί να πηγαίνει στο Δήμο Αίγινας και να ζητάει να του χαρίσει ο Δήμος τις 4.000 ευρώ από τις 6.000 ευρώ, που χρωστάει για την πισίνα του με το νερό και να ζητάει τις άλλες 2.000 ευρώ να τις εξοφλήσει σε διακόσιες δόσεις γιατί είναι άπορος; Κύριε Φλαμπουράρη, μην κρύβεστε πίσω από τον κ. Αλεξιάδη! Θέλω να σας βλέπω, να σας κοιτάω στα μάτια. Είναι δυνατόν, κύριε Φλαμπουράρη, να λέτε ότι έχετε 1 εκατομμύριο ευρώ από την πώληση της εταιρείας σας και ταυτόχρονα να ζητάτε και να επιτυγχάνετε τη διαγραφή 4.000 ευρώ από τις 6.000 ευρώ που χρωστάγατε για το νερό στην Αίγινα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Με συγχωρείτε, να φέρετε εδώ ένα νόμο, κύριοι του ΣΥΡΙΖΑ, αν έχετε τσίπα και να πείτε ότι όποιος έχει κάτω από 1 εκατομμύριο ευρώ, του διαγράφουμε τα χρέη, όπως κάναμε στον Φλαμπουράρη που έχει και το ηθικό πλεονέκτημα της Αριστεράς. Ειδάλλως, αν αυτό το κάνουμε μόνο στον Φλαμπουράρη, ο οποίος μας είπε ότι πήρε το 1 εκατομμύριο ευρώ από την πώληση της εταιρείας του αλλά ταυτόχρονα διέγραψε το χρέος από την ΕΥΔΑΠ γιατί είναι φτωχός και άπορος, τότε με συγχωρείτε αλλά αυτό δεν λέγεται ηθικό πλεονέκτημα της Αριστεράς, αυτό λέγεται βαριά κοροϊδία του ελληνικού λαού! Και θέλω να συγχαρώ τον κ. Αυγενάκη. Κύριε Αυγενάκη, έχετε κάνει εξαιρετική δουλειά. Είστε πρότυπο Βουλευτού για τη Νέα Δημοκρατία. Η δουλειά που έχετε κάνει αυτούς τους μήνες είναι πρότυπο. Αναδείξατε το θέμα Κορωνάκη. Χάρις στον κ. Αυγενάκη… [[Γέλωτες από την πτέρυγα του ΣΥΡΙΖΑ]] Μη γελάτε, κύριοι! Ο κ. Αυγενάκης έβγαλε ότι είχατε γραμματέα στο κόμμα σας - άλλο αν τώρα σάς έφυγε - που ήταν ανυπότακτος και δήλωνε ψευδή διεύθυνση. Ο κ. Αυγενάκης ανέδειξε τα χρήματα της κ. Βαλαβάνη, άλλο αν αυτή έφυγε από το κόμμα σας. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Και σήμερα ο κ. Αυγενάκης ανέδειξε τα θέματα με τον κ. Σπρίντζη. Ο κ. Σπρίντζης ξέρετε ποιος είναι; Αυτός που έβαλε την υπογραφή του στα αεροδρόμια κλαίγοντας, τον ταλαίπωρο!
Ολοκληρώστε, κύριε Γεωργιάδη.
Κλείνω, κύριε Πρόεδρε. Όπως έλεγαν οι αρχαίοι Έλληνες, ο τάλας, ο ταλαίπωρος Σπρίντζης, με βαριά καρδιά υπέγραψε για την πώληση των αεροδρομίων! Και για να κλείσω, μη διανοηθείτε να ξαναπείτε για ηθικό πλεονέκτημα και κυρίως, κύριε Φλαμπουράρη, μη διανοηθείτε σ' αυτό το Κοινοβούλιο να απειλήσετε κανέναν με προσφυγή στη δικαιοσύνη κ.λπ..
Κύριε Γεωργιάδη, σας παρακαλώ, ολοκληρώστε.
Είστε πολιτικός. Θα δέχεστε τον έλεγχο που σας ασκούν και θα απαντάτε επί της ουσίας. Παρακαλώ πολύ να καταθέσετε στα Πρακτικά την κίνηση του λογαριασμού, βάσει του συμβολαίου που καταθέσατε ότι μπήκαν τα χρήματα στον λογαριασμό του κ. Φλαμπουράρη. Ευχαριστώ πολύ.
Ευχαριστούμε πολύ.
Δεν σας βλέπω να παίρνετε τον λόγο. Σιωπήσατε!
Θα μιλήσουν πρώτα οι επερωτώντες. Τον λόγο έχει ο κ. Βλάσης για πέντε λεπτά.
Κύριε Πρόεδρε, κυρίες και κύριοι Υπουργοί, αγαπητοί συνάδελφοι και συναδέλφισσες, ειδικά όσον αφορά τους φίλους εδώ από τον ΣΥΡΙΖΑ, καταλαβαίνω ότι σήμερα είναι μια δύσκολη ημέρα, γιατί μετά το χθεσινό «ναυάγιο», που άρον άρον πήραν πίσω αυτό το περίφημο παράλληλο πρόγραμμα, αναγκάζονται σήμερα να βρίσκονται εδώ. Δυστυχώς, όμως, η συζήτησή μας σήμερα είναι σε άλλο επίπεδο, οπότε, δεν πειράζει, θα έχουμε πολλές ημέρες να συζητάμε γι' αυτό. Όσον αφορά τώρα το ωραίο ερώτημα του φίλου μας κ. Αυγενάκη για τη διαφθορά, πραγματικά είναι να απορεί κανείς με το απύθμενο θράσος της «πρωτοδεύτερης φοράς αριστερά» στην Ελλάδα. Και δεν στέκομαι στα ωραία ψέματα, με τα οποία κι εσείς πολύ καλά ξέρετε πως υφαρπάξατε την ψήφο του ελληνικού λαού, την ψήφο όλων αυτών που, αν γυρίσετε τώρα είτε στην επαρχία είτε στην Αθήνα, ως διά μαγείας, κανείς δεν μιλά για ΣΥΡΙΖΑ. Λέει: «Εγώ ψήφισα ΣΥΡΙΖΑ; Όχι». Την υφαρπάξατε, όμως, και συνεχίζετε. Και δεν μιλώ για την περίφημη κυβέρνηση σωτηρίας. Την ξεχάσαμε αυτή. Μέχρι πριν από τέσσερις μήνες μάς λέγανε για κυβέρνηση σωτηρίας.
Εθνικής σωτηρίας!
Πού είναι αυτή η Κυβέρνηση σωτηρίας που μας πήγε σε εκλογές τον Σεπτέμβριο; Μετά συνεχίσαμε με τα παράλληλα προγράμματα, μετά τα capital control. Πάνε και τα παράλληλα προγράμματα. Μας τέλειωσαν εχθές μέσα σε ένα απόγευμα. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Η αλήθεια, όμως, είναι ότι δεν έχει περάσει ούτε ένας χρόνος και ο μέγας αρχάγγελος της κάθαρσης - έτσι θυμάμαι τον λέγατε - ο πολέμιος της διαφθοράς, ο Πρωθυπουργός σας, αποδεικνύεται σήμερα γυμνός, με μια Κυβέρνηση βουτηγμένη στη διαπλοκή και τη διαφθορά. Το ξέρετε και οι ίδιοι. Το βλέπετε. Και δυστυχώς, ξέρετε, για τους νέους Βουλευτές, όπως είμαι κι εγώ ένας Βουλευτής δέκα μηνών μόλις, είναι πραγματικά δυστύχημα, όταν κάποιος που ήρθε πριν από έντεκα μήνες και ευαγγελιζόταν το νέο - ο Πρωθυπουργός σας, ο κ. Τσίπρας - να απομυθοποιείται σήμερα. Και όχι τίποτε άλλο, ταυτόχρονα, να φέρνει και σε δύσκολη θέση και εμάς που δεν φταίμε σε τίποτα. Βρεθήκαμε σε μια Βουλή, στην Αντιπολίτευση, ευαγγελιζόμενοι κι εμείς το νέο, κι αυτήν τη στιγμή γυρνάμε στις περιφέρειές μας και λέμε «Το είδαμε το νέο. Είδαμε τον κ. Τσίπρα τι έκανε». Προ εκλογών μιλάγατε για καλούς, τίμιους και άμεμπτους. Όλοι οι άλλοι ήταν φαύλοι και απατεώνες. Σήμερα τι έχετε να πείτε; Και ξαφνικά, στενοί, στενότατοι συνεργάτες του Πρωθυπουργού αποδείχτηκαν διαπλεκόμενοι μέσω εταιρειών, προβλεπτικοί των capital controls, απρόσεκτοι στη δήλωση «πόθεν έσχες», υποψήφιοι υπουργοί - καναλάρχες. Σκάνδαλα μεγάλα ή τεράστια. Για όλα αυτά βοά η κοινωνία, να το ξέρετε και ας μη σας το λένε πολλοί. Και τι δεν έχει φθάσει στα αυτιά μας; Και βέβαια, πόσα είναι αυτά που ακόμη δεν έχουμε πάρει χαμπάρι και θα βγαίνουν μέρα με τη μέρα; Τι έγινε στις διοικήσεις των νοσοκομείων μόλις πριν από δέκα ημέρες; Τα έχετε δει εσείς. Μέσα σε κάποιες συνεντεύξεις παρωδίας που κράτησαν δύο - τρία λεπτά, ξαφνικά διώξατε τους πάντες. Όλοι οι προηγούμενοι διοικητές ήταν κακοί! Και αυτοί που θα βάλετε αύριο - περιμένουμε να τους δούμε - είναι αυτοί που θα τα αλλάξουν όλα. Στο μεταξύ, νοσοκομεία ακέφαλα, φάρμακα δεν υπάρχουν πουθενά, υλικά για χειρουργεία δεν υπάρχουν πουθενά. Και πιστέψτε με, ως ένας γιατρός που δούλευε σε νοσοκομεία, τα ζω. Το ερώτημα, λοιπόν, είναι πώς αντέδρασε ή έστω πώς θα αντιδράσει από εδώ και στο εξής ο Πρωθυπουργός και πώς θα αντιδράσει και ο Υπουργός μας εδώ, ο κ. Φλαμπουράρης. Ξέρετε, λόγω της εκλογής μου στην περιφέρεια, με πιάνουν φίλοι κάτω στην Αρκαδία και μου λένε «Τι γίνεται; Η εταιρεία «ΔΙΑΤΜΗΣΗ» πήρε 3,9 εκατομμύρια ευρώ από την Περιφέρεια Πελοποννήσου;». Κύριε Φλαμπουράρη, ο Περιφερειάρχης κάτω, ο κ. Τατούλης, μας είπε ότι δεν σας ξέρει καν, δεν σας γνωρίζει. Ελπίζω να το πείτε κι εσείς αυτό, ότι δεν τον γνωρίζετε δηλαδή, γιατί για μας τουλάχιστον, ο περιφερειάρχης τυγχάνει να ξέρει ακόμα και για μια οποιαδήποτε μικρή προμήθεια 5.000 ή 6.000 ευρώ που βγαίνει στην Αρκαδία ποιος την έχει πάρει. Εσάς ξαφνικά δεν σας ήξερε καθόλου. Βέβαια, θα μου πείτε, έπρεπε να σας ξέρει; Θεωρητικά, δεν έπρεπε να είστε σε μία εταιρεία, στην οποία, όταν οι νόμοι είναι ξεκάθαροι, δεν μπορείς να κατέχεις μετοχές όταν ταυτόχρονα συμμετέχεις στην Κυβέρνηση. Ως τώρα, όμως, βλέπουμε τον κ. Τσίπρα να σας καλύπτει και να μη λέει τίποτα. Περιμένουμε κάποια στιγμή να απαντήσετε ξεκάθαρα, να μην πετάτε την μπάλα στην κερκίδα και να μας πείτε τι γίνεται. Είστε σ' αυτήν την εταιρεία; Πώς θα αντιδράσει ο Πρωθυπουργός σας; Δεν γνωρίζω. Πάντως, οι αποκαλύψεις είναι καταιγιστικές και θα συνεχίσουν να είναι καταιγιστικές. Έως τώρα το μόνο που παρακολουθούμε, είναι δυστυχώς τη συγκάλυψη, την πρωθυπουργική αθώωση και την επιβράβευση της διαπλοκής. Δυστυχώς, παντού υπάρχει ανομία, διαφθορά, αλαζονεία, υποκρισία που θεριεύουν μέσα στα σπλάχνα της Κυβέρνησης. Για να το πω, μάλιστα, πιο λαϊκά, γιατί το είδαμε και πρόσφατα, χορεύουν ζεϊμπέκικο στον πρωθυπουργικό κύκλο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ας ελπίσουμε σήμερα να έχουμε σαφείς απαντήσεις. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Ηγουμενίτσας. Η Βουλή τούς καλωσορίζει. Καλωσορίσατε στο Κοινοβούλιο και στην Αθήνα. [[Χειροκροτήματα απ' όλες τις πτέρυγες της Βουλής]] Τον λόγο έχει η Βουλευτής κ. Σοφία Βούλτεψη.
Ευχαριστώ, κύριε Πρόεδρε. Κυρίες και κύριοι συνάδελφοι, προσωπικά δεν έχω αποδεχθεί ποτέ αυτό το γενικό αφορισμό περί ηθικού πλεονεκτήματος της Αριστεράς, παρά το γεγονός ότι έγινε απόπειρα να επιβληθεί εδώ και δεκαετίες. Εν πολλοίς επιβλήθηκε. Πολλές φορές η Δεξιά έχει χρειαστεί να χρησιμοποιήσει ως επιχείρημα αποδόμησης αυτής της κυρίαρχης άποψης οτιδήποτε σχετικό. Αυτό το λέω, γιατί τα θέματα της διαφθοράς και του πολέμου κατά της διαφθοράς η σημερινή Κυβέρνηση ΣΥΡΙΖΑ - ΑΝΕΛ τα χρησιμοποίησε ως σημαία για να πείσει το λαό ότι έρχονται οι αδιάφθοροι. Και το θέμα του ηθικού πλεονεκτήματος μεταδόθηκε στο λαό ως κυρίαρχη άποψη. Θέλω να καταθέσω μία άποψη που σχετίζεται με το θεωρητικό μέρος αυτής της συζήτησης. Η Κυβέρνηση, έχει εντάξει το θέμα της διαφθοράς και της διαπλοκής σε ένα γενικότερο προπαγανδιστικό σχέδιο κατασκευής εσωτερικών εχθρών: οι ξένοι, το ΔΝΤ, η τρόικα εσωτερικού, η τρόικα εξωτερικού, οι δημοσιογράφοι που παραπληροφορούν, οι κρατικοί υπάλληλοι που βάζουν τρικλοποδιές, η διαφθορά, η διαπλοκή, όλοι αυτοί, δηλαδή, που εμποδίζουν τους ΣΥΡΙΖΑ - ΑΝΕΛ να επιτελέσουν το θεάρεστο έργο τους, όλοι αυτοί που βάζουν εμπόδια στη λαοπρόβλητη Κυβέρνηση που παίρνει συνεχώς την έγκριση του λαού. Ερωτώ ξανά το εξής: Αφού συμφωνεί ο λαός, γιατί κάνετε τόση φασαρία να προσπαθείτε να τον πείσετε με παράλληλο πρόγραμμα; Εσείς έχετε πετύχει κάτι που δεν έχει πετύχει ποτέ μεταπολεμικά και μετά τον Εμφύλιο ελληνική κυβέρνηση. Συμφωνούν μαζί σας και ο λαός και οι Αμερικάνοι. Τι άλλο θέλετε πια; Αυτό είναι μεγάλο επίτευγμα. Κοιτάξτε, δεν μπορεί να είναι από τη μία μεριά τα σκυλιά που ουρλιάζουν, οι Κασσάνδρες, οι καταστροφολόγοι, τα ΜΜΕ που μεγαλοποιούν και στήνουν καθημερινά παραμύθια και αναστατώνουν την κοινή γνώμη. Όλοι αυτοί, λοιπόν, για εσάς προπαγανδιστικά αποτελούν αυτό που στην προπαγάνδα ονομάζεται «εχθρός του λαού», τον οποίο λαό μόνο, σύμφωνα με την απόπειρα να επιβληθεί ως κυρίαρχη άποψη, οι ΣΥΡΙΖΑ - ΑΝΕΛ μπορούν να τον υπερασπιστούν. Τέτοιες πρακτικές ακολουθούν, να ξέρετε, μόνο τα ολοκληρωτικά καθεστώτα. Μόνο τα ολοκληρωτικά καθεστώτα χρησιμοποιούν διάφορους κατασκευασμένους εσωτερικούς και εξωτερικούς εχθρούς, προκειμένου να επιβάλλουν την κυριαρχία τους, γιατί έτσι μόνο μπορούν να επιβάλλονται στο λαό, να τον αποπροσανατολίζουν, να του λένε πως άλλος είναι ο εχθρός, άλλος φταίει για τα δεινά του. Είναι όπως με το μνημόνιο: από τη μια το μνημόνιο το ογκώδες και από την άλλη ένα ελαφρύ παράλληλο πρόγραμμα, που αν μας το πει η τρόικα, μπορούμε και να το αποσύρουμε. Από τη μια, λοιπόν, πλευρά η διαφθορά που υπάρχει, είναι ογκώδης, όπως το μνημόνιο. Και από την άλλη πλευρά υπάρχει μία παράλληλη πορεία καταπολέμησής της. Τι λέει δηλαδή τώρα ο ΣΥΡΙΖΑ, όταν χρησιμοποιεί αυτό το επιχείρημα του ηθικού πλεονεκτήματος. Λέει: «Ναι, δεν σας δίνουμε την δέκατη τρίτη σύνταξη που σας υποσχεθήκαμε, αλλά εμείς έχουμε ηθικό πλεονέκτημα, πολεμάμε τη διαφθορά. Δεν συγκρουστήκαμε με την τρόικα, αλλά θα συγκρουστούμε με τη διαφθορά και τη διαπλοκή. Δεν ακυρώσαμε το μνημόνιο ντάλα μεσημέρι, αλλά αυτό συνέβη γιατί υπάρχουν δυνάμεις που δουλεύουν στο σκότος και εμείς προσπαθούμε να τις νικήσουμε.». [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Κατασκευάζουμε δηλαδή κάτι μεγάλο και κρύβουμε από κάτω όλα τα μικρότερα. Λένε ένα μεγάλο ψέμα, όπως παράλληλο πρόγραμμα, «πόλεμος κατά της διαφθοράς», δημιουργούμε μία κυρίαρχη άποψη και ο κόσμος ουσιαστικά σε ταυτίζει με το αδιάφθαρτο και διερωτάται: «Καλά είναι δυνατόν όλοι αυτοί οι αδιάφθοροι που έχουν το ηθικό πλεονέκτημα, όπως μας έχουν πει, να κάνουν μικρά σκανδαλάκια διαφθοράς άνευ σημασίας, να μην δηλώνουν εκείνο, να μην έχουν κάνει εκείνο με διαφανή τρόπο;». Βέβαια, έχουμε και τις λίστες. Πολλές λίστες, κύριοι Υπουργοί! Δεν μας έφτανε η λίστα Λαγκάρντ, που ο ίδιος ο κ. Νικολούδης είχε είπε ότι είναι πολύ δύσκολη, αλλά και στα στοιχεία που έδωσε ο παριστάμενος Υπουργός ο κ. Αλεξιάδης, φάνηκε ότι επί ΣΥΡΙΖΑ - ΑΝΕΛ έχει ξεκινήσει ο έλεγχος μόνο ογδόντα περιπτώσεων και στα προηγούμενα δύο χρόνια ήταν διπλάσιος ή υπερδιπλάσιος ο αριθμός έναρξης ελέγχου. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω με αυτό. Δεν μας έφτανε, λοιπόν, η λίστα Λαγκάρντ, τώρα έχουμε και άλλες λίστες για να παραμυθιάζουμε τον λαό. Ήρθε η λίστα της Βάδης - Βυρτεμβέργης, κλπ.. Μας στείλανε, μας δίνουμε ονόματα, ώστε ο λαός να λέει: «Στάσου βρε παιδί μου! Εντάξει! Δεν μας δώσανε τη δέκατη τρίτη σύνταξη» - που θυμίζω ξανά ότι πριν από τις εκλογές του Ιανουαρίου, μετά, στις προγραμματικές του Φεβρουαρίου, ο ίδιος ο κ. Τσίπρας είχε πει ότι είναι το πρώτο μέτρο για την αποκατάσταση του ασφαλιστικού - «αλλά θα μου φέρουν μερικές λίστες ακόμη.». Κάντε τις στρώματα τις λίστες, τη μία πάνω στην άλλη και πείτε μας μετά τι συμπέρασμα θα βγάλετε. Απλώς χρησιμοποιείτε τη διαφθορά για να κρύβετε την ανικανότητα, μία φαυλοκρατία που υπάρχει και ένα πελατειακό σύστημα που στήνεται τώρα, μέσα από ένα νέο κομματικό κράτος. Ευχαριστώ.
Τον λόγο έχει η Βουλευτής κ. Άννα Καραμανλή. Έχετε τον λόγο, κυρία Καραμανλή.
Ευχαριστώ, κύριε Πρόεδρε. Απλά θέλω να σας ενημερώσω ότι θα χρησιμοποιήσω και τον χρόνο της δευτερολογίας μου.
Όχι, δεν μπορεί να γίνει τώρα έτσι. Θα έχετε μία ανοχή και εσείς, όπως όλοι. Μην ανησυχείτε.
Ωραία. Ευχαριστώ πολύ. Κύριοι Υπουργοί, οφείλουμε να παραδεχθούμε ότι είστε αυθεντία στο είδος σας. Υφαρπάξατε την ψήφο υποσχόμενοι το ακριβώς αντίθετο από αυτό που η Κυβέρνησή σας κάνει σήμερα. Προτάξατε ηθικό πλεονέκτημα και σήμερα ανέχεστε ή καλύπτετε όσους με τη συμπεριφορά τους επιβεβαιώνουν το ακριβώς ανάποδο. Τέτοια περιφρόνηση ενός λαού, αλλά και τέτοια πολιτική απάτη, και μάλιστα σε μία τόσο κρίσιμη εποχή, δεν έχουν ξαναγίνει. Χθες μιλούσατε για κράτος δικαίου και σήμερα παρακολουθούμε άναυδοι την απροκάλυπτη κάλυψη στελεχών σας με προβλήματα στο πόθεν έσχες. Τα ξεχασμένα εκατομμύρια και τις ξεχασμένες μετοχές των Υπουργών σας τα αντιμετωπίσατε με μισόλογα και με τάση υποβάθμισης του θέματος. Σπεύσατε δε να αντιπαραβάλετε τις υποθέσεις τους στη λογική «παλιά συνέβαιναν χειρότερα». Μόνο που ξεχάσατε ότι ο κ. Τσοχατζόπουλος καταδικάστηκε μεταξύ άλλων και για απόκρυψη περιουσιακών στοιχείων από το πόθεν έσχες του. Χθες μιλούσατε για οικογενειοκρατία και σήμερα τακτοποιείτε ξαδέρφια, ανίψια, συζύγους και λοιπούς συγγενείς μοιράζοντας μερίδια εξουσίας. Ομολογώ ότι τέτοια προσήλωση του ΣΥΡΙΖΑ στο θεσμό της οικογένειας δεν την αναμέναμε. Σόι πάει το βασίλειο! Χθες μιλούσατε για κομματικό κράτος και σήμερα το κράτος το έχουν αλώσει συνδικαλιστές και λοιπά πειθήνια όργανα του κομματικού σας μηχανισμού και όχι μόνο. Χθες μιλούσατε για αξιοκρατία και σήμερα παύετε και προσλαμβάνετε ανθρώπους με διαδικασίες παρωδία μνημειώδους παλαιοκομματισμού. Πρόσφατο παράδειγμα είναι οι διοικήσεις των νοσοκομείων. Στη παιδεία δεν τηρείτε ούτε τα προσχήματα. Προσφέρετε μπόνους στη συνέντευξη στους ημέτερους και παραδίδετε τα κλειδιά του εκπαιδευτικού συστήματος σε έναν κομματικό και συνδικαλιστικό μηχανισμό, ενώ μέσα από τον υπό προετοιμασία νόμο για την παιδεία επιχειρείται και ο έλεγχος των διοικήσεων των ΑΕΙ. Χθες μιλούσατε για ευνοιοκρατία και σήμερα μοιράζετε, όπως μοιράζετε, τις τηλεοπτικές άδεις με υπερεξουσίες στον Υπουργό Επικρατείας, ο οποίος και θα αποφασίζει για τον αριθμό τους και τους όρους με τους οποίους θα δίνονται. Αυτά, όπως ξέρετε, είναι σκοτεινά πράγματα που μάλλον σε παζάρεμα με τους καναλάρχες παραπέμπουν. Στο θέμα της ανεξαρτησίας των θεσμών, που για μένα αποτελεί προϋπόθεση δημοκρατίας και χρηστής διοίκησης, ξεκινήσατε λέγοντας ότι δεν χρειάζονται. Και μόλις καταλάβατε ότι η ευρωπαϊκή νομοθεσία δεν σας επιτρέπει να τις καταργήσετε, προσπαθείτε να τις ελέγξετε αλλάζοντας τις συνθέσεις και διορίζοντας εξαρτημένα από το κόμμα άτομα. Περιμένουμε να δούμε πώς θα εκδηλωθεί η επίθεσή σας και στη δικαιοσύνη. Ήδη έχουν αρχίσει οι πρώτες παρεμβάσεις στο έργο της. Αυτή είναι η στάση σας απέναντι στους βασικούς εχθρούς της διαπλοκής, την αξιοκρατία, την ανεξαρτησία των θεσμών και τη λειτουργία κράτους δικαίου! Καλύτερο παράδειγμα που να τα συμπυκνώνει όλα αυτά δεν είναι άλλο από αυτό του πρώην Αντιπροέδρου της Βουλής και τέως επιφανούς στελέχους σας κ. Μητρόπουλου. Τον ακούσαμε πρόσφατα - δεν είναι εδώ ο κ. Φλαμπουράρης - να ισχυρίζεται ότι ο κ. Φλαμπουράρης τον απείλησε πως αν δεν δεχθεί την υποβάθμισή του στα ψηφοδέλτια του ΣΥΡΙΖΑ θα συντριβεί από το ΣΔΟΕ για φορολογική του υπόθεση. Ο κ. Φλαμπουράρης δεν έχει διαψεύσει τίποτα απ' αυτά μέχρι σήμερα. Θα ήθελα να μας πείτε τι σκοπεύετε να πράξετε, κύριε Παπαγγελόπουλε, με έναν Υπουργό που απειλεί Βουλευτή με συντριβή από το ΣΔΟΕ αν δεν συμμορφωθεί. Και τι είναι το ΣΔΟΕ; Είναι τρομοκρατικός μηχανισμός; Κι αν ο Βουλευτής συμμορφωνόταν, τι θα γινόταν; Θα έμπαινε η υπόθεσή του στο αρχείο και «ούτε γάτα ούτε ζημιά»; Για το θέμα αυτό έχω καταθέσει σχετική ερώτηση και η κωμική απάντηση που πήρα από τον Υπουργό Επικρατείας είναι «σας ενημερώνουμε ότι δεν σχολιάζουμε δηλώσεις πρώην Αντιπροέδρων της Βουλής». Κύριε Παπαγγελόπουλε, περιμένω τοποθέτησή σας επ' αυτού, γιατί ο κ. Παππάς είπε ότι δεν σχολιάζουμε δηλώσεις πρώην Αντιπροέδρων της Βουλής. Μιλάμε για σοβαρή καταγγελία στον τηλεοπτικό σταθμό «MEGA», κάτι που παρακολούθησαν χιλιάδες Έλληνες. Κοιτάξτε! Δεν μπορείτε να κυβερνάτε ούτε με διαπιστώσεις ούτε με συμψηφισμούς. Σε λίγο κλείνετε έναν χρόνο στην εξουσία. Τις νοοτροπίες και τις πρακτικές που κατηγορούσατε για χρόνια τις υπηρετείτε σήμερα μέχρι κεραίας και αποδεικνύετε ότι στόχος σας δεν είναι η καταπολέμηση της διαπλοκής και της διαφθοράς, αλλά στόχος σας είναι το παιχνίδι της διαπλοκής να παίζεται με όρους ΣΥΡΙΖΑ. Και κάτι ακόμα. Με όσα αποκαλύπτετε καθημερινά τελειώνει η πλάνη της άσπιλης και αμόλυντης Αριστεράς. Και για να σας προλάβω, μη μας πείτε ότι οι άλλοι κυβερνούσαν σαράντα χρόνια. Έχει λιώσει πια αυτή η καραμέλα και μαζί της ο μύθος της αυτοεξαίρεσης της Αριστεράς επειδή δεν άσκησε εξουσία. Γιατί εξουσία ασκήσατε. Και δικοί σας είναι οι περισσότεροι από εκείνους που υπερασπίστηκαν παροχές, που αντιτάχθηκαν σε αλλαγές, που συνέβαλαν στη γιγάντωση του κράτους και των συντεχνιών, που ακύρωσαν επενδύσεις, που έδιωξαν επιχειρήσεις, χωρίς βεβαίως οι ίδιοι να πάθουν το παραμικρό, γιατί ούτε επιχειρήσεις είχαν να κλείσουν ούτε κανείς μπορούσε να τους διώξει από τις κρατικές ή συνδικαλιστικές καρέκλες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Και κλείνω με το εξής. Δεν ξέρω αν πράγματι θέλετε να αναμετρηθείτε με το παλιό, όπως ισχυρίζεστε. Ακόμα και σ' αυτήν τη περίπτωση όμως έχετε χάσει, γιατί η Κυβέρνησή σας πρεσβεύει ό,τι πιο αναχρονιστικό και παλαιοκομματικό υπάρχει στο πολιτικό μας σύστημα. Και να ξέρετε ότι αυτό κανένα επικοινωνιακό περιτύλιγμα δεν θα μπορέσει να το κρύψει για πολύ, γιατί το ζητούμενο από το λαό μας δεν είναι τα λόγια, αλλά η ουσία και τα έργα. Σας ευχαριστώ.
Και κλείνουμε τον κατάλογο των επερωτώντων Βουλευτών της Νέας Δημοκρατίας με τη συνάδελφο κ. Άννα - Μισέλ Ασημακοπούλου. Ορίστε, κυρία Ασημακοπούλου, έχετε τον λόγο.
Θεωρητικά το θέμα αυτό που συζητάμε σήμερα, δηλαδή η καταπολέμηση της διαφθοράς και της διαπλοκής, θα έπρεπε να είναι ένα θέμα στο οποίο θα θέλαμε όλοι να συμφωνήσουμε, να έχουμε κοινό στόχο, έτσι δεν είναι; Ποιος δεν θέλει να καταπολεμήσει τη διαφθορά και τη διαπλοκή; Δεν το λέω μόνο για να μπορούμε να το επικαλούμαστε όλοι και να βαυκαλιζόμαστε ότι έχουμε χέρια καθαρά, το λέω γιατί, πρώτον, είμαστε Βουλευτές και έχουμε ορκισθεί να υπηρετούμε το Σύνταγμα και τους νόμους και η διαφθορά και η διαπλοκή πολλές φορές είναι παράνομο πράγμα και, δεύτερον, γιατί, προφανώς, είναι ανήθικο κι αυτό έχει επιπτώσεις και στην αξιοπιστία του πολιτικού συστήματος την οποία όλοι θέλουμε να διαφυλάξουμε για το καλό της Ελλάδος και, βεβαίως, έχει και κόστος για τον ελληνικό λαό. Άρα, θα έπρεπε γι' αυτό το θέμα να μπορούμε να συγκλίνουμε. Για να μπορείς, λοιπόν, να συγκλίνεις σε ένα τέτοια θέμα, κατά την άποψή μου - επειδή ξέρετε ότι η συναίνεση είναι ένα γενικότερο θέμα αυτό το διάστημα - υπάρχουν δυο προϋποθέσεις: Πρώτον, πρέπει να θες. Εντάξει, ας δεχθώ ότι όλοι θέλουμε. Και δεύτερον, θα πρέπει να υπάρχει εκατέρωθεν μια αξιοπιστία, όχι μόνο στα λόγια αλλά στα έργα. Οι προλαλήσαντες επερωτώντες συνάδελφοι ανέδειξαν διάφορες πτυχές, που δεν μας βοηθούν να αισθανθούμε ότι έχετε αξιοπιστία σ' αυτό το θέμα. Εάν η διαφθορά - ας πούμε - είναι το παιχνίδι, είναι η σκακιέρα - πείτε το, όπως θέλετε - η διαπλοκή είναι το να βάζεις τα πιόνια στη σκακιέρα, για να μπορείς να ελέγχεις το παιχνίδι. Επιτρέψτε μου να πω ότι τα δείγματα που έχουμε δει μέχρι στιγμής, όσον αφορά τον χειρισμό σας σε αυτό, δεν είναι και τα πιο ενθαρρυντικά. Και μιλάω για τη στελέχωση του κυβερνητικού συμβουλίου, μιλάω για τη στελέχωση του κρατικού μηχανισμού, μιλάω για θέματα που αναδείχτηκαν από τους προλαλήσαντες συναδέλφους, όπως είναι οι διοικήσεις των νοσοκομείων, όπως είναι η τοποθέτηση ενός ανθρώπου που ξέρετε ότι ποτέ δεν θα μπορούσε να γίνει αποδεκτός από εμάς ως πρόεδρος του συμβουλίου για την παιδεία, αυτού του είδους οι κινήσεις δείχνουν ότι τα κριτήρια που θέλετε να υπηρετείτε είναι κομματικά και όχι αξιοκρατικά. Και το λέω με πλήρη συναίσθηση ότι αυτή η πρακτική, στην οποία κάνω κριτική, είναι μια πρακτική που και η δική μου η παράταξη έχει ευθύνες για τη χρήση της. Υποτίθεται ότι θέλουμε να πάμε παρακάτω σε αυτό. Λοιπόν, εγώ δεν το βλέπω αυτό να συμβαίνει. Θέλω να σταθώ σε ένα συγκεκριμένο πράγμα και δη κάποια κριτήρια τέτοιου τύπου αξιοκρατικά για τη στελέχωση. τα επιβάλλει το ίδιο το Σύνταγμα. Και μιλάω για τις ανεξάρτητες αρχές. Και εκεί υπάρχει πρόθεση να συμφωνήσουμε. Ο ίδιος ο κ. Τσίπρας είχε πει σε μια ομιλία του στον ΣΕΒ στις 28 Μαΐου 2014 ότι θα ήταν ακραίος μικροκομματικός καιροσκοπισμός να μη ζητάμε εμείς τότε ευρύτερες συναινέσεις για τις ανεξάρτητες αρχές. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Και επειδή έχει έρθει αυτό το νομοθέτημα για τις τηλεοπτικές άδειες και επειδή μέσα σε αυτό έγινε μια προσπάθεια κάτι να γίνει εκεί με τις θητείες του ΕΣΡ, η οποία έπεσε στο κενό και υπήρξε υπαναχώρηση από τον αρμόδιο Υπουργό, επειδή τα έχουμε δει όλα αυτά, εγώ σήμερα θέλω για τις ανεξάρτητες αρχές και δη για το ΕΣΡ, να σας προειδοποιήσω - επιτρέψτε μου τον όρο - πολιτικά. Εάν νομίζετε ότι θα υπάρξει κάποιου τύπου αλλαγή στον Κανονισμό της Βουλής ή κάποιο μανουβράρισμα στη σύνθεση της Διάσκεψης των Προέδρων, που να μπορέσει να σας εξασφαλίσει μονοκομματικά ή πλειοψηφικά τη δυνατότητα να βάλετε όποιον θέλετε στο ΕΣΡ, να ξέρετε ότι δεν κοιμόμαστε. Κι αν νομίζετε ότι θα μπορέσετε να νομοθετήσετε κάτι όπου παίρνετε τις αρμοδιότητες που είναι συνταγματικά κατοχυρωμένες στις ανεξάρτητες αρχές και να τις πάτε σε ένα παράλληλο πράγμα και από εκεί να κάνετε τα κουμάντα σας και να ελέγχετε την κατάσταση, ούτε σε σχέση με αυτό κοιμόμαστε. Κλείνω, κύριε Πρόεδρε. Επειδή αναφέρθηκα σ' αυτήν την παράλληλη νομοθέτηση και επειδή η προσπάθεια νομοθέτησης του προγράμματος χθες έπεσε στο κενό, να ξέρετε ότι οι υπόλοιποι Έλληνες ζουν στην πραγματικότητα κι όχι στο παράλληλο σύμπαν του ΣΥΡΙΖΑ. Σας ευχαριστώ.
Κύριε Πρόεδρε, θα παρακαλέσω να λάβω τον λόγο.
Εξυπακούεται ότι έχετε τον λόγο, κύριε Πρόεδρε. Δεν βάζω χρόνο, γιατί ξέρω ότι είστε λακωνικός.
Θα ήθελα να διευκρινίσω για το θέμα των ανεξάρτητων αρχών, που έθεσε η συνάδελφος κ. Μισέλ Ασημακοπούλου, διότι ενδεχομένως - και ούτε ήταν υποχρεωμένη - δεν παρακολούθησε τη συνέντευξη τύπου που δώσαμε προ μίας εβδομάδας εδώ στο Κοινοβούλιο, που διευκρινίστηκαν αυτά τα θέματα. Δεν υπάρχει καμμία πρόθεση, εξ όσων γνωρίζω, ούτε από την πλευρά της Κυβέρνησης και σίγουρα ούτε από το Προεδρείο της Βουλής, να αλλάξει ο Κανονισμός ή η σύνθεση της Διάσκεψης των Προέδρων ή οτιδήποτε που έχει σχέση - πόσω μάλλον - με το Σύνταγμα ως προς αυτό το ζήτημα. Το θέμα το οποίο έχει τεθεί και έχει σημασία να το γνωρίζουμε - έτσι κι αλλιώς λίγα εικοσιτετράωρα μένουν - είναι ότι αφού διευκρινίσει και η Αξιωματική Αντιπολίτευση, η οποία προφανώς πρέπει να είναι μέσα σε μία ευρύτερη συναίνεση για να υπάρχουν τα 4/5 ως προς τις ανεξάρτητες αρχές, αφού διευκρινιστεί και το θέμα της ηγεσίας της Αξιωματικής Αντιπολίτευσης, αμέσως μετά - δηλαδή και μέσα στο τρέχον έτος - θα κάνουμε μία σοβαρή προσπάθεια όλα τα μέλη της Διάσκεψης των Προέδρων, το γνωρίζετε και εσείς, έτσι ώστε να υπάρξει μία συναινετική πρόταση επί της ουσίας και αξιοκρατική, τουλάχιστον για δύο από αυτές τις αρχές, κατά προτεραιότητα, δηλαδή το ΕΣΡ και το ΑΣΕΠ. Ύστερα και για τις άλλες. Εάν δεν συμβεί κάτι τέτοιο, δηλαδή στην περίπτωση που δεν μπορέσει να υπάρξει μία τέτοια συμφωνία, τότε πλέον είναι θέμα νομοθετικής επαναρύθμισης πάνω στον νόμο που ψηφίστηκε πριν από λίγους μήνες στη Βουλή, για την δικαιοδοσία όποιου δώσει τις πρώτες άδειες στις τηλεοράσεις, εν προκειμένω. Θέλω να διευκρινίσω, διότι ενδεχομένως κάποιοι συνάδελφοι να μην το γνωρίζουν, ότι δεν είναι ευθύνη, κατά το Σύνταγμα, του Εθνικού Συμβουλίου Ραδιοτηλεόρασης να δίνει τις άδειες. Το θέμα της παροχής των αδειών είναι θέμα που νομοθετήθηκε, κατά πρώτον, στη σύγχρονη νομοθεσία.
Δεν ισχύει αυτό, κύριε Πρόεδρε.
Κύριε Αυγενάκη, επιτρέψτε μου.
Με όλο τον σεβασμό, κύριε Πρόεδρε, αλλά αυτό που λέτε είναι ανακριβές.
Κύριε Αυγενάκη, σας παρακαλώ.
Θα απαντήσετε στη δευτερολογία σας.
Σας παρακαλώ, μην επεμβαίνετε σε πράγματα που δεν τα ξέρετε. Δεν τα ξέρουμε όλοι όλα. Σας παρακαλώ, για να το λέω με τόση σαφήνεια. Κατά πρώτον, νομοθετήθηκε με τον νόμο που έφερε ο κ. Παππάς. Προηγούμενα δεν υπήρχε. Άρα, αν πρόκειται να γίνει κάποια αλλαγή, θα είναι στο νομοθετικό πλαίσιο. Δεν θα είναι παρέμβαση ούτε στο Σύνταγμα ούτε στον Κανονισμό της Βουλής. Επαναλαμβάνω, η προσπάθεια όλων μας, όχι μόνο της Κυβέρνησης ή του Προέδρου της Βουλής, είναι να βρούμε λύσεις από κοινού.
Με συνεννόηση που έκανε η Γενική Διευθύντρια κ. Τζίνη με τους Υπουργούς, πρώτος ζήτησε να πάρει τον λόγο - και μάλιστα όχι στα είκοσι λεπτά - ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος, και μετά ο κ. Παναγιώτης Κουρουμπλής, ο οποίος είπε να συμπληρώσει το εικοσάλεπτο. Αντιλαμβάνεστε ότι θα υπάρχει μία ανοχή και στους δύο, γιατί αφού αντί για σαράντα θα είναι πολύ μικρότερο, θα υπάρχει μία ανοχή.
Κύριε Πρόεδρε, θα ήθελα τον λόγο και εγώ μετά.
Επειδή αναφέρθηκε το όνομά σας, κύριε Φλαμπουράρη, θα σας δώσω τον λόγο μετά τους δύο Υπουργούς, επί προσωπικού που έχει εγερθεί, κατά την άποψή σας. Κύριε Παπαγγελόπουλε, έχετε τον λόγο για δώδεκα λεπτά. Αν χρειαστείτε και λίγο παραπάνω.
Ίσως δεν χρειαστεί, κύριε Πρόεδρε. Κυρίες και κύριοι Βουλευτές, εγώ ήρθα να απαντήσω σε μία συγκεκριμένη επίκαιρη επερώτηση. Η επαγγελματική μου σταδιοδρομία με έχει μάθει να αξιολογώ στοιχεία, άλλα να απορρίπτω, άλλα να υιοθετώ, άλλα να καταρρίπτω. Όμως, εδώ με έκπληξή μου από τους επερωτώντες Βουλευτές της Νέας Δημοκρατίας είδα ελάχιστα πράγματα να έχουν σχέση με την κρινόμενη επερώτηση. Εγώ θα σεβαστώ την κοινοβουλευτική τάξη και θα απαντήσω σε αυτά που είναι το θέμα της σημερινής συνεδρίασης. Παρ' όλα αυτά, δεν θα αποφύγω τον πειρασμό να δώσω κάποιες απαντήσεις σε πολύ ήπιους τόνους, γιατί είμαι της άποψης ότι ο ήπιος πολιτικός διάλογος είναι απαραίτητος πάντα, πολύ περισσότερο σε περιόδους κρίσεως. Γι' αυτό, όμως, θα επανέλθω ανάλογα με την πορεία της συζήτησης. Κατ' αρχάς, εκτός της προηγούμενης παρατήρησής μου ότι η συζήτηση ξέφυγε από το κείμενο της επίκαιρης επερώτησης, θέλω να παρατηρήσω ότι έγινε μια προσπάθεια να μεταβληθεί σε μια δίκη ιστορικού περιεχομένου. Να δικάσουμε το ηθικό πλεονέκτημα της Αριστεράς. Το ηθικό πλεονέκτημα της Αριστεράς, το ηθικό πλεονέκτημα της Νέας Δημοκρατίας, δεν είναι κάτι που δικάζεται την ίδια στιγμή. Αυτό είναι απόρροια συμπεριφορών, διακυβέρνησης και άλλων πολλών παραγόντων. Ο κ. Αυγενάκης μίλησε περίπου δώδεκα με δεκατρία λεπτά. Τα έντεκα ή δώδεκα λεπτά αναφέρθηκαν σε θέματα εκτός της ημερήσιας διάταξης. Για ένα λεπτό μονάχα αναφέρθηκε στο κείμενο της επερώτησης που έχει κατατεθεί και συζητούμε σήμερα. Θα πω για τη διαδικασία ότι από τον Κανονισμό της Βουλής στο Κεφάλαιο ΣΤ΄, Επερωτήσεις, άρθρο 134, παράγραφος 2, ορίζεται ότι «ο Βουλευτής που υπέβαλε ερώτηση ή αίτηση κατάθεσης εγγράφων δικαιούται να καταθέσει επερώτηση, αν κρίνει ότι η απάντηση του Υπουργού δεν είναι επαρκής ή δεν του παραδόθηκαν εμπρόθεσμα τα έγγραφα που ζήτησε ή ορισμένα από αυτά». Στην προκειμένη περίπτωση ο κ. Αυγενάκης προηγουμένως είχε καταθέσει την με αριθμό 1189/16-11-2015 ερώτησή του, για την οποία πριν του απαντήσουμε θεώρησε εκ των προτέρων ότι δεν θα είναι επαρκής η απάντησή μας. Και έτσι, την επόμενη ημέρα, στις 17 του μηνός, κατέθεσε την επερώτηση που συζητάμε σήμερα. Θα μπορούσα να μην του απαντήσω σε εκείνη την ερώτηση, αφού την επόμενη ημέρα είχα τη σημερινή επερώτηση. Παρ' όλα αυτά, εγώ του απάντησα γιατί νομίζω ότι δεν υπήρχε τίποτα που θα μπορούσε η Κυβέρνηση να φοβηθεί ή να μην μπορεί να αντιτάξει στην επιχειρηματολογία του. H γραπτή τουλάχιστον επίκαιρη επερώτηση που έχουμε ξεκινάει με το θέμα του κ. Σπίρτζη και του κ. Παππά, το οποίο, σύμφωνα με την επερώτηση, ξεκίνησε από δημοσιεύματα, από ραδιοφωνικές εκπομπές. Και σήμερα, στο ένα λεπτό που αφιέρωσε ο κ. Αυγενάκης στο θέμα αυτό, αναφέρθηκε ξανά σαν να μην έχει συμβεί τίποτα μέχρι τότε. Ο κ. Παπαχρήστος, ο οποίος με τον απαράμιλλο τρόπο του είχε αναδείξει το θέμα, με μεταγενέστερο δημοσίευμά του στις 7 Δεκεμβρίου 2015, δηλαδή πριν δέκα ημέρες περίπου, ανασκεύασε πλήρως. Και με περισσή ευφυία, ομολογώ, και με απαράμιλλη τεχνική και πάλι περιόρισε τις 50.000 ευρώ, που έπαιρναν μίζες οι δύο Υπουργοί, σε κάτι πιτόγυρα και κάτι γλυκά για τη γιορτή του κ. Παππά. Παρ' όλα αυτά, ο κ. Αυγενάκης και οι επερωτώντες Βουλευτές της Νέας Δημοκρατίας επιμένουν. Νομίζω ότι στην πρωτολογία μου δεν έχω να πω τίποτε άλλο. Στο ίδιο κείμενο που συζητάμε σήμερα αναφέρονται φύρδην - μίγδην - θα μου επιτρέψετε τη φράση - διάφορα πρόσωπα που έχουν σχέση με το ΣΥΡΙΖΑ για διάφορα θέματα που έχουν απαντηθεί στο παρελθόν, με κυρίαρχο τον κ. Φλαμπουράρη. Όλα αυτά έχουν απαντηθεί. Παρ' όλα αυτά, με πολύ λίγα λόγια θα επαναφέρω στη μνήμη μας αυτά που έχουν ειπωθεί μέχρι τώρα. Για την κ. Βαλαβάνη. Δεν έχω καταλάβει, η κ. Βαλαβάνη διέπραξε κάποια αξιόποινη πράξη η ίδια ή αναφερόμαστε σε συμπεριφορές συγγενικών της προσώπων; Νομίζω ότι η οικογενειακή ή η συλλογική ευθύνη είναι επικίνδυνα πράγματα.
Φυσικά… (δεν ακούστηκε)
Τι λέτε τώρα, κύριε Κουρουμπλή;
Για την κ. Βαλαβάνη δεν νομίζω να ακούστηκε ότι έβγαλε η ίδια χρήματα.
Μην μιλάτε οι δύο Υπουργοί ταυτόχρονα. Δεν γίνεται δουλειά. Κύριε Κουρουμπλή, θα μιλήσετε μετά. Θα απαντήσετε.
… (δεν ακούστηκε)
Σας επιστρέφω τον χαρακτηρισμό, κύριε Κουρουμπλή.
Τώρα θα συνεχίσουμε; Γιατί ούτε ακούγεται ούτε καταγράφεται τίποτα. Συνεχίστε, κύριε Παπαγγελόπουλε.
Από την ήδη δοθείσα απάντηση της κ. Βαλαβάνη θα επικαλεστώ μία φράση της: «Φαίνεται ότι κάποιοι έχουν μάθει τη διαφθορά ως τρόπο συνύπαρξης των ανθρώπων και τέτοιες καταστάσεις προσπαθούν να ανακαλύψουν επίσης στους κόλπους της σημερινής Κυβέρνησης». Για τον κ. Σταθάκη. Οι δηλώσεις του κ. Σταθάκη, το πόθεν έσχες, νομίζω ότι εξετάζονται από την αρμόδια επιτροπή της Βουλής. Άρα, οποιαδήποτε μνεία κι αν γίνει, και από εμένα και οποιονδήποτε άλλο, είναι πρόωρη και αυτό μπορεί να θεωρηθεί παρέμβαση. Θα πω μόνο ότι και για το 2013 και για το 2014 αλλά και για το 2012 επακολούθησε συμπληρωματική δήλωση. Εξάλλου το '12 νομίζω πως ο κ. Σταθάκης δεν είχε συμμετοχή στην πολιτική, άρα, δεν είχε κανένα λόγο κάτι να κρύψει. Το πόθεν έσχες έχει θεσπιστεί για τους πολιτικούς για να εμφανίσουν οποιοδήποτε παράνομο πλουτισμό από την άσκηση της πολιτικής τους δραστηριότητος. Για τον κ. Κορωνάκη. Ο κ. Κορωνάκης νομίζω ότι υπηρέτησε τη στρατιωτική του θητεία.
Πότε;
Αφού τον πιάσαμε εμείς.
Εντάξει, κύριε Υπουργέ…
Να σοβαρευτούμε λίγο, η περιγραφή σας είναι αστεία.
Δεν άκουσα τι είπατε; Να σοβαρευτώ;
Υπενθυμίζω…
Ο κ. Αυγενάκης επιμένει ότι δεν υπηρέτησε.
Κύριε Μπαλαούρα, σας παρακαλώ.
Τι είναι αυτά τώρα;
Με συγχωρείτε, υπάρχει Πρόεδρος εδώ πάνω ή δεν υπάρχει;
Υπηρέτησε ή δεν υπηρέτησε;
Ούτε ξέρεις τι λες.
Κύριε Μπαλαούρα και κύριοι συνάδελφοι της Νέας Δημοκρατίας, ακούστε, δεν πρόκειται να επιτρέψω να γίνει θέατρο εδώ μέσα! Οι μεν συνάδελφοι της Νέας Δημοκρατίας έχετε όλοι δευτερολογίες. Επομένως, αυτά που λέτε από τα έδρανα και δεν καταγράφονται, πείτε τα από το μικρόφωνο, όταν έρθει η ώρα, για να καταγραφούν. Μάκη, σε παρακαλώ, ήρεμα! Συγγνώμη, κύριε Υπουργέ, δεύτερη φορά που σας διακόπτω. Συνεχίστε, θα κρατήσω τον χρόνο.
Να θυμηθώ μόνο πού είχα σταματήσει. Για τον Κορωνάκη θα ακούσω τις ενστάσεις σας και θα επανέλθω.
Δεν υπάρχει ένσταση.
Κι εγώ λίγο αναφέρθηκα, γιατί ακροθιγώς τον θίξατε. Για τον κ. Παρασκευόπουλο και τον κ. Λάμπρου. Κατ' επανάληψη ο κ. Παρασκευόπουλος έχει απαντήσει για το θέμα αυτό. Εγώ μόνο θα προσθέσω ότι κάθε κυβέρνηση που διαθέτει μία ευαισθησία, τις φυλακές δεν πρέπει να τις θεωρεί χώρο αποθήκευσης ψυχών και πρέπει να αφουγκράζεται τι γίνεται εκεί μέσα και να λαμβάνει τα αναγκαία μέτρα για τη βελτίωση. Όσο για μένα προσωπικά, θα πω ότι όλοι οι άνθρωποι, ακόμα και οι φυλακισμένοι, δεν πρέπει να έχουν μόνο μία ευκαιρία ή δύο. Όμως, εγώ προσωπικά θεωρώ ότι οι άνθρωποι πρέπει να έχουν πολλές ευκαιρίες στη ζωή τους. Πάμε τώρα στον κ. Φλαμπουράρη. Αν δεν απάντησα για τα υπόλοιπα πρόσωπα που αναφέρατε, θα επανέλθω στη δευτερολογία μου. Εδώ θέλω να πω ότι ο μόνος συνεπής που αναφέρθηκε στο θέμα της ερώτησης ήταν ο κ. Άδωνις Γεωργιάδης, ο οποίος εξήντλησε το πεντάλεπτο του σε θέμα που συζητούσαμε σήμερα. Βέβαια, αποφάνθηκε προκαταβολικά ότι είναι φοροκλέπτης, ότι έχει ψευδές πόθεν έσχες. Όλα αυτά, όμως, αν ισχύουν αυτά τα πράγματα, θα κριθούν στην πορεία. Εγώ απλώς θα επισημάνω ότι άλλη μία ανακρίβεια της σημερινής συζητήσεώς μας, μάλλον του κειμένου που συζητάμε σήμερα, είναι ότι στις 17-11 που κατατέθηκε, θεωρεί ότι ο κ. Φλαμπουράρης εξακολουθεί να έχει τις μετοχές στη διάθεσή του. Θέλω να τον ενημερώσω ότι οι μετοχές, και με συμβολαιογραφικό έγγραφο πλέον, έχουν μεταβιβαστεί από 25-9.
Η κίνηση του λογαριασμού…
Θα σας πω και για τον λογαριασμό, κύριε Γεωργιάδη. Θα σας πω. Όσο για τον λογαριασμό, θέλω να σας πω ότι εάν κατατεθεί, θα διαπιστώσετε ότι η πρώτη δόση από το τίμημα έχει προθεσμία να κατατεθεί μέχρι τέλος Δεκεμβρίου. Έτσι λέει το συμφωνητικό.
Το πρώτο που βγήκε στη δημοσιότητα ήταν τον Νοέμβριο. Τώρα έγινε Δεκέμβριος.
Θα σας απαντήσω εγώ, για να μην γίνονται λανθασμένες ερμηνείες.
Αλλάζει και τους μήνες. Νοέμβριος ήταν πρώτα. Τώρα έγινε Δεκέμβριος;
Κύριε Γεωργιάδη, όταν είμαι εγώ στην έδρα, ηρεμία στην Αίθουσα!
Μόνος του τα λέει, μόνος του γελάει.
Γελάει ο μωρός, καν τι μη γελοίον η!
Συνεχίστε, κύριε Υπουργέ.
Εγώ θα πω μόνο, ότι, είτε Νοέμβριο είναι είτε Δεκέμβριο, αναιρείται το επιχείρημά σας ότι ενώ είχε ένα εκατομμύριο, πήγε και έκανε αίτηση ρύθμισης για τέσσερα χιλιάρικα, γιατί αυτό είχε προϋπάρξει.
Αν περιμένεις το εκατομμύριο, είσαι φτωχός;
Κύριε Γεωργιάδη, με συγχωρείτε!
Μα, κύριε Πρόεδρε, εδώ ακούμε απίστευτα πράγματα!
Να τα ακούτε!
Μα μας προσβάλλουν τη νοημοσύνη, κύριε Πρόεδρε.
Κύριε Γεωργιάδη!
Δεν ντρέπεστε!
Εσείς θα έπρεπε να ντρέπεστε! Επειδή θες να βγεις Πρόεδρος, πρέπει να κάνεις καραγκιοζιλίκια εδώ μέσα;
Να ντρέπεστε εσείς!
Παρακαλώ, κύριε Φάμελλε!
Δεν ντρέπεστε! Έχετε τα μούτρα να μιλάτε τόσα χρόνια; Σας πιάσαμε!
Εσείς μας πιάσατε;
Παρακαλώ, να μην γράφεται τίποτα στα Πρακτικά. Ηρεμήστε και η από εδώ πτέρυγα. Ούτως η άλλως, σας λέω ότι δεν γράφεται τίποτα στα Πρακτικά. Απολύτως τίποτα!
…
…
Κύριε Μαντά! Κύριε Γεωργιάδη, έχετε δευτερολογία. Θα έλθετε στο Βήμα και θα τα πείτε και θα γραφτούν και στα Πρακτικά, που υποθέτω ότι έχει μεγαλύτερη αξία από το να τα φωνάζουμε χωρίς να γράφεται τίποτα. Κύριε Υπουργέ, συνεχίστε. Το μηδενίζω και σας βάζω τρία λεπτά επιπλέον.
Μολονότι άκουσα τη φράση του κ. Γεωργιάδη ότι του προσβάλλω τη νοημοσύνη, εγώ θα μείνω πιστός σε αυτό που είπα, ότι θα κρατήσω τους ήπιους τόνους σε συναινετική πολιτική. Διότι άλλωστε η παράταξή σας, κύριε Γεωργιάδη, την οποία εγώ γνωρίζω πολύ πριν από εσάς, πάντα ήταν συναινετική, ήταν του διαλόγου και του πολιτισμένου κλίματος. [[Χειροκροτήματα από την πτέρυγα του ΣΥΡΙΖΑ]] Επίσης, επειδή τώρα ο χρόνος περνάει, προτιμώ να απαντήσω σε συγκεκριμένα θέματα. Ποια είναι η ουσία με τον κ. Φλαμπουράρη; Η εταιρεία του κ. Φλαμπουράρη πήρε ένα έργο - γιατί δούλευε πριν και νομίζω ότι είναι καλό οι πολιτικοί να δουλεύουν πριν ασχοληθούν με την πολιτική - από κάποιο φορέα, που δεν θέλω να τον κατονομάσω, ο οποίος δεν άνηκε στον ΣΥΡΙΖΑ.
Η εταιρεία του, καλά το είπατε.
Το έργο εξελισσόταν κανονικά, δεν υπήρχε καμμία καταγγελία για παρέμβαση.
Δεν καταλάβατε καλά, υπήρξε από τον δεύτερο μειοδότη. Κάνετε λάθος. Δεν τα ξέρει καλά, ο Υπουργός.
Κύριε Αυγενάκη! Είστε παλαιός κοινοβουλευτικός! Είναι διαδικασία αυτή;
Δεν ξέρει τι λέει ο Υπουργός!
Ωραία, θα τα πείτε στη δευτερολογία σας. Για το όνομα του Θεού! Σε πέντε μέρες έχουμε Χριστούγεννα. Θα κάνουμε σήμερα τη Βουλή αρένα;
Σωστός!
Θα πει ό,τι θέλει ο καθένας όπως πρέπει. Ορίστε, κύριε Υπουργέ.
Προσπαθώ να επανέλθω στην επιχειρηματολογία μου και να πω εν συντομία πια, γιατί ο χρόνος μου συνεχώς περιορίζεται, ότι μετά τις εκλογές, όταν ο κ. Φλαμπουράρης ειδοποιήθηκε ότι θα αναλάβει υπουργικό θώκο, τι έκανε; Υπέβαλε αίτηση συνταξιοδότησης, έκανε παύση του επαγγέλματός του, μεταβίβασε τις μετοχές και παρέδωσε το σώμα. Αν ακόμα δεχτούμε ότι υπήρχε μια εσφαλμένη μεταβίβαση - που εδώ θα μπορούσα να επιχειρηματολογήσω, γιατί όσοι είστε νομικοί ξέρετε ότι πάντα υπάρχει και αντίλογος, όμως εγώ να δεχτώ ότι έπρεπε να το κάνει συμβολαιογραφικά - απεξενώθη μόνο με την παραίτηση και την παράδοση του σώματος των μετοχών, που προκύπτει από το βιβλίο ότι τελείωσε με την επαγγελματική του δραστηριότητα. Επειδή μιλάτε για άκυρη δικαιοπραξία του 180 εγώ σας υπενθυμίζω και το 183. Αυτό θεραπεύτηκε τον Σεπτέμβριο που πλέον έγινε και η συμβολαιογραφική μεταβίβαση. Κι εγώ λέω, κοιτώντας σας στα μάτια: Αυτή η συμπεριφορά του Φλαμπουράρη είναι μείζον θέμα; Εκεί είναι το θέμα; Αν ο Φλαμπουράρης έκανε τη μεταβίβαση με συμβολαιογραφικό ή με πληρεξούσιο, όταν όλα τα άλλα έχουν γίνει κανονικά; Και επειδή ακούστηκε και κάτι για ενεργοποίηση του νόμου περί ευθύνης των Υπουργών, θα υπενθυμίσω ότι ο νόμος περί ευθύνης των Υπουργών λέει ότι «Υπουργός ή μέλος της Κυβέρνησης, αν διαπράξει κάποιο αδίκημα». Σας ερωτώ και περιμένω μια συγκεκριμένη απάντηση: Ποιο αδίκημα έχει διαπράξει ο Φλαμπουράρης που ζητήσαμε και ενεργοποίηση του δικαστηρίου; Όταν συμπτωματικά, κάποιος συνταξιούχος δικηγόρος επίτιμος έκανε μια μήνυση με βάση τα δημοσιεύματα, ο οποίος πήγε στον εισαγγελέα, γνωρίζοντας ότι ο εισαγγελέας είναι μονόδρομος και δεν μπορεί να ελέγξει Υπουργούς και θα τη στείλει στη Βουλή, προκαλώντας τον σχετικό θόρυβο. Έχουμε γράψει για το νερό για τον Φλαμπουράρη. Προχθές διάβασα - ξέχασε να μου το πει ο κ. Φλαμπουράρης, εγώ όμως το θυμήθηκα - ότι κάποιοι ύποπτοι τύποι εκινούντο εκεί και κάτι έκαναν στο ρολόι ΔΕΗ. Προφανώς εκεί κάτι θα έβαζαν, ότι έκλεβε ρεύμα, έκλεβε νερό, δεν κράτησε τις μετοχές. Είναι πάρα πολύ ωραίος στόχος. Κύριοι της Νέας Δημοκρατίας, πρέπει να θυμάστε και να το ξέρετε πολύ καλά εσείς ότι τους λαοφιλείς Πρωθυπουργούς - και δεν αναφέρομαι μόνο στο σημερινό - , ένας έξυπνος τρόπος να τους πλήξεις είναι να χτυπάς το περιβάλλον τους. Πρέπει να το θυμάστε αυτό. Εγώ το θυμάμαι πολύ καλά. Ο Φλαμπουράρης, λοιπόν, ήταν ένας από τους στόχους. Αυτά για την πρωτολογία μου.
Πριν δώσω τον λόγο στον κ. Κουρουμπλή και επειδή κρατιούνται Πρακτικά και δεν θέλω - όχι πλέον ως Προεδρεύων αλλά ως μέλος της Επιτροπής «πόθεν έσχες» - να λέγονται πράγματα που δεν θα έπρεπε, θέλω να γνωρίζετε ότι η παράταση μέχρι τις 31 Δεκεμβρίου εδόθη διότι δεν υπήρχε σύμβαση με τους ορκωτούς λογιστές της Βουλής. Έπρεπε, λοιπόν, να δοθεί, διότι κανείς εξ ημών - εκτός από αυτούς που είχαμε την πρόνοια από το καλοκαίρι να καταθέσουμε και αναφέρομαι στους παλιούς - δεν είχε καταθέσει «πόθεν έσχες». Άρα, εδόθη αυτή η παράταση. Δεύτερον, να πω για τους δύο συναδέλφους, τον κ. Φλαμπουράρη και τον κ. Σταθάκη, το εξής: Μόλις υπεγράφη - πριν από δεκαπέντε ημέρες δηλαδή - η καινούργια σύμβαση με απόφαση του Προέδρου και της επιτροπής με το Σώμα των Ορκωτών Λογιστών. Σας λέω, μάλιστα, ότι όπως ήταν μέχρι τώρα, ατόφια, ανανεώθηκε η σύμβαση. Δεν έγινε καμμία αλλαγή σε καμμία εταιρεία. Όλες οι εταιρείες που ήταν πριν, στις ίδιες ανανεώθηκε η σύμβαση. Κατά προτεραιότητα, λοιπόν, και με ομόφωνη απόφασή της η Επιτροπή «πόθεν έσχες» στην προηγούμενη συνεδρίαση, δηλαδή πριν από δέκα μέρες περίπου, ζήτησαν να ελεγχθούν τα «πόθεν έσχες» του κ. Σταθάκη και του κ. Φλαμπουράρη. Είναι σίγουρο ότι μόλις ανοίξει η Βουλή θα έχουμε το πόρισμα. Νομίζω, όμως, ότι καλό θα είναι, αφού ο έλεγχος είναι σε εξέλιξη, όσοι λέμε υπέρ ή όσοι λέμε κατά, να είμαστε λίγο προσεκτικοί γιατί μπορεί να παραξεγηθούν και οι δύο πλευρές για θέμα παρέμβασης που δεν πρέπει να γίνει. Αυτό είναι το τυπικό, διαδικαστικό κομμάτι της Επιτροπής «πόθεν έσχες» για τους δύο Υπουργούς. Το αν φταίνε ή δεν φταίνε, όταν βγει το πόρισμα θα το πληροφορηθούμε όλοι. Τον λόγο έχει τώρα ο κ. Κουρουμπλής. Σας βάζω δέκα λεπτά με μια σχετική ανοχή, κύριε Υπουργέ.
Κύριε Πρόεδρε, «ώδινεν όρος και έτεκεν μυν». Περίμενα ειλικρινά ότι θα είχα τη χαρά ως Υπουργός Εσωτερικών στην πρώτη πρόσκληση της Αξιωματικής Αντιπολίτευσης μέσα από την κοινοβουλευτική διαδικασία των επερωτήσεων, να έρθω εδώ και να συζητήσουμε κρίσιμα ζητήματα που αφορούν τον τόπο, ζητήματα που έχουν να κάνουν με την αποκέντρωση η οποία πνίγεται στις συναρμοδιότητες, τις αλληλοεπικαλύψεις και σε λειτουργίες οι οποίες πραγματικά δεν της δίνουν τη δυνατότητα να συμβάλει στην ανάπτυξη της χώρας. Περίμενα να συζητήσουμε, αν θέλετε, για την Αναθεώρηση του Συντάγματος στο πλαίσιο μιας τέτοιας ερώτησης, να εκθέσουμε, δηλαδή, προβληματισμό και να ακούσουμε απόψεις. Να γίνει ένας διάλογος. Να συζητήσουμε για τον εκλογικό νόμο, διότι ακούστηκαν και τέτοια θέματα από τους επερωτώντες Βουλευτές. Ακόμα, περίμενα να συζητήσουμε για τη διαλειτουργικότητα των βάσεων δεδομένων του δημοσίου όπου ξοδεύτηκαν 7 δισεκατομμύρια ευρώ από το 2000 μέχρι σήμερα και η χώρα βρίσκεται σε ένα σημείο όπου δεν «συνομιλούν» οι βάσεις δεδομένων της. Ξέρετε πολύ καλά, όσοι ασκήσατε εξουσία, τι σημαίνει αυτό, τι καθυστέρηση, τι αφόρητο καθεστώς στην ανάπτυξη, πόση φοροδιαφυγή και φοροκλοπή συντελείται χωρίς τη δυνατότητα επικοινωνίας αυτών των βάσεων δεδομένων. Περίμενα να συζητήσουμε, κυρίες και κύριοι συνάδελφοι, για την κωδικοποίηση της νομοθεσίας. Ποιος εμπόδισε να ολοκληρωθεί αυτό το έργο με συνέπεια να μπορεί η κωδικοποίηση αυτού του φαινομένου της πολυνομίας, μαζί με την γραφειοκρατία που γεννάει η έλλειψη της διαλειτουργικότητας, να βάλει τη χώρα σε μια άλλη πορεία; Επίσης, περίμενα να συζητήσουμε για τον Κώδικα Διοικητικής Διαδικασίας, που βασανίζει τις σχέσεις πολίτη και κράτους, να συζητήσουμε για την αξιοκρατία, κυρίες και κύριοι συνάδελφοι. Άκουσα και για αξιοκρατία! Πραγματικά! Και άκουσα και κάτι εκπληκτικό, κύριε Πρόεδρε! Ειλικρινά εκπληκτικό! Μα, τόση μισαλλοδοξία, τόσος παραλογισμός στην Αξιωματική Αντιπολίτευση, τόση αμηχανία; Αποφάσισε ο προκάτοχός μου, ο Υπουργός, να κάνει κάτι για το οποίο ενδεχομένως προσωπικά να σας έλεγα ότι μπορεί να έχω και διαφορετική άποψη. Αποφάσισε να μην υποκύψει στον πειρασμό να τοποθετήσει στις θέσεις των γενικών γραμματέων αποκεντρωμένων διοικήσεων - ξέρετε πολύ καλά τι ρόλος είναι αυτός - υπηρεσιακούς παράγοντες. Πείτε μας, κυρίες και κύριοι συνάδελφοι, για τη διαδικασία αυτή. Αμφισβητείται ότι είναι αντικειμενική η διαδικασία αυτή, η τοποθέτηση, δηλαδή, μέσα από διαγωνισμό γενικών διευθυντών του δημοσίου στις θέσεις των αποκεντρωμένων διοικήσεων; Αυτό είναι κομματοκρατία; Πέστε μας για να καταλάβουμε, γιατί εδώ στην κουβέντα έχουν χάσει οι λέξεις το περιεχόμενό τους. Ειλικρινά, δηλαδή, είναι εντυπωσιακό το γεγονός. Θα έπρεπε, λοιπόν, κυρίες και κύριοι της Αξιωματικής Αντιπολίτευσης - είστε ο έναντι της Κυβέρνησης πόλος, που ενδεχομένως να κυβερνήσετε πάλι την Ελλάδα, αυτό είναι μέσα στο πλαίσιο της δημοκρατίας - να έρθετε στη Βουλή προβληματισμένοι γιατί σας έστειλε ο λαός στα έδρανα της Αντιπολίτευσης. Εκτός κι αν ο λαός σε αυτόν τον τόπο χάνει τη σοφία του όταν δεν μας ψηφίζει και είναι σοφός μόνο όταν μας ψηφίζει. Αυτό είναι ένα είδος παραλογισμού που διακατέχει το πολιτικό σύστημα. Δεν είναι τυχαίο, κυρίες και κύριοι συνάδελφοι, γιατί μέσα από τέτοιου είδους ευτελείς αντιπολιτευτικές λογικές ιδιωτεύει ο κόσμος, αποστελεχώνεται ο πολιτικός κόσμος, δεν ενδιαφέρεται πλέον ένας σοβαρός άνθρωπος από οποιαδήποτε παράταξη - και από τη δική σας και από τις άλλες - να ασχοληθεί με την πολιτική. Στο τέλος ξέρετε ποιοι θα μείνουν; Οι υιοθετημένοι των συμφερόντων και οι ανεπάγγελτοι. Με αυτές τις συμπεριφορές που εκδηλώνονται, μόνο ένα τέτοιο μέλλον επιφυλάσσεται για τον πολιτικό κόσμο της χώρας. Και θα έχουμε όλοι ευθύνη, ο καθένας με τον τρόπο με τον οποίο πολιτεύεται. Εγώ δεν βγάζω ούτε τον εαυτό μου απέξω, κανέναν δεν αφήνω έξω. Ο πολιτικός μας λόγος πρέπει να έχει ένα μέτρο. Και, βεβαίως, να κρίνουμε και να είμαστε και πολύ σκληροί. Είναι, όμως δυνατόν, κυρίες και κύριοι συνάδελφοι, από ένα δημοσίευμα αμέσως να φέρουμε ένα θέμα στη Βουλή και να τη μετατρέψουμε σε δικαστήριο; Είναι τόσο αξιόπιστα τα δημοσιεύματα; Και σας άκουσα σήμερα εδώ έκπληκτος - και λυπάμαι, γιατί ακούω ανθρώπους που περίμενα να έχουν ένα μέτρο - να έχετε βγάλει και την απόφαση ότι είναι ένοχοι. Θέλετε να πάμε σε μία τέτοια διαδικασία; Εάν θέλετε, νομίζω ότι δεν θα βοηθήσετε πρωτίστως τον εαυτό σας. Πιστεύω, λοιπόν, ότι θα πρέπει να απαλλαγούμε, κυρίες και κύριοι συνάδελφοι, απ' αυτές τις εμμονές. Και θα πρέπει να προχωρήσουμε, επιτέλους, προβληματισμένοι όλοι από τα λάθη, τις αδυναμίες, τις υπερβολές που υπάρχουν ένθεν κι ένθεν. Εγώ δεν αμφισβητώ ότι υπήρξαν. Αλλά, θα συνεχίσουμε έτσι; Πιστεύετε ότι με αυτόν τον τρόπο βοηθάτε μια ιστορική παράταξη όπως είναι η Νέα Δημοκρατία; Καταλαβαίνουμε τα εσωκομματικά προβλήματα. Φυσικό είναι ένα μεγάλο κόμμα να έχει και τέτοια προβλήματα, και τις δυσκολίες και τις αδυναμίες και τις προσωπικές στρατηγικές. Όμως, αυτές δεν μπορούμε να τις μεταφέρουμε στο Κοινοβούλιο. Λύστε τις στον συγκεκριμένο χώρο, με δημοκρατικό τρόπο όπως επιλέξατε να κάνετε τις εκλογές σας και να βρούμε έναν τρόπο επικοινωνίας μετά τις εκλογές, έναν τρόπο που θα βοηθήσει και θα αναβαθμίσει τον πολιτικό λόγο σε αυτόν τον ιερό χώρο. Πιστεύω, λοιπόν, ότι έχουμε πάρα πολλά και κρίσιμα ζητήματα για τα οποία πρέπει να συζητήσουμε. Και πρέπει να συζητήσουμε με ειλικρίνεια μεταξύ μας, επιστρατεύοντας τον καλύτερο εαυτό μας και τις δυνατότητες που έχει ο καθένας μας και εμείς από το ρόλο της Κυβέρνησης που μας έδωσε ο ελληνικός λαός. Όταν θα έρθει η ώρα των εκλογών, θα μας κρίνει και εμάς ο ελληνικός λαός. Και εάν πραγματικά δεν ικανοποιήσουμε στο τέλος της τετραετίας τις δεσμεύσεις που έχουμε, θα μας στείλει και εμάς εκεί που πρέπει, όπως το έχει κάνει με όλους τους προηγούμενους. Σας άκουσα να μιλάτε και για το παράλληλο πρόγραμμα. Κυρίες και κύριοι συνάδελφοι, σοβαρά είχατε ενστάσεις για το παράλληλο πρόγραμμα; Όλες αυτές οι διατάξεις, στη συντριπτική τους πλειοψηφία, δεν είχαν θετικό πρόσημο για την κοινωνία; Και είσαστε περιχαρείς και πανηγυρίζετε; Και εγώ σας μιλάω για μέτρα όπως αυτά που είχε καταθέσει το Υπουργείο Εσωτερικών για τους πολυτέκνους, τους νηπιαγωγούς και μία σειρά από ρυθμίσεις οι οποίες πραγματικά εξυπηρετούσαν τον κόσμο. Νομίζετε ότι με αυτή τη στείρα Αντιπολίτευση κερδίζει κανείς; Κερδίζει κανείς γιατί δεν συστρατευθήκατε στη ιερή υπόθεση των συντάξεων; Εγώ σας λέω να πείτε για τον Τσίπρα ό,τι νομίζετε. Κάντε του κριτική, πείτε ό,τι θέλετε. Δεν έπρεπε, όμως, να συστρατευθούμε όλοι στην υπόθεση της σύνταξης; Δεν αφορά η υπόθεση της σύνταξης χιλιάδες ανθρώπους που πιστεύουν τη Νέα Δημοκρατία και την έχουν στηρίξει; Δεν αφορά χιλιάδες ανθρώπους όλων των άλλων κομμάτων; Δεν έπρεπε να γίνει μια υπέρβαση; Τι φαντάζεστε, ότι δεν θα είχατε κερδίσει πολιτικά εάν λέγατε στον ελληνικό λαό ότι εμείς έχουμε όλες αυτές τις ενστάσεις για τον Τσίπρα και τον ΣΥΡΙΖΑ, αλλά για το θέμα της σύνταξης είμαστε δίπλα, συστρατευόμαστε; Εγώ πιστεύω ότι θα είχατε να κερδίσετε, κυρίες και κύριοι συνάδελφοι. Και πιστεύω ότι έχετε χάσει, διότι στον βωμό της μικροπολιτικής δεν μπορέσατε, δεν διαθέτετε το πολιτικό κουράγιο να υπερβείτε τις αδυναμίες σας και να πείτε, «Ναι, συστρατευόμαστε σε αυτήν την υπόθεση». Και εάν δεν μπορέσει να τα καταφέρει ο Τσίπρας, να αναλάβει ο Τσίπρας την ευθύνη. Σήμερα, εάν παρ' ελπίδα συμβεί οτιδήποτε, θα έχετε μεγάλη ευθύνη γιατί δεν βάλατε πλάτη σε ένα θέμα που είχατε ευθύνη απέναντι σε ανθρώπους ταλαιπωρημένους. Γιατί δεν είναι μόνο βιομήχανοι αυτοί που ψηφίζουν τη Νέα Δημοκρατία, αλλά είναι και απλοί άνθρωποι, αγωνιστές, βιοπαλαιστές οι οποίοι αγωνιούν για τη σύνταξή τους. Οι συντάξεις - το ξέρετε πάρα πολύ καλά και δεν θέλω εγώ να επανέλθω σε αυτό το θέμα - τα τελευταία πέντε χρόνια είχαν περικοπεί έντεκα φορές. Και πρέπει εδώ όλοι μαζί, έχουμε ευθύνη όλοι μαζί, να δώσουμε αυτήν τη μάχη απέναντι και στους θεσμούς και στους αγίους και στους δαίμονες. Με αυτήν τη λογική θα πρέπει να λειτουργήσουμε.
Αυτά πέρυσι! Last year!
Εγώ δεν διέκοψα κανέναν.
Last year!
Κύριε Πρόεδρε.
Συνεχίστε, αλλά ήδη σας έχω δώσει τρία λεπτά παραπάνω. Κλείστε.
Λέω, λοιπόν, κυρίες και κύριοι συνάδελφοι, ότι όλο το περιεχόμενο αυτής της πρόχειρης και χωρίς τεκμηρίωση επερώτησης, είναι αποτέλεσμα της αμηχανίας ενός κόμματος που αναζητά να βρει τον βηματισμό του. Φοβούμαι, όμως, ότι με αυτόν τον τρόπο το μόνο που δεν κάνετε είναι να βρείτε έναν πολιτικό λόγο αξιόπιστο, ως Αξιωματική Αντιπολίτευση, για να μπορέσετε πραγματικά να πείσετε τις χιλιάδες ανθρώπους που σας στηρίζουν ως άνθρωποι που επιλέγουν αυτόν τον πολιτικό χώρο. Σας ευχαριστώ, κύριε Πρόεδρε.
Σας πήρε ο πόνος εσάς!
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένα μέλη του ΚΑΠΗ Ραφήνας - Πικερμίου. Εγώ, βέβαια, από εδώ, κυρίες και κύριοι συνάδελφοι, βλέπω, περίπου, σαράντα έξι ωραιότατες κυρίες και τέσσερις ήρωες κυρίους που συνοδεύουν τις ωραίες κυρίες. Η Βουλή τούς καλωσορίζει.
Κύριε Πρόεδρε, θέλω ένα δευτερόλεπτο τον λόγο, για να ευχαριστήσω τους επερωτώντες Βουλευτές που μου έκαναν την τιμή να με ακούσουν.
Εντάξει, άκουσαν και τις ευχαριστίες. Τον λόγο έχει ο κ. Φλαμπουράρης για πέντε λεπτά.
Κυρίες και κύριοι, έχει κατατεθεί μία επίκαιρη ερώτηση που πραγματικά…
Επερώτηση.
…σε ποια στοιχεία στηριχτήκατε και διαμορφώσατε αυτήν την ερώτηση. Διότι ό,τι αναφέρεται μέσα, δεν έχει καμμία σχέση με την αλήθεια. [[Θόρυβος από την πτέρυγα της Νέας Δημοκρατίας]] Έχω αναφερθεί και άλλες φορές και θα περίμενα η Αξιωματική Αντιπολίτευση ιδιαίτερα να έχει μία συμπεριφορά η οποία, τουλάχιστον, να μην υποβαθμίζει το πολιτικό μας σύστημα, να μην υποβαθμίζει την προσπάθεια της Κυβέρνησης να υπάρξει μία διέξοδος στη δύσκολη φάση που βρίσκεται η ελληνική κοινωνία. Και, βεβαίως, είμαι σε θέση και εγώ αλλά και όλος ο ΣΥΡΙΖΑ, να δέχεται κριτικές παρατηρήσεις και πολεμικές ακόμα, μόνο - και είναι λογικό - στο βαθμό που αυτά στηρίζονται σε στοιχεία και όχι - και εδώ θέλω να κάνω μία παρένθεση - σε στοιχεία που στηρίζονται σε διάφορα συγκροτήματα μέσων μαζικής επικοινωνίας τα οποία, όπως γνωρίζετε, ελέγχονται και για την πιστότητα αυτών που γράφουν και για τις αναφορές οι οποίες πραγματικά δεν τυγχάνουν επιβεβαίωσης. Δεν θα ήθελα να πω, δηλαδή, ότι για άλλη μια φορά το τρίγωνο της αμαρτίας έπαιξε πάλι τον ρόλο του, δηλαδή ότι το οικονομικομιντιακό σύστημα και το πολιτικό σύστημα συνεργάστηκαν, ούτως ώστε να συνεχίζουν να αναπαράγουν ένα πρόβλημα, το οποίο δεν έχει κανένα περιεχόμενο. Ένα ερώτημα που θέτω και θα είστε υποχρεωμένοι κάποιοι να απαντήσετε είναι το εξής: Εγώ τον Μάιο υπέβαλα για πρώτη φορά ως Υπουργός «πόθεν έσχες». Για το «πόθεν έσχες» δεν είχε οριστεί ούτε καν η Επιτροπή, η οποία θα το ελέγξει. Και τρεις, τέσσερις ημέρες πριν από τις εκλογές βγήκαν διάφορα θέματα, στηριζόμενα στο «πόθεν έσχες», στις εφημερίδες. Δεν ήταν αυτό προκατειλημμένη και προαποφασισμένη επιλογή σαφέστατα, για να θίξει εμένα, το ΣΥΡΙΖΑ και τον Πρωθυπουργό; Και εσείς, δυστυχώς, το τσιμπήσατε, χωρίς να το εξετάσετε, χωρίς να δείτε ποια είναι η πραγματικότητα και το αναπαράγετε μέχρι σήμερα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Ολοκληρώνω, κύριε Πρόεδρε. Νομίζω ότι δεν είναι η καλύτερη μέθοδος αυτή που χρησιμοποιείτε. Επί της ουσίας τώρα: Επί της ουσίας έχω αναφέρει δεκαπέντε φορές στα μέσα μαζικής επικοινωνίας, στην Αίθουσα του Κοινοβουλίου, ότι στις 25 του μήνα, το βράδυ, μου ανακοινώνει ο Πρωθυπουργός ότι θα υπουργοποιηθώ. Στις 26 του μήνα προχώρησα, πρώτον, στην αποχώρηση από το ΔΣ, δεύτερον, στην κατάθεση του εργολαβικού μου πτυχίου, τρίτον, στη μεταβίβαση, πρόχειρα, των μετοχών μου, ούτως ώστε να μην έχω ούτε μετοχές, δηλαδή με ένα ιδιωτικό συμφωνητικό, το οποίο επικυρώθηκε και από το αστυνομικό τμήμα, ούτως ώστε να έχει ισχύ και υπέβαλα γρήγορα αίτημα για συνταξιοδότηση. Πού έχετε βρει εσείς κάτι και συνεχίζετε την ιστορία μέχρι σήμερα; Δεύτερο στοιχείο: Αναφερθήκατε σε διάφορα πράγματα που έχουν σχέση με το 1.000.000 και τι έκανα για τον ΟΛΠ. Σε αυτά τα θέματα απαξιώ να απαντήσω. Δεν είναι στη δική μου ιδιοσυγκρασία, δεν είναι στον πολιτισμό μου να απαντώ για άλλους, δεν έχω καμμία σχέση, με ότι έγινε με τον κ. Μητρόπουλο. Ούτε τον συνάντησα ούτε τον είδα ούτε υπάρχει περίπτωση εγώ να μιλήσω έτσι σε οποιονδήποτε συνάδελφο, όχι μόνο Βουλευτή ή υποψήφιο Βουλευτή, αλλά και σε απλό συνάδελφο. Γι' αυτό δεν απαντώ σε αυτά τα θέματα και καλά έκανα και δεν απάντησα από την αρχή. Τέλος, όσον αφορά αυτό που αναφέρεται εδώ μέσα στην επερώτησή σας: Γι' αυτό σας λέω ότι δεν αναζητείτε ούτε καν τα στοιχεία. Αν αναζητούσατε, θα βλέπατε ότι εγώ έχω καταθέσει και το δεύτερο «πόθεν έσχες». Μου έστειλαν, όπως είπε ο κύριος Πρόεδρος, μία επιστολή. Είπαν ότι με απόφαση της 1ης Σεπτεμβρίου 2015, όταν, δηλαδή, υπήρχε ακόμα η παλιά Επιτροπή «πόθεν έσχες», αναγνώρισαν ότι τα έντυπα τα οποία είχαν συμπληρώσει οι εκατόν τριάντα Βουλευτές και Υπουργοί για το «πόθεν έσχες» δεν ήταν ακριβή. Έφτιαξαν, λοιπόν, καινούργια έντυπα, μας τα στείλανε, τα συμπληρώσαμε και τα δώσαμε. Ούτε καν αυτό δεν προσέξατε, κύριε Αυγενάκη και οι υπόλοιποι, να δείτε ότι πραγματικά στις 25 του Σεπτέμβρη, δηλαδή τρεις, τέσσερις μέρες μετά τις εκλογές, πήγα σε συμβολαιογράφο και έκανα και συμβολαιογραφική πράξη στη συνέχεια του ιδιωτικού συμφωνητικού, ούτως ώστε να καλυφθεί πλήρως η όλη υπόθεση. Εγώ λέω, λοιπόν, γιατί γράφετε εδώ….
Το πώς το περιγράφετε….
Περιμένετε να ακούσετε. Γράφετε στην ερώτησή σας: Αξίζει δε αναφερθεί ότι ακόμη και σήμερα, δηλαδή στις 17-11-2015, ο Υπουργός Επικρατείας Φλαμπουράρης εξακολουθεί να κατέχει μετοχές της «ΔΙΑΤΜΗΣΗΣ Α.Τ.Ε.». Στις 25-11-2015, όταν ακόμα και αυτό να γίνει δεκτό, δηλαδή το ότι δεν ήταν «νόμιμο», το ότι μεταφέρθηκαν οι μετοχές με ιδιωτικό συμφωνητικό…
Δεν είναι νόμιμο βέβαια! Σε άλλο κόσμο ζούμε;
Περιμένετε. Στις 25-11-2015 έγινε και συμβολαιογραφική πράξη. Γιατί αναφέρετε εδώ ψέματα;
Με ιδιωτικό συμφωνητικό μεταβίβαση μετοχών;
Μα, με συγχωρείτε, δεν λέτε ψέματα;
Μεταβίβαση μετοχών με ιδιωτικά συμφωνητικά;
Με, συγχωρείτε, λέτε ψέματα στις 25-11-2015 ότι εγώ είμαι…
Μεταβίβαση μετοχών με ιδιωτικά συμφωνητικά;
Στις 30 Νοεμβρίου μπορείτε να το καταθέσετε, για να δούμε τι πήρατε;
Μη διακόπτετε, σας παρακαλώ. Θα θέσετε τα ερωτήματα στη δευτερολογία.
Θα ακούσετε αυτά που λέω;
Θα απαντήσετε σε αυτό που σας ρωτάμε; Στις 30 Νοεμβρίου πήρατε τα λεφτά, για να δούμε αν είναι αληθινό το συμφωνητικό, ή δεν τα πήρατε;
Αυτό δεν λέει το ιδιωτικό συμφωνητικό;
Μη μας κοροϊδεύετε. Στις 30-11-2015- το έχω εδώ - τα πήρατε;
Αφού επιταγή σε ιδιωτικό συμφωνητικό…
Συνεχίστε, για να σάς ακούει και ο κόσμος.
Τα πήρατε, κύριε Υπουργέ; Τα πήρατε;
Δεν σας καλύπτει…
Κύριε Αυγενάκη, θα μιλήσετε και στη δευτερολογία σας. Θα τα ρωτήσετε αυτά όλα.
Όταν τελειώσετε, θα σας απαντήσω.
Κύριε Υπουργέ, στις 30 Νοεμβρίου λέει, όχι στις 30 Δεκεμβρίου.
Κύριε Γεωργιάδη, δεν γράφεται τίποτα.
…
Θα τα πείτε, γι' αυτό σάς το λέω. Κλείστε, κύριε Φλαμπουράρη.
…
…
…
Κύριε Γεωργιάδη,…
…
Κύριε Υπουργέ, εφόσον θέλετε αργότερα τον λόγο επί προσωπικού, θα τον πάρετε, αλλά έχουμε διακόψει τον κ. Φλαμπουράκη πέντε φορές.
Ολοκληρώνω, λέγοντας ότι στις 17 Νοεμβρίου 2015 που καταθέσατε την ερώτηση και λέτε ότι κατέχω ακόμα τις μετοχές είναι ψέματα, διότι στις 25 Σεπτεμβρίου υπάρχει συμβολαιογραφική πράξη.
...
Να το αναγνωρίσετε αυτό.
Θα τα ρωτήσετε μετά.
…
Κύριε Αυγενάκη, με συγχωρείτε, αλλά δεν καταλάβατε; Θα τα ελέγξει αυτά το Σώμα Ορκωτών Λογιστών.
…
Κύριε Αυγενάκη!
…
Καλά, τι πιστεύετε τώρα; Κύριε Αυγενάκη, κύριε Γεωργιάδη, θα υποκαταστήσετε το Σώμα των Ορκωτών Λογιστών και την Επιτροπή «πόθεν έσχες»; Αυτά θα τα ψάξουν οι ορκωτοί λογιστές.
…
…
Δεν χρειάζεται να τα ρωτάτε δημοσίως στη Βουλή.
…
Κύριε Αυγενάκη, τελειώστε, παρακαλώ πολύ!
…
Κύριε Αυγενάκη, έχετε την εντύπωση ότι θα σας αφήσω να το συνεχίσετε επί πολύ αυτό;
…
Κύριε Αυγενάκη, έχετε την εντύπωση ότι θα σας αφήσω για πολύ; Προσέξτε όλοι! [[Χειροκροτήματα από την πτέρυγα του ΣΥΡΙΖΑ]] Τον λόγο έχει ο κ. Κυριαζίδης ως Κοινοβουλευτικός Εκπρόσωπος της Νέας Δημοκρατίας.
Συναδέλφισσες και συνάδελφοι, κύριε Πρόεδρε, αρκετά με τα μαθήματα ηθικής διαπαιδαγώγησης από τον ΣΥΡΙΖΑ! Ο απελθών Υπουργός, ο κ. Κουρουμπλής, στην πολύωρη τοποθέτησή του έκανε μαθήματα διαπαιδαγώγησης στη στάση των Βουλευτών της Νέας Δημοκρατίας, αλλά υπεισήλθε και στα εσωτερικά αυτής, προκειμένου να δώσει, εάν θέλετε, με τη δική του θέση - τοποθέτηση μια διάσταση που αφορά την οικογένεια της Νέας Δημοκρατίας. Αυτή είναι δική μας υπόθεση. Βεβαίως, αντανακλά και στο ευρύτερο πολιτικό σύστημα, αλλά, παρακαλώ, κοιτάξτε τα εσωτερικά σας. Κυβερνήστε αυτή τη χώρα, γιατί η χώρα δυστυχώς συμπληρώνει έναν χρόνο που βρίσκεται σε αναστολή λειτουργίας σε κάθε επίπεδο. Δεν λειτουργεί το παραμικρό. Και αυτή δεν είναι διαπίστωση ενός Βουλευτή, που ξέρει τη λειτουργία του. Είναι διαπίστωση της κοινωνίας, ότι επιτέλους περιμένει με σοβαρά, ορθά βήματα να κυβερνήσετε για να νιώσει μια ασφάλεια. Δυστυχώς, κανείς δεν νιώθει ασφάλεια και αυτό είναι δικό σας έργο, δικό σας προϊόν. Πράγματι, ομολογείτε κατ' επανάληψην ότι η χώρα βρίσκεται σε μια δύσκολη φάση. Το ανακαλύπτετε τώρα, πολύ εκ των υστέρων. Όταν αυτό από πλευράς μας ετίθετο, δεχόμασταν έναν καταιγισμό όχι μόνο ελέγχου, αλλά και ύβρεων. Δεν θέλουμε να μείνουμε σε αυτήν τη στάση, σε αυτήν τη συμπεριφορά. Η συστράτευση περιέχει ένα συγκεκριμένο νόημα και περιεχόμενο. Δεν μπορεί να είναι με μια μονομέρεια. Δεν μπορεί να είναι σε ένα άρθρο. Δεν μπορεί να είναι σε ένα νομοσχέδιο ή κάτι στιγμιαίο. Το είδαμε σε κάθε νομοσχέδιο. Το είδαμε στο πρώτο νομοσχέδιό σας, σε ό,τι αφορά την ανθρωπιστική κρίση. Ένα άρθρο γι' αυτήν και τα υπόλοιπα τριάντα επτά αφορούσαν το πώς δομείται «κράτος ΣΥΡΙΖΑ» με την κατάργηση ανεξάρτητων αρχών, το πώς όλες - αν θέλετε - οι διωκτικές αρχές μεταφέρονται σε ένα πρόσωπο. Η Οικονομική Αστυνομία, το ΣΔΟΕ, κάθε Υπηρεσία Ελέγχου μεταφέρθηκαν κάπου συγκεκριμένα, προκειμένου να ελέγχονται. Δεν νοείται, επομένως, μια συλλογική πολιτική λειτουργία με την έννοια της «συγκυβέρνησης» ή - αν θέλετε - της στήριξης. Τέτοια στήριξη δεν μπορεί να υπάρξει. Το ίδιο συνέβη - επειδή έγινε λόγος γι' αυτά - και στα μέσα ενημέρωσης. Όλα μεταφέρθηκαν σε έναν Υπουργό της Κυβέρνησης, τα πάντα. Άρα, ορθά πολλές φορές έρχεται στο μυαλό πολλών - και συζητήθηκε στην κοινωνία όλη - ότι δεν πρέπει να οδηγούμαστε σε μια λειτουργία Βόρειας Κορέας. Δεν είναι δυνατόν εδώ που γεννήθηκε η δημοκρατία να υπάρχουν τέτοιες σκέψεις, τέτοιες συμπεριφορές και από την άλλη πλευρά να μη δέχεστε και τον έλεγχο. Δεν μπορεί να είστε εκτός ελέγχου. Επειδή υπάρχει - αν θέλετε - μια προηγούμενη στάση ή θέση σας, δεν μπορούμε να θεωρήσουμε ότι η Αριστερά δεν μπορεί να μπει σε έναν έλεγχο, ότι είναι εκτός ελέγχου. Μας φέρατε πρόσφατα το παράλληλο πρόγραμμα και σαλπίσατε οπισθοχώρηση, αναδίπλωση. Μας κατηγορήσατε ότι εμείς βάζουμε προσκόμματα. Μα είστε ένας πάρα πολύ καλός μαθητής και ξέρουμε πώς ήρθε η εντολή και γιατί υπήρξε αυτή η αναδίπλωση. Όταν όμως συζητιόταν το θέμα στη Βουλή και υπήρξε ένσταση από πλευράς μας ότι υπάρχουν τεράστια ζητήματα - ούτε έκθεση του Γενικού Λογιστηρίου ούτε της νομοπαρασκευαστικής επιτροπής της Βουλής - θελήσατε σώνει και καλά να συμπτύξετε προθεσμίες και να νομοθετήσετε. Δεν είναι ζητήματα αυτά; Και μιλάτε για μια δημοκρατία σε πλήρη έκταση. Ναι, όμως, η λειτουργία σας δεν καταδεικνύει κάτι τέτοιο. Και ρωτήθηκε και ο Προεδρεύων της επιτροπής, ο κ. Μανιός: «Είναι επείγον το νομοσχέδιο, κύριε Πρόεδρε;». «Όχι, δεν είναι επείγον», απάντησε. Και μετά από λίγο έγινε επείγον ή κατεπείγον για τη σύμπτυξη των προθεσμιών σώνει και καλά, άρον άρον. Κύριε Μαντά, εσείς ήσασταν εκεί. Εσείς λέγατε ότι δεν είναι επείγον. Και ολίγον μετά, έγινε επείγον. Επειδή αναφέρθηκε ο κ. Κουρουμπλής σχετικά, μα εδώ σε κάθε Υπουργείο συγκροτείται ή θεσμοθετείται και μία επιτροπή για να ελέγχετε τα πάντα - στο Υγείας, στο Παιδείας - επειδή έγιναν αναφορές σε μια συνέντευξη των δυο λεπτών. Σε μια συνέντευξη των δυο λεπτών, επιστήμονες, θα έλεγα, κύρους διεθνούς έρχονται να αντικατασταθούν από ανθρώπους που, εν πάση περιπτώσει, δεν μπορούν ούτε να ζυγώσουν, να πλησιάσουν αυτούς τους ανθρώπους που έχουν προσφέρει και στο σύστημα υγείας σε έναν πολύ μεγάλο βαθμό. Ολόκληρα νοσοκομεία και κλινικές λειτουργούν με τις δικές τους παρεμβάσεις - αν θέλετε - με τη δική τους γνώση, εμπειρία και δυνατότητα. Βεβαίως, σε ό,τι αφορά εσάς, κύριε Υπουργέ, κύριε Φλαμπουράρη, τέθηκαν από τους συναδέλφους μου συγκεκριμένα ερωτήματα. Δεν απαντήσατε. Είναι, βεβαίως, δικαίωμά σας.
Έχουν σχέση με το «πόθεν έσχες» τα ερωτήματα; Αν έχουν σχέση με το «πόθεν έσχες», τα απάντησα.
Ωραία, κάνατε ένα ιδιωτικό συμφωνητικό, επικυρώσατε το γνήσιο της υπογραφής σε μια Υπηρεσία - δικό της ζήτημα - που δεν λειτουργεί για την εξυπηρέτηση του κοινού. Καλώς, αλλά…
Λάθος κάνετε.
Υπηρετήσατε στην Αστυνομία;
Ακριβώς, γι' αυτό το λέω.
Κάντε μήνυση στην Υπηρεσία.
Κύριε Υπουργέ, δεν είπα ακριβώς αυτό. Λέω λοιπόν ότι καλώς βρήκατε τον τρόπο και έγινε αυτή η επικύρωση με τον τρόπο που έγινε. Αυτός που επικύρωσε έχει την ευθύνη. Από την άλλη, όμως, πλευρά, το ιδιωτικό συμφωνητικό, σε ό,τι αφορά εταιρείες, μεταβιβάσεις και τέτοια θέματα, όπως καταλαβαίνετε, αμέσως οδηγεί κάποιον σε μία άλλη σκέψη. Από εκεί και πέρα βεβαίως, υπάρχει η ευθύνη του υπογράφοντος. Έρχομαι, όμως, να πω ότι είχε συγκεκριμένο περιεχόμενο.
Δεν κατάλαβα τίποτα.
Είναι δυνατόν να υπάρχει συμφωνητικό που λέει ότι έχετε λάβει ποσό του ενός εκατομμυρίου; Έχει καταγραφεί πουθενά αυτό; Έχει μεταφερθεί κάπου αυτό; Αυτά ήταν τα ερωτήματα που τέθηκαν από πλευράς του συναδέλφου μου, του κ. Γεωργιάδη. Από την άλλη πλευρά λέτε ότι είστε αμέτοχος στην εταιρεία. Μα, ο γιος σας συνεχίζει να είναι στην εταιρεία μέτοχος.
Λάθος κάνετε.
Εάν κάνω λάθος, να το δηλώσετε.
Κύριε Υπουργέ, κρατήστε τις ενστάσεις σας. Τελειώνοντας ο κ. Κυριαζίδης, θα σας δώσω το λόγο για τρία - τέσσερα λεπτά να απαντήσετε. Διαφορετικά, δεν θα τελειώσουμε.
Ευχαριστώ, κύριε Πρόεδρε. Θα ήθελα να πω, εάν πράγματι φαίνεται να υπάρχει μια συλλογική λειτουργία, δράση, αυτής της πατρίδας σε πολιτικό επίπεδο, θα έπρεπε στο σύνολο να λειτουργήσουμε έτσι. Η Νέα Δημοκρατία, αγαπητέ Υπουργέ, το πλήρωσε προεκλογικά αυτό με την ευθύνη ότι, ναι, δίνει ψήφο εμπιστοσύνης, προκειμένου η χώρα να μείνει στην Ευρωζώνη και να επιβιώσει. Αυτό είδα ότι το εκλάβατε πολύ αρνητικά στη συνέχεια, λες και υιοθετήσαμε από τη δική μας πλευρά ό,τι στη συνέχεια είχατε ως προαπαιτούμενο και τον τρόπο που θεσμοθετείτε και νομοθετείτε. Αυτό, κύριε Υπουργέ, δεν μπορεί να γίνει και με μια μονομέρεια. Όπως είπα και προηγουμένως, εάν δεν μπορείτε να κυβερνήσετε, βεβαίως, να βοηθήσουμε. Ας παραιτηθεί η Κυβέρνηση - υπάρχει τρόπος - και να οδηγηθούμε σε μια άλλη λειτουργία, προκειμένου η χώρα να βγει από το αδιέξοδο. Δεν θα είμαστε, όμως, ευκαιριακά οι ορθοστάτες, προκειμένου να σας κρατήσουμε όρθιους, όπως κάνουν συγκεκριμένα οι Ανεξάρτητοι Έλληνες. Οφείλουμε να αναλάβουμε τις ευθύνες μας έναντι της πατρίδας, διότι έχετε ένα τριετές πρόγραμμα συγκεκριμένο και ένα συγκεκριμένο μενού. Το αν θα βάλετε κάποια καρυκεύματα είναι δικό σας ζήτημα, αλλά το τριετές πρόγραμμα είναι συγκεκριμένο. Εδώ, πράγματι, χρειάζεται μια ομοθυμία. Η ομοθυμία όμως δεν μπορεί να είναι μονόπλευρη. Η χώρα, για να βγει από το αδιέξοδο, πρέπει να κάνει ό,τι έκαναν όλες οι άλλες χώρες της Ευρώπης - η Πορτογαλία, η Ισπανία και η Κύπρος μας - όπου υπήρχε μια ομοθυμία. Εσείς λειτουργείτε μονομερώς. Βλέπετε, η Νέα Δημοκρατία για κάθε θετικό έχει και τη θετική ψήφο, πράγμα που δεν κάνατε εσείς κατά την περίοδο διακυβέρνησης της χώρας από τη Νέα Δημοκρατία. Δεν ψηφίσατε ούτε ένα νομοσχέδιο. Αυτό δυστυχώς δεν το είδαμε από εσάς. Εν πάση περιπτώσει, οφείλετε να αντέξετε τον έλεγχο σε κάθε επίπεδο. Δεν μπορείτε να αντιμετωπίζετε με μια αμετροέπεια, με μια αλαζονεία και τη Νέα Δημοκρατία και τους Βουλευτές της και εκτός και εντός Κοινοβουλίου. Αν πραγματικά θέλετε αυτήν την ομοθυμία, θα πρέπει εσείς πρώτα να την επιδεικνύετε, διότι εσείς είστε η Κυβέρνηση και οι πρώτοι διδάσκοντες τώρα.
Κύριε Φλαμπουράρη, θέλετε τώρα να απαντήσετε ή στο τέλος;
Στο τέλος, κύριε Πρόεδρε.
Ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ, έχει τον λόγο.
Κύριε Πρόεδρε, ευχαριστώ εκ των προτέρων για την παραχώρηση του χρόνου. Κύριε Υπουργέ, κυρίες και κύριοι Βουλευτές, διαβάζοντας τη γεμάτη ανακρίβειες και ψεύδη επίκαιρη επερώτηση των Βουλευτών της Νέας Δημοκρατίας, δεν μπόρεσαν παρά να έρθουν στο μυαλό μου οι πρώτοι στίχοι του Λυσία «Υπέρ αδυνάτου»: «Οὐ πολλοῦ δέω χάριν ἔχειν, ὦ βουλή, τῷ κατηγόρῳ,ὅτι μοι παρεσκεύασε τὸν ἀγῶνα τουτονί». Διότι, κυρίες και κύριοι Βουλευτές, η συγκεκριμένη επερώτηση πραγματικά μας δίνει μια καταπληκτική ευκαιρία για να μιλήσουμε για διαφθορά και για το τι γινόταν στη χώρα μέχρι τώρα αλλά και το τι αλλάζει. Πρέπει, όμως, να απαντήσουμε και στα συγκεκριμένα. Το κατανοούμε. Πρώτο θέμα, λοιπόν, είναι το θέμα των Υπουργών Παππά και Σπίρτζη, που μπήκε και από τον κ. Παπαχρήστο στην εφημερίδα «ΤΑ ΝΕΑ». Τι καλύτερη απάντηση από τον χαρακτηρισμό του ίδιου του κ. Παπαχρήστου: «Η ιστορία σας, κυρίες και κύριοι συνάδελφοι, είναι έπεα πτερόεντα και ιστορίες με δράκους.». Ο κ. Παπαχρήστος ο ίδιος, αποκαθιστώντας την αλήθεια στη δημοσιότητα, το δημοσιεύει. Καταθέτω για τα Πρακτικά της Βουλής το δημοσίευμα στις 7-12-2015. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ιστορίες με δράκους φέρατε στο ελληνικό Κοινοβούλιο, κυρίες και κύριοι Βουλευτές! Γιατί άραγε; Για να καλύψετε ψεύδη και ανεπάρκειες χρόνων. Τι άλλο, όμως, μας λέει η επίκαιρη επερώτηση; Αναφέρεται σε ένα δημόσιο έργο που ανέλαβε μέλος της Κυβέρνησης - ψέμα, δεν ήταν μέλος της Κυβέρνησης, όταν κατοχυρώθηκε ο διαγωνισμός - ύψους 3,9 εκατομμυρίων ευρώ. Νέο ψέμα! Αυτό είναι το προκηρυχθέν αντικείμενο, καμμία σχέση με το μη υλοποιηθέν ακόμα, μέχρι αναλήψεως της Κυβέρνησης του ΣΥΡΙΖΑ. Τι άλλο ακριβώς μας λέει; Μας λέει για συγκάλυψη στο θέμα του «πόθεν έσχες» Υπουργού για τρία συναπτά έτη. Δύο ψέματα! Πρώτον, δεν υπάρχουν τρία συναπτά έτη στο «πόθεν έσχες» του κ. Σταθάκη. Και, δεύτερον, ποια είναι η συγκάλυψη; Η ανάθεση του ελέγχου με απόφαση της Βουλής σε ορκωτό λογιστή; Τρία συνεχόμενα ψεύδη σε μία επίκαιρη επερώτηση Βουλευτών! Και τι ρωτούν στο τέλος οι Βουλευτές της Νέας Δημοκρατίας: «Είναι αποφασισμένη η Κυβέρνηση να αντιμετωπίσει τη διαφθορά;». Καταλαβαίνουμε. Καταλαβαίνουμε ότι ψάχνετε να στηριχθείτε και να εξιλεωθείτε έναντι των πολιτών, γιατί πολύ απλά συντηρήσατε, εκθρέψατε και στηρίξατε ένα σύστημα διαπλοκής και διαφθοράς όλα αυτά τα χρόνια. Γι' αυτό και εμείς έχουμε βασική προτεραιότητα να καθαρίσουμε αυτό το σύστημα. Αυτή είναι η εντολή των πολιτών. Τη ζητήσαμε και τον Ιανουάριο και τον Σεπτέμβριο. Διότι η Αριστερά είναι δίπλα στον πολίτη πάνω από έναν αιώνα μέσα από αγώνες και το ηθικό πλεονέκτημα της Αριστεράς είναι η αξιοπιστία, γιατί ήταν δίπλα στον πολίτη. Δυστυχώς, τα δικά σας κόμματα ποτέ δεν στάθηκαν δίπλα στον πολίτη για τις δικές του ανάγκες, αλλά μόνο δίπλα στους δικούς σας, ιδιαίτερα τους μεγάλους δικούς σας. Και τι κάναμε συγκεκριμένα στο πλαίσιο αυτής της διακυβέρνησης για την καταπολέμηση της διαφθοράς; Ιδρύθηκε, λοιπόν, Υπουργείο και Γενική Γραμματεία για αυτόν τον σκοπό. Μάλιστα, προχωράει ο συντονισμός όλων των θεμάτων διαφθοράς αλλά και όλων των ελεγκτικών Υπηρεσιών. Δύο δεσμεύσεις μας υλοποιήθηκαν. Ολοκληρώνονται οι έλεγχοι σε όλα τα μη δηλωθέντα ποσά σε Ελλάδα και εξωτερικό και αυτό γίνεται και από το ΚΕΦΟΜΕΠ και από το ΣΔΟΕ. Έχει δοθεί και εντολή στη δικαιοσύνη να τελειώσουν όλες αυτές οι υποθέσεις. Γίνεται έλεγχος ακινήτων και μετοχών των offshore και βέβαια των ακινήτων των νομικών προσώπων ιδιωτικού δικαίου. Γίνεται έλεγχος από την Τράπεζα της Ελλάδος στις χρηματοδοτήσεις των μέσων ενημέρωσης και επανεξετάστηκε και άλλαξε όλο το θεσμικό πλαίσιο για την αδειοδότηση των καναλιών. Ο Γενικός Επιθεωρητής Δημόσιας Διοίκησης συντονίζει όλες τις διαδικασίες ελέγχου και βέβαια υπάρχει πλέον και κοινοβουλευτική επιτροπή της Βουλής για τον έλεγχο όλων των δημόσιων συμβάσεων. Αναμορφώνεται πλήρως όλη η διαδικασία δημόσιων συμβάσεων - για να μην κρύβεται τίποτα - και βεβαίως των συμβάσεων του συστήματος υγείας, που δεκαπλασίαζε το κόστος για αυτήν την πονεμένη και φτωχή Ελλάδα των προηγούμενων πέντε χρόνων. Οι τράπεζες υποχρεώνονται πλέον να ανακοινώνουν όλες τις συμβάσεις, όλα τα δάνεια και τις καταθέσεις και αυτό έγινε με τον δικό μας νόμο για την ανακεφαλαιοποίηση. Για πρώτη φορά το δημόσιο έχει λόγο και ρόλο στη διοίκηση των τραπεζών. Και βέβαια, αυτά είναι όλα όσα έγιναν. Ταυτόχρονα, τι γίνεται; Υπάρχει η Ειδική Υπηρεσία Ελέγχου για το «πόθεν έσχες», στην οποία ελέγχονται όλα τα υψηλόβαθμα στελέχη και του δημόσιου και του ιδιωτικού τομέα, οι ιδιοκτήτες μέσων ενημέρωσης, αλλά και όλα τα πρόσωπα που κρύβονται σε υπεράκτιες εταιρείες. Καθιερώνεται το Περιουσιολόγιο. Γιατί τόσα χρόνια δεν το θεσπίζατε; Κυριολεκτικά απορούμε. Βέβαια, γίνεται κατάργηση του νόμου περί ευθύνης Υπουργών. Το ζητήσαμε στη διάσκεψη των πολιτικών Αρχηγών. Δεν τολμήσατε να δεσμευθείτε. Και προφανώς φέραμε το νέο νομοσχέδιο, που είναι ήδη αναρτημένο, για την αποκομματικοποίηση του δημοσίου, για την αξιολόγηση αλλά και για ένα σύστημα με αξιοκρατία και διαφάνεια στο δημόσιο. Το πρόβλημά σας, κυρίες και κύριοι Βουλευτές της Νέας Δημοκρατίας, είναι ότι σας ταράζουμε στον έλεγχο και τη νομιμότητα και καταλαβαίνουμε ότι δεν έχετε τι να απαντήσετε, γιατί αλλιώς δεν θα υποβιβάζατε τη Βουλή λέγοντας εδώ, στη Βουλή, για ρεπορτάζ του «MEGA», αλλά θα φέρνατε συγκεκριμένα πράγματα. Θα φέρνατε όλα αυτά που έχει βγάλει ο εισαγγελέας, γιατί ο εισαγγελέας και οι εκλογές έχουν αποδείξει ότι έχετε χάσει την αξιοπιστία σας απέναντι στην κοινωνία, απέναντι στον πολίτη και δεν μπορείτε να μιλάτε εσείς για διαφθορά. Γιατί τι έχουμε το τελευταίο οκτάμηνο στη χώρα μας; Αγροτική Τράπεζα, χίλια τριακόσια δάνεια σε πολιτικούς φίλους, πολιτικά κόμματα και μέσα ενημέρωσης ύψους 5,5 δισεκατομμυρίων, τα οποία ήδη έχουν πάει στον δικαστικό έλεγχο. Και με τον νόμο που εσείς θεσπίσατε το 2013, απαλλάξατε από την ευθύνη τις διοικήσεις των τραπεζών για τα δάνεια που έδωσαν στα κόμματά σας. Λίστα Λαγκάρντ, δύο χρόνια στα συρτάρια. Με το που πήγαν οι ανακριτές στη Γαλλία για τον Φαλτσιανί μπήκαν 80 εκατομμύρια ζεστά λεφτά στα ταμεία του κράτους. Γιατί δεν το κάνατε τόσα χρόνια; Λίστα Μπόργκες, Λίστα Ρηνανίας - Βεστφαλίας. Πού υπήρχαν αυτές οι δέκα χιλιάδες πεντακόσιοι ογδόντα οκτώ καταθέτες με ποσά που, από ό,τι φαίνεται από τον έλεγχο που κάναμε τώρα στη UBS, είναι από 1,5 εκατομμύριο μέχρι 12 εκατομμύρια; Γιατί στη διμερή συνάντηση με τους Ελβετούς αρνήθηκε ο σύμβουλος του δικού σας Πρωθυπουργού να παραλάβει τις λίστες με τις καταθέσεις των Ελλήνων στην Ελβετία;
Πότε συνέβη αυτό; Αυτό έχει διαψευσθεί.
Εξοπλιστικά, 90 εκατομμύρια οι μίζες από τα TOR - Μ1. Δύο εκατομμύρια διακινούνταν προς πρώην υπουργούς Άμυνας της κυβέρνησης του ΠΑΣΟΚ. Υποβρύχια που γέρνουν, μίζα 80 εκατομμύρια ευρώ. Η έμμεση χρηματοδότηση της «ΕΛΛΗΝΙΚΟΣ ΧΡΥΣΟΣ» ήταν 15,34 εκατομμύρια ευρώ, που σας καταδίκασε το Ευρωπαϊκό Δικαστήριο αλλά και τους Έλληνες πολίτες, δυστυχώς. Το κόστος του ελληνικού δημοσίου ήταν 70 εκατομμύρια ευρώ από την καθυστέρηση υπογραφής της σύμβασης για τον Μοριά. Το σκάνδαλο Χατζηγάκη, 320 εκατομμύρια ευρώ, που από έλεγχο της Ευρωπαϊκής Επιτροπής θα φθάσει στα 800 εκατομμύρια. Στη «SIEMENS» 100 εκατομμύρια ευρώ μίζες. Πόσα δάνεια ψάχνουμε τώρα από τους καναλάρχες; Τα δάνεια που έχουν πάρει τα μέσα ενημέρωσης είναι 808 εκατομμύρια ευρώ και βρίσκονται τώρα σε έλεγχο. Μήπως οι διαφημίσεις που έχει δώσει το ΚΕΕΛΠΝΟ, ύψους περίπου 2 εκατομμυρίων ευρώ σε δικά σας συστημικά μέσα, για να κάνουν τη δική σας πληροφόρηση, για να στηρίζουν τη δική σας πολιτική, ήταν καθαρή πολιτική;
Τι ψέματα είναι αυτά;
Είναι εικονικός, λοιπόν, ο εχθρός; Είναι ψεύτικα τα νούμερα που αναφέραμε εδώ; Δεν αποδέχεστε την έκφραση «ηθικό πλεονέκτημα», κυρία Βούλτεψη, γιατί πολύ απλά σάς είναι άγνωστη και αδιανόητη η έννοια της ηθικής στην πολιτική…
Όχι, όχι. Σας ξέρουμε καλά…
Και αυτό το διαπιστώνουμε και από τον τρόπο που η δική σας εσωκομματική αντιπαράθεση και οι ύβρεις για την εκλογή Προέδρου έχουν βγει στη δημοσιότητα.
Σας είδαμε και όταν στείλατε τον Πλουμπίδη και τον Μπελογιάννη στο απόσπασμα!
Ολοκληρώνω σε μισό λεπτό, κύριε Πρόεδρε. Εμείς όμως αναρωτιόμαστε. Μήπως η λυσσαλέα αντίδρασή σας για το νομοσχέδιο για την επιτάχυνση του κυβερνητικού έργου, το οποίο αναβλήθηκε για μετά τις διακοπές των Χριστουγέννων, οφείλεται και στο ότι θα επανεξετάσουμε τα συμβόλαια για τα απορρίμματα, που δώσατε σε μεγάλους ομίλους, ιδιωτικοποιώντας εις βάρος του πολίτη τη διαχείριση των απορριμμάτων σε όλη την Ελλάδα; Σας ευχαριστούμε για την ευκαιρία που μας δώσατε να παρουσιάσουμε τις πρωτοβουλίες μας για τη διαφθορά και τη διαπλοκή αλλά και τα μεγάλα σκάνδαλα που σωρεύτηκαν στη χώρα μας όλα αυτά τα χρόνια και τώρα βρίσκονται στον ανακριτή και τις δικαστικές αίθουσες και οφείλονται όλα σε εσάς και τους πολιτικούς σας συνεταίρους. Μπορείτε να ανησυχείτε για το ενδεχόμενο αμφισβήτησης όλων των παλιών κυκλωμάτων. Η αντίδρασή σας αλλά πάνω από όλα η εντολή των πολιτών μάς δίνουν δύναμη. Θα συνεχίσουμε την αδιαπραγμάτευτη πορεία, την οποία έχει αναλάβει και ο ίδιος ο Πρωθυπουργός, να επιστρέψει η χώρα σε ένα κράτος δικαίου, να επιστρέψει η πατρίδα μας στο δίκιο, στην ειλικρίνεια και την αξιοκρατία. Και αυτό θα συνεχίσουμε. Σας ευχαριστώ.
Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Αϊβατίδης.
Ευχαριστώ, κύριε Πρόεδρε. Διαφθορά πολιτικών. Εξ ορισμού συνιστά την καταχρηστική ιδιοποίηση του πολιτικού αξιώματος. Τόσο οι Βουλευτές όσο και οι Υπουργοί δεν είναι δικαιούχοι της πολιτικής εξουσίας, είναι εντολοδόχοι. Εντολέας είναι ο λαός. Η διαφθορά των πολιτικών αποτελεί μια σημαντική τροχοπέδη στην ανάπτυξη. Το 2003 η πλέον αδιάφθορη χώρα ανά τον κόσμο ήταν η Δανία. Το 2013, που δεν είχαμε κυβέρνηση ΣΥΡΙΖΑ - ΑΝΕΛ, η Ελλάς κατείχε την ογδοηκοστή θέση. Ευθύνονται, βεβαίως, οι κυβερνήσεις Νέας Δημοκρατίας και ΠΑΣΟΚ. Κατά τη δεκαετία 2000-2010, περίπου 120 δισεκατομμύρια ευρώ απώλεσε το ελληνικό κράτος εξαιτίας της διαφθοράς. Στη λίστα αυτή του 2013, χώρες όπως το Μπουτάν, η Γκάνα και η Ρουάντα, ήταν, όσον αφορά στη διαφθορά, λιγότερο διεφθαρμένες. Η δε Τουρκία κατείχε την πεντηκοστή έβδομη θέση. Και αυτό πρέπει να προβληματίσει. Η πολιτική διαφθορά αποτελεί μια έκφανση του πολιτικού αμοραλισμού. Η καταστολή των πολιτικών αντιπάλων δεν συνιστά πολιτική διαφθορά, όμως είναι πολιτικός αμοραλισμός. Το κατ' ευφημισμόν «συνταγματικό τόξο» είναι ένα αμοραλιστικό τόξο, το οποίο επιχειρεί και βάλλει κατά της εθνικιστικής δύναμης του τόπου, της Χρυσής Αυγής. Χρησιμοποιήθηκαν δε, ειδικά κατά τη χρονική περίοδο των διώξεων, διαφωνούντες, οι οποίοι στράφηκαν εναντίον της πολιτικής δύναμης που αντιδρούσε, της Χρυσής Αυγής, με προεξάρχοντα ρόλο σε αυτή τη σύμπραξη το Κομμουνιστικό Κόμμα Ελλάδας, το οποίο χρησιμοποιήθηκε από το αμοραλιστικό τόξο και χρησιμοποίησε την εξουσία τότε, την κυβέρνηση. Συνεχίζει βέβαια και τώρα να επιχειρεί να εκμεταλλευθεί πολιτικά, με διάφορους παιδαριώδεις χαρακτηρισμούς κατά της Χρυσής Αυγής, περί ναζισμού, φασισμού και οτιδήποτε άλλο. Ο ΣΥΡΙΖΑ και η Νέα Δημοκρατία ανταγωνίζονται για το ποιο είναι το λιγότερο διεφθαρμένο κόμμα, όχι για το ποιο είναι αδιάφθορο. Ως εκ τούτου, αντιπαραβάλλονται δύο λίστες ονομάτων κατά μείζονα λόγο. Ο παριστάμενος κύριος Υπουργός, ο κ. Φλαμπουράρης, με την υπόθεση της εταιρείας «ΔΙΑΤΜΗΣΗ», που, άσχετα αν αποτελεί γνήσιο σκάνδαλο διαφθοράς ή όχι - άλλοι θα αποφανθούν - εάν επαναλαμβάνονται τέτοια φαινόμενα, θα οδηγήσουν στην κατάτμηση του ΣΥΡΙΖΑ, κάτι το οποίο, προφανώς, δεν επιθυμείτε, άλλοι όμως το επιθυμούν. Από τη λίστα, λοιπόν, του ΣΥΡΙΖΑ έχουμε τον κ. Φλαμπουράρη, τον κ. Σταθάκη, την κ. Βαλαβάνη, τον κ. Σπίρτζη, ο οποίος, παρεμπιπτόντως, εξέφρασε βαθύ πόνο για την πώληση των αεροδρομίων και προσπάθησε να διασκεδάσει αυτό τον πόνο ψυχής με το γραφείο αυτό εξυπηρέτησης πολιτών - κακώς εννοούμενης, βεβαίως - από κοινού με τον κ. Παππά. Από τη Νέα Δημοκρατία υπήρξε παρέλαση εκπροσώπων - απουσιάζουν βέβαια οι πάντες τώρα, γιατί δεν θέλουν να ακούσουν την αλήθεια - οι οποίοι διατείνονται ότι είναι αδιάφθοροι και καταγγέλλουν τη συγκυβέρνηση για διαφθορά. Έστω κι αν υπάρχει αυτή η διαφθορά, στο διεφθαρμένο πολιτικό σύστημα, το οποίο ιστορικά λειτουργεί τις τελευταίες δεκαετίες, προεξάρχουσες θέσεις είχαν η Νέα Δημοκρατία και το ΠΑΣΟΚ. Στην Κολομβία του Εσκομπάρ, ο Πάμπλο Εσκομπάρ είχε διαμηνύσει σε πολιτικούς και δικαστικούς ότι ή θα χρηματιστούν ή θα θανατωθούν. Είναι το γνωστό «plata o plomo». Στην Ελλάδα οι επιχειρηματίες δεν λειτουργούν έτσι. Οι κακοποιοί λειτουργούν με μια άλλη ρήση, με τη ρήση «plata o oro», δηλαδή ή άργυρος ή χρυσός. Δεν υπάρχει θέμα, βεβαίως, για plomo, που είναι ο μόλυβδος, εννοώντας τη θανάτωση διά πυροβολισμών. Πρόσφατα, ο Αλέκος Αλαβάνος, διά του οποίου εισέβαλε ο Πρωθυπουργός κ. Τσίπρας στην πολιτική ζωή του τόπου, σχολιάζοντας την περιβόητη ρήση «λεφτά υπάρχουν», χαρακτήρισε τον ΣΥΡΙΖΑ ως ένα ακραίο φαινόμενο, που κατέλαβε την εξουσία υποστηρίζοντας ότι οι άλλοι είναι κλέφτες, ενώ εκείνοι δεν έκλεψαν ακόμη. Ισχύει αυτό το «ακόμη»; Μάλλον όχι. Σε κάθε περίπτωση, η Χρυσή Αυγή είναι η μόνη πολιτική δύναμη, η εθνικιστική δύναμη της χώρας εντός και εκτός Κοινοβουλίου, που καταγγέλλει εμπράκτως τη διαφθορά, η οποία διαπλέκεται και με τη δικαστική εξουσία. Θα θυμίσω, κλείνοντας, κύριε Πρόεδρε, το ντοκουμέντο που αφορούσε σε ανώτατο εισαγγελικό λειτουργό, που τον αποκαλούσε ο πρώην Πρωθυπουργός κ. Σαμαράς «Παναθηναϊκάκια». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εδώ, λοιπόν, θα πρέπει να τονιστεί ότι ο αμοραλισμός και η διαφθορά συγχρόνως έβαλλαν κατά της Χρυσής Αυγής. Επειδή κάποιοι Βουλευτές και άλλοι πολιτικοί παράγοντες αρνούνται ότι έχουν ακούσει το συγκεκριμένο ηχητικό ντοκουμέντο, αυτό το κατάπτυστο ηχητικό ντοκουμέντο, είναι απολύτως αληθές. Αυτή η συνομιλία έχει λάβει χώρα, με στόχο την προφυλάκιση συναγωνιστών Βουλευτών της Χρυσής Αυγής. Είναι ένα παράδειγμα, επαναλαμβάνω, της σύμπραξης πολιτικών δυνάμεων στο πλαίσιο αυτού του αμοραλιστικού τόξου με στόχο τη μόνη γνήσια πολιτική δύναμη υπέρ του έθνους, τη Χρυσή Αυγή. Ευχαριστώ.
Από το Κομμουνιστικό Κόμμα Ελλάδας δεν έχει οριστεί Κοινοβουλευτικός Εκπρόσωπος. Από τη Δημοκρατική Συμπαράταξη ο συνάδελφος κ. Θεόδωρος Παπαθεοδώρου έχει τον λόγο.
Κύριε Πρόεδρε, κύριοι Υπουργοί, κύριοι συνάδελφοι, το τελευταίο διάστημα αλλά και σήμερα πολλοί επικαλούνται το ηθικό πλεονέκτημα της Αριστεράς. Θα σας έλεγα, βεβαίως, ότι η Αριστερά στη διαχρονική της πορεία έχει ηθικό πλεονέκτημα. Έχει το ηθικό πλεονέκτημα της ιστορίας και των αγώνων της. Έχει το ηθικό πλεονέκτημα των διωγμών, της εξορίας, των εκτοπίσεων, των φυλακίσεων. Έχει το ηθικό πλεονέκτημα που πηγάζει από τη μνήμη των βασανισθέντων και των νεκρών, μία μνήμη και μία ιστορία που ανήκουν, κατά τη γνώμη μου, σε όλο τον δημοκρατικό και προοδευτικό κόσμο της χώρας. Όμως, από τη διαχρονία μέχρι τη συγχρονία παρεμβάλλεται η σημερινή άσκηση της πολιτικής, της δικής σας πολιτικής, κυρίες και κύριοι της Κυβέρνησης. Είστε πολιτικοί κληρονόμοι εξ αδιαιρέτου αυτού του ηθικού πλεονεκτήματος και όχι καθολικοί ή ειδικοί διάδοχοι. Άρα, κρίνεστε από τις πολιτικές σας θέσεις και την πολιτική σας στάση στη διακυβέρνηση και όχι από τις ιστορικές σας καταβολές. Γι' αυτό, όσοι από εσάς μιλούν σήμερα για το ηθικό πλεονέκτημα συγχέουν τη διαχρονία της πολιτικής με τη σύγχρονη πολιτική πράξη, εφόσον για το τελευταίο κρίνεστε και χρειάζεται να δείτε κι εσείς πώς το διαχειρίζεστε και πώς κάνετε πολιτική πράξη την ηθική της Αριστεράς που κληρονομήσατε εν μέρει. Θα σας πω ότι στη σημερινή συνεδρίαση δεν θα αναφερθώ στις τρέχουσες υποθέσεις, γιατί είμαι σίγουρος ότι θα τις βρείτε μπροστά σας - και θα τις βρούμε μπροστά μας - και θα τις συζητήσουμε ξανά. Δεν θα το κάνω κυρίως επειδή πιστεύω ότι ο ελληνικός λαός έχει ζαλιστεί πλέον να ακούει για εκατομμύρια ευρώ δεξιά και αριστερά και, τελικά, καθημερινά να διαψεύδονται οι ελπίδες του. Όμως, αυτό που θα κάνω είναι να παραθέσω επιγραμματικά σε τίτλους δέκα παραδείγματα της δικής μας πολιτικής καταπολέμησης της διαφθοράς σ' αυτή τη χώρα και θα ολοκληρώσω με ένα ερώτημα, το οποίο νομίζω ότι χρειάζεται να απαντηθεί. Νομίζω ότι αυτά τα παραδείγματα διαφοροποιούν τη δική μας πολιτική από τη δική σας, τη δική μας πολιτική πράξη για την ανατροπή καθεστωτικών πρακτικών, που με τόση ευκολία σήμερα υιοθετείτε, τώρα που ασκείτε τη διακυβέρνηση σαν έτοιμοι από καιρό. Από τα δέκα παραδείγματα, το πρώτο παράδειγμα είναι ότι το 2010 η Ελλάδα απέκτησε για πρώτη φορά μια ολοκληρωμένη ηλεκτρονική βάση ελέγχου της δράσης της δημόσιας διοίκησης, το πρόγραμμα «ΔΙΑΥΓΕΙΑ», που καθιερώθηκε με τον ν. 3861/2010 και αποτελεί το σπουδαιότερο, κατά την άποψή μου, εργαλείο για την εξασφάλιση συνθηκών πλήρους διαφάνειας και λογοδοσίας στη καθημερινή λειτουργία των κρατικών οργάνων. Δεύτερο παράδειγμα. Το 2009 δημιουργήθηκε υπουργικό χαρτοφυλάκιο ηλεκτρονικής διακυβέρνησης ως επιμέρους έκφραση της συνολικής προσπάθειας για τη μεταρρύθμιση της δημόσιας διοίκησης. Με τον ν. 3979/2011 δημιουργήθηκε το αναγκαίο νομοθετικό πλαίσιο για την εφαρμογή και την προώθηση της μεταρρύθμισης στη δημόσια διοίκηση στην Ελλάδα. Με τον ν. 4013/2011 εισήχθη στην Ελλάδα το πρώτο ηλεκτρονικό μητρώο δημόσιων συμβάσεων - και αυτό είναι βασικό - με αντικείμενο την εκτέλεση έργων, την προμήθεια προϊόντων ή την παροχή υπηρεσιών προς τον δημόσιο τομέα σε όλα τα επίπεδα της ανάθεσης και εκτέλεσής τους. Και αυτό το μέτρο μέχρι σήμερα έχει αποδώσει. Έχει αποδώσει γιατί το Κεντρικό Ηλεκτρονικό Μητρώο Δημοσίων Συμβάσεων επιβάλλει τη διαφάνεια και την ομαλή λειτουργία του ανταγωνισμού με σημαντικά οφέλη, όσον αφορά το κόστος της προμήθειας αγαθών και υπηρεσιών από το δημόσιο. Εκεί βρίσκονται σήμερα τα στοιχεία για τα οποία μιλάμε. Τέταρτο παράδειγμα είναι ο ν. 4013/2011, με τον οποίο συστήθηκε η Ενιαία Ανεξάρτητη Αρχή Δημοσίων Συμβάσεων, η οποία έχει σκοπό την ανάπτυξη και προαγωγή μιας εθνικής στρατηγικής πολιτικής και δράσης στον τομέα των δημοσίων συμβάσεων. Πέμπτο παράδειγμα είναι ο ν. 3892/2010, με τον οποίο υλοποιήθηκε το σύστημα της ηλεκτρονικής συνταγογράφησης, μια κρίσιμη μεταρρύθμιση στους τομείς της υγείας και της κοινωνικής ασφάλισης, που αξιοποιεί τις νέες τεχνολογίες ως μέσο για τον εκσυγχρονισμό των παρεχόμενων υπηρεσιών υγείας. Έκτο παράδειγμα. Οι κυβερνήσεις του ΠΑΣΟΚ ήταν εκείνες οι οποίες προώθησαν το νέο καθεστώς προσλήψεων στον δημόσιο τομέα με σαφή και αντικειμενικά κριτήρια. Με τον ν. 3812/2009 επεκτάθηκε η εφαρμογή του περίφημου νόμου Πεπονή, έτσι ώστε όλες οι προσλήψεις στις δημόσιες Υπηρεσίες και σε όλες σχεδόν τις δημόσιες επιχειρήσεις και φορείς να διενεργούνται από το Ανώτατο Συμβούλιο Επιλογής Προσωπικού, το ΑΣΕΠ, με διαφάνεια, μέσω πανελληνίων διαγωνισμών. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Έβδομο παράδειγμα. Ο ν. 3848/2010. Οι προσλήψεις των εκπαιδευτικών στην πρωτοβάθμια και τη δευτεροβάθμια εκπαίδευση καθώς και του νοσηλευτικού προσωπικού στο Εθνικό Σύστημα Υγείας υπήρξαν εξ ολοκλήρου στην αρμοδιότητα του ΑΣΕΠ. Όγδοο παράδειγμα. Στην ανάγκη για άρνηση των ανισοτήτων που προέκυψαν από την εφαρμογή του άρθρου 86 του Συντάγματος για την ποινική ευθύνη Υπουργών, η Κυβέρνηση του ΠΑΣΟΚ ήταν εκείνη η οποία προχώρησε με τον ν. 3961/2011 σε σειρά σημαντικών παρεμβάσεων, που περιλαμβάνουν την κατάργηση των εξαιρετικά σύντομων παραγραφών, την αναβάθμιση του ρόλου των δικαστικών λειτουργών στη διαδικασία καθώς και την εισαγωγή δυνατότητας επιβολής περιοριστικών όρων κατάσχεσης ή και δέσμευσης κάθε είδους λογαριασμού. Περί αυτού συζητούμε σήμερα. Ένατο παράδειγμα είναι ο ν. 4022/2011 με τον οποίο επιταχύνθηκε η ποινική δίωξη και η δικαστική διαδικασία για κακουργήματα που διαπράττουν Υπουργοί, Υφυπουργοί, Βουλευτές, Γενικοί και Ειδικοί Γραμματείς Υπουργείων, διοικητές δημόσιων οργανισμών, καθώς και αιρετά μονοπρόσωπα όργανα των Οργανισμών της Τοπικής Αυτοδιοίκησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Η Κυβέρνηση του ΠΑΣΟΚ προχώρησε και στη σύσταση των ειδικών θέσεων εισαγγελέων οικονομικού εγκλήματος με τον ν. 3943/2011, με αποστολή να καθοδηγούν και να συντονίζουν τη δράση των αρμόδιων διωκτικών οργάνων. Συναφής ήταν και ο ν. 3932/2011 για την επιτροπή για την καταπολέμηση της νομιμοποίησης εσόδων από εγκληματικές δραστηριότητες που εξελίχθηκε τελικά σε ανεξάρτητη αρχή. Τώρα θα θέσω το ερώτημα. Θέλετε να ψάξετε σε αυτά τα δέκα παραδείγματα που σας έδωσα; Ποια από όλα αυτά τα μέτρα έχετε ψηφίσει; Ποια από όλα αυτά τα μέτρα έχετε στηρίξει; Και ποια από όλα αυτά τα μέτρα θα είχατε προτείνει εσείς αν ήσασταν κυβέρνηση; Εκεί βρίσκεται το ηθικό πλεονέκτημα, στην πολιτική πράξη. Και αυτή την πολιτική πράξη τη διαψεύδετε για τον ελληνικό λαό καθημερινά. Ευχαριστώ πολύ.
Ο κ. Χάρης Θεοχάρης, Κοινοβουλευτικός Εκπρόσωπος από το Ποτάμι, έχει τον λόγο.
Ευχαριστώ, κύριε Πρόεδρε. Σήμερα μιλάμε για τη διαφθορά. Στην πραγματικότητα βλέπουμε Υπουργούς, κύκλους του κ. Καραμανλή να υπερασπίζονται ουσιαστικά το περιβάλλον του νέου Πρωθυπουργού. Βλέπουμε, λοιπόν, στην πράξη σήμερα και σ' αυτή τη συζήτηση το νήμα που ενώνει τη Μεταπολίτευση. Μιλάμε για διαφθορά και ακούμε τον Υπουργό σε προηγούμενη επερώτηση να μας λέει ότι το πλαίσιο για την επιστροφή του ΦΠΑ είναι πολύπλοκο και δύσκολο, αλλά χρειάζεται για το δημόσιο συμφέρον και την ίδια ώρα να μας λέει με την ίδια πνοή πως δεν συμφωνεί με τα τηλέφωνα στον Υπουργό για επιτάχυνση. Μα, το πλαίσιο, η πολυπλοκότητα και η γραφειοκρατία που υπερασπίζεται είναι αυτή που γεννάει την ανάγκη για το τηλέφωνο στον Υπουργό, προκειμένου να υπάρξει επιτάχυνση για την επιστροφή του ΦΠΑ. Πολύ φοβούμαι ότι υπάρχει ένα πολιτικό σύστημα που έχει αποφασίσει ότι η χώρα δεν πρέπει να πάει μπροστά, για να μπορέσει να έχει τις ελπίδες να κερδίσει κάτι από τη διακυβέρνηση. Μιλάμε για διαφθορά και ακούμε σήμερα τον κ. Βούτση να απειλεί ότι θα αφαιρεθούν οι αρμοδιότητες από το ΕΣΡ εάν δεν υπάρξει συναίνεση για τις νέες διοικήσεις. Και θα δοθούν πού; Σε έναν Υπουργό; Πλήρης αρμοδιότητα για τα ΜΜΕ; Αν αυτό δεν είναι διαφθορά, τότε τι είναι; Βέβαια, τα ΜΜΕ έχουν «πετάξει», έχουν πάει ήδη στην Κύπρο. Φαντάζομαι ότι έχετε συνειδητοποιήσει ότι δεν μπορείτε να ρυθμίσετε κανένα τηλεοπτικό τοπίο, διότι όλοι έχουν ήδη μετακινηθεί στην Κύπρο και δεν είναι εντός της δικαιοδοσίας σας. Τόσο καλά τα έχουμε καταφέρει! «Κυρίες και κύριοι συνάδελφοι, οι λίγοι μήνες της αριστερής διακυβέρνησης απέδειξαν ότι δεν είναι μονόδρομος η φθαρμένη εξουσία από τη συχνή χρήση και κατάχρησή της. Ότι υπάρχει άλλο μοντέλο εξουσίας, με άλλο ήθος, άλλες πρακτικές, άλλους στόχους. Ότι δεν είναι ιστορική ανάγκη η διακυβέρνηση να αναπαράγει τον εαυτό της και όλες τις παθογένειες της χώρας. Μπορεί να παράγει δημοκρατία, διαφάνεια και δικαιοσύνη, στηριγμένη στον λαό και στηρίζοντας τον λαό», δήλωνε προεκλογικά, τον περασμένο Σεπτέμβριο, ο κ. Τσίπρας. Πόσο κούφια ακούγονται όλα αυτά! Κύριοι Υπουργοί, κυρίες και κύριοι της Συμπολίτευσης, ακούγονται κούφια σε έναν λαό καθημαγμένο οικονομικά και ηθικά, έναν λαό που ζητάει εδώ και χρόνια την πολυπόθητη κάθαρση, που όλοι οι προηγούμενοι υποσχέθηκαν και κανένας δεν έδωσε. Εκατόν σαράντα και πλέον τα μεγάλα και μικρότερα σκάνδαλα που μετρήσαμε από τις προηγούμενες κυβερνήσεις και πόσα δεν μπόρεσαν να μετρηθούν, γιατί δεν καταγγέλθηκαν ποτέ. Με ελάχιστες εξαιρέσεις, η γενική αίσθηση που υπάρχει στον ελληνικό λαό, στους Έλληνες πολίτες, είναι πως έμειναν ατιμώρητοι. Σ' αυτόν τον λαό ήρθατε και υποσχεθήκατε ότι είστε άφθαρτοι, ότι έχετε το ηθικό πλεονέκτημα της Αριστεράς, το μυθικό ίσως πλεονέκτημα της Αριστεράς, το μυθικό πλεονέκτημα και της Μεταπολίτευσης, το οποίο βλέπουμε ότι είναι χαμένο, ότι δεν θα επαναλάβετε τίποτα απ' όλα αυτά. Ας δούμε τι έχουμε μετρήσει σ' αυτούς τους έντεκα μήνες της διακυβέρνησής σας. Γιατί μη μας πείτε ότι αυτή η Κυβέρνηση είναι μόνο τρεις μήνες! Κυβερνάτε ήδη σχεδόν έναν χρόνο και το πρώτο οκτάμηνο δεν ήταν κάποιο παιχνίδι για να μάθετε πώς να κυβερνάτε! Ο ελληνικός λαός το πλήρωσε στην πλάτη του. Αυτά που μετρήσαμε, λοιπόν, ήταν η φυγή κεφαλαίων στο εξωτερικό από συγγενικά πρόσωπα Υπουργών μερικά εικοσιτετράωρα πριν από την επιβολή των capital controls, Υπουργοί ιδιοκτήτες offshore, Υπουργοί μέτοχοι εργοληπτικών εταιρειών, Υπουργοί εκατομμυριούχοι, που ξεχνούν να δηλώσουν κάποια από τα εκατομμύριά τους. Και φυσικά δεν είναι μόνο οι υποθέσεις με ονοματεπώνυμο. Μιλάτε για αξιοκρατία χωρίς αιδώ! Η υποκρισία περισσεύει! Σκάνδαλο είναι και ο τρόπος κάλυψης των κυβερνητικών θέσεων από ημετέρους. Είναι αλήθεια, άραγε, όπως μου καταγγέλλουν, ότι ζητάτε από ανθρώπους που διορίζετε το 50% του μισθού τους υπέρ του κόμματος; Είναι αλήθεια; Ισχύει πως δημοσιογράφος προσκείμενος στον ΣΥΡΙΖΑ πήγε στο γραφείο Τύπου των ΕΛΠΕ και πήρε όλες τις χορηγίες από τον διευθυντή του μάρκετινγκ και τις ελέγχει τώρα αυτός όσον αφορά τη ροή του χρήματος; Ισχύει αυτό το πράγμα; Σκάνδαλο είναι και οι διορισμοί μόνο με κομματικά κριτήρια. Σας δίνω ένα παράδειγμα. Τριανταπεντάχρονος στην «ENTERPRISE GREECE» διορίζεται διευθύνων σύμβουλος. Ακούστε βιογραφικό: Πολιτευτής του ΣΥΡΙΖΑ. Ασχολήθηκε με τον αθλητισμό και ιδιαίτερα με το μπάσκετ. Σπούδασε χημεία. Ενεργός στο φοιτητικό κίνημα και ενταγμένος στη νεολαία του ΣΥΡΙΖΑ. Δύο χρόνια έκανε μαθήματα θεάτρου και συμμετείχε και σε παραστάσεις. Με αυτό το βιογραφικό στηρίζει τις εξαγωγές και τις επενδύσεις στη χώρα μας. Αυτός είναι ο τρόπος με τον οποίο λειτουργείτε. Σκάνδαλο η αποπομπή των διοικητών νοσοκομείων, μερικών από το τηλέφωνο, τη στιγμή που παίρνουν χρήματα για το νοσοκομείο στο εξωτερικό, ζητούσαν δωρεές. Σκάνδαλο η νομοθέτηση, μέσα σε τρεις ώρες, για θέματα που αλλάζουν έντεκα εκατομμύρια ζωές. Σκάνδαλο οι παραιτήσεις των πανεπιστημιακών από τα υπηρεσιακά συμβούλια, ανθρώπων καταξιωμένων παγκοσμίως. Σκάνδαλo τα χρήματα που δίνονται για εξοπλισμούς, την ώρα που περικόπτονται από την κοινωνική πολιτική. Σκάνδαλο για τους μετακλητούς, που στις προγραμματικές δηλώσεις του Ιανουαρίου μάς λέγατε ότι εσείς θα έχετε μόνον εξακόσιους ογδόντα αντί χιλίων τετρακοσίων της κυβέρνησης της Νέας Δημοκρατίας - ΠΑΣΟΚ. Τώρα, τον Σεπτέμβριο, εννιακόσιοι πενήντα επτά οι μετακλητοί, σύμφωνα με τα στοιχεία της απογραφής, τα στοιχεία τώρα είναι για χίλιους οκτακόσιους δεκατέσσερις τον Νοέμβριο, διπλασιασμός μέσα σε δύο μήνες. Τα ξεχάσατε όλα όσα λέγατε! Κύριοι Υπουργοί, το θέμα μας δεν είναι εάν οι άνθρωποι αυτοί είναι ένοχοι ή αθώοι, με όλα αυτά τα στοιχεία που ακούω. Δεν είμαστε εμείς εδώ δικαστήριο. Μακάρι να αποδειχθούν αθώοι. Το εξοργιστικό είναι ότι, ενώ όλα καταρρέουν, εσείς ακόμα ασχολείστε με το περιβόητο ηθικό πλεονέκτημα της Αριστεράς, ως αφορμή για να μην κάνετε τίποτα, να μην ενεργήσετε. Σας το είπα και από αυτό το Βήμα τον περασμένο Μάιο. Η απάντηση στην έλλειψη θεσμών δεν είναι η επίκληση στην εντιμότητα των ανθρώπων. Οι θεσμοί χρειάζονται. Η νοοτροπία αυτή είναι ευθεία συνέχεια της νοοτροπίας της Μεταπολίτευσης και πάντως των τελευταίων κυβερνήσεων και είναι άκρως επικίνδυνη. Το μεγαλύτερο σκάνδαλο απ' όλα είναι η έλλειψη στρατηγικής, η έλλειψη θέλησης να δράσετε και να κυβερνήσετε. Κυρίες και κύριοι συνάδελφοι, για να τελειώσω με κάποια θετικά πράγματα, κάποιες προτάσεις. Έχω ήδη κάνει προτάσεις για τους δέκα άξονες εξόδου από την κρίση. Πρέπει άμεσα να ξεκινήσουμε από τα θεσμικά. Πρέπει να γίνεται σεβαστός ο νόμος. Σύνταγμα, άμεση και αποτελεσματική διάκριση των εξουσιών. Όχι στην ποδηγέτηση της δικαιοσύνης, το τελευταίο καταφύγιο των αδυνάμων. Όχι στον πειθαρχικό έλεγχο εισαγγελέων και δικαστών με μόνο μία υπογραφή, όπως πραξικοπηματικά προσπαθείτε να περάσετε τις τελευταίες ημέρες στο νομοσχέδιο για το σύμφωνο συμβίωσης. Όχι, λοιπόν, σε συνταγματικά πραξικοπήματα. Ναι στον σεβασμό του Συντάγματος, που καταστρατηγείται καθημερινά. Ναι στον σεβασμό της δικαιοσύνης και τον διαχωρισμό της από την εκτελεστική εξουσία. Ναι στον αυτοσεβασμό της δικαιοσύνης, γιατί το κύρος της διαφυλάσσεται από τις αποφάσεις που παίρνει. Ναι στη διαφάνεια και στον συνεχή έλεγχο. Η διαφθορά σας και η ανοχή που επιδεικνύετε στη διαφθορά αποδεικνύουν πως είστε η τελευταία φάλαγγα της Μεταπολίτευσης. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Δεν είστε Κυβέρνηση. Στην πραγματικότητα είστε γραφείο ευρέσεως εργασίας. Η χώρα δεν πρόκειται να σωθεί παρά μόνο αν φύγετε. Σας ευχαριστώ.
Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων, κ. Δημήτριος Καμμένος.
Ευχαριστώ, κύριε Πρόεδρε. Κύριοι συνάδελφοι, για άλλη μία φορά βλέπουμε κενά τα έδρανα της Βουλής, ενώ συζητείται ένα σημαντικό ζήτημα. Είμαι σίγουρος ότι δεν θα φάω όλο τον χρόνο. Επειδή είμαι πρακτικός άνθρωπος, του «ένα και ένα κάνουν δύο», όσον αφορά το ερώτημα αυτό καθαυτό, το θεωρώ ως μη γενόμενο. Δεν προκύπτει καμμία αξιοπιστία πλέον του ερωτήματος, τόσο από τις κωλοτούμπες του κ. Παπαχρήστου όσο και από το αντικειμενικό ζήτημα, το οποίο θα λυθεί από την Επιτροπή του «πόθεν έσχες». Άρα δεν υπάρχει αντικειμενικός λόγος να γίνει και να κατατεθεί η ερώτηση και μάλλον κατατέθηκε για πολιτικούς λόγους για τους συμπαθείς και φίλους, αν θέλετε, συναγωνιστές της προεδρίας της Νέας Δημοκρατίας, για να πάρουν λίγο τηλεοπτικό χρόνο από τη Βουλή. Ουσία δεν υπήρχε στο σημερινό ερώτημα. Έχω πει άλλη μία φορά σε προηγούμενη εισήγησή μου ότι τα μέσα μαζικής ενημέρωσης μαζί με τα πολιτικά κόμματα έχουν συνεργήσει και έχουν συναυτουργήσει και έχουν συλήσει το πτώμα της ελληνικής δημοκρατίας. Έχω κάνει μία πρόταση. Δεν ξέρω αν κάποια στιγμή θα συζητηθεί. Δεν γνωρίζω ακριβώς τον τρόπο με τον οποίο πρέπει να το κάνουμε, αλλά θα πρέπει να νομοθετήσουμε τη δημοσιοποίηση του «πόθεν έσχες» των δημοσιογράφων, οι οποίοι κατά συνέργεια και κατά συναυτουργία - και δεν φοβάμαι τις λέξεις, τις αναφέρω και στη Βουλή, για να γραφούν στα Πρακτικά - έχουν επηρεάσει πολιτικά το ελληνικό σύστημα και τη δημοκρατία, τις πιο πολλές φορές αρνητικά και για ίδιον συμφέρον, τόσο των εφημερίδων τους όσο και προσωπικό. Αυτά όλα θα διερευνηθούν κάποια στιγμή, αλλά δεν είναι της παρούσης. Από εκεί και πέρα, όταν μιλούμε για διαφθορά, εάν πιάσουμε τα τελευταία σαράντα χρόνια με μια γρήγορη αναδρομή, θα θυμηθούμε πάρα πολύ μεγάλες περιπτώσεις και πολύ μεγάλα ζητήματα, τα οποία κρίθηκαν αρκετά από αυτά στα ελληνικά δικαστήρια, με καταδίκες και φυλακίσεις από τα δύο κόμματα της Νέας Δημοκρατίας και του ΠΑΣΟΚ, τα οποία κυβέρνησαν μετά τη Mεταπολίτευση στο 80% και στο 90% του πολιτικού χρόνου. Η φυλάκιση πολιτικών και ανθρώπων συνδεδεμένων με τα δύο αυτά κόμματα αποδεικνύει αντικειμενικά το λάθος, την κακουργηματική πράξη, η οποία, εφόσον τους βάρυνε, το δικαστήριο ήρθε και τους τιμώρησε. Δεν είναι στιγμή, πιστεύω, σήμερα να ανατρέξουμε στο παρελθόν. Θα παρακαλούσα και τους συναδέλφους της Νέας Δημοκρατίας και του ΠΑΣΟΚ - οι οποίοι αρέσκονται στο να κάνουν μία πολιτική, για να υπάρξουν πολιτικά - διότι, δυστυχώς, δεν υπάρχουν αυτήν την περίοδο πολιτικά, ανασύροντας κάποια ζητήματα, τα οποία ούτε καν τίθενται σαν ζητήματα για να τα συζητήσουμε, διότι δεν έχουν καμμία βάση - να είναι λίγο πιο συνετοί. Θα ήθελα να έχουμε αντικειμενικά ζητήματα να συζητάμε και πραγματική κρίση επάνω σε πραγματικά γεγονότα. Και να μην υποκαθιστούμε, αν θέλετε, αρχές. Άκουσα μία συζήτηση για τις ανεξάρτητες αρχές. Εδώ να πούμε ότι οι ανεξάρτητες αρχές - ήταν και ο κ. Θεοχάρης στο Έσοδο, μετά η κ. Σαββαΐδου ή η ΕΛΣΤΑΤ του κ. Γεωργίου ή το ΕΣΡ ή όλες οι άλλες ανεξάρτητες αρχές - έχουν καλώς ή κακώς «βασανίσει» το ελληνικό σύστημα κάποιες στο οικονομικό κομμάτι, κάποιες στο πολιτικό. Ήταν απαράδεκτο να έχουμε «ληγμένες» διοικήσεις - συγχωρείστε μου την έκφραση - στο ΕΣΡ και να συνεχίζουν να διοικούν και να επηρεάζουν πολιτικά το σύστημα. Διότι βλέπαμε τα πρόστιμα που έβαζαν σε δημοσιογράφους, σε κανάλια, σε ανθρώπους, οι οποίοι δεν είχαν αντικειμενικά σκοπό να βλάψουν κάποιον, αλλά παρ' όλα αυτά το ΕΣΡ έβαζε πρόστιμα τα οποία ήταν δυσβάσταχτα. Εκεί πέρα πρέπει να ερευνηθεί και ο ρόλος του, κατά πόσον επαναλαμβανόμενα δυσβάσταχτα πρόστιμα σε μέσα μαζικής ενημέρωσης ήταν μία προσπάθεια φίμωσης ή χειραγώγησης. Ηθικό πλεονέκτημα δεν έχει ούτε η Αριστερά ούτε η Δεξιά. Ηθικό πλεονέκτημα πρέπει να έχουμε όλοι εμείς οι Βουλευτές έναντι των ψηφοφόρων μας, έναντι της δημοκρατίας και έναντι της πατρίδας, η οποία έχει περάσει τα μύρια όσα και νομίζω ότι βασίζεται στις πλάτες μας, στα χέρια μας και στο μυαλό μας στο να φανούμε χρήσιμοι και να την πάμε παρακάτω, για να ξαναγυρίσει το χαμόγελο στους ανθρώπους αυτής της χώρας. Έχουν γίνει διαγωνισμοί σε αυτήν τη χώρα και είναι απαράδεκτος ο τρόπος που έγιναν. Έχουν βρεθεί χρήματα σε λογαριασμούς πολιτικών, έχουν μπει άνθρωποι στη φυλακή, έχουν βγει έξω με εγκρίσεις συμβουλίων αναπηρίας, τα οποία είναι προς κρίση αν ήταν έτσι, έχουν γίνει παράνομες προσλήψεις, έχουν γίνει παράνομες απολύσεις. Όλα αυτά είναι η ονομασία της διαφθοράς. Θα πρέπει από εδώ και πέρα να τα λύσουμε. Δεν θα ήθελα να πω ότι είμαι με το μέρος των ηθικών ή των ανήθικων, των καλών ή των κακών. Πρέπει να είμαστε με το μέρος των χρήσιμων και των έντιμων. Όταν γίνεται ένα λάθος, να το αναγνωρίζουμε. Για μένα, σαν άνθρωπο και σαν πολιτικό, θα μπορούσε σήμερα η Αντιπολίτευση, διά του κ. Αυγενάκη, να πει: «Εντάξει, κάναμε ένα λάθος. Δεν ήταν έτσι, διότι δεν υπήρχαν τα 50 χιλιάρικα.». Οι άλλες δύο υποθέσεις κρίνονται από το «πόθεν έσχες» της Βουλής. Δεν χρειαζόταν να γίνει όλη αυτή η ταλαιπωρία, χωρίς κάποια ουσία και χωρίς κάποιο αποτέλεσμα. Να κοιτάξουμε από εδώ και πέρα, ευχαρίστως, να ελέγξετε τον ΣΥΡΙΖΑ και τους Ανεξάρτητους Έλληνες στην υλοποίηση του προϋπολογισμού, στο πρόγραμμα που καταθέτουμε, στις ιδέες που καταθέτουμε, παρά να δημιουργούμε μόνο πολιτικές εντυπώσεις. Ευχαριστώ πάρα πολύ.
Εκ μέρους της Ένωσης Κεντρώων, θα μιλήσει ο Πρόεδρός της κ. Λεβέντης. Έχετε τον λόγο, κύριε Πρόεδρε, για οκτώ λεπτά, γιατί ως Πρόεδρος έχετε και δύο λεπτά παραπάνω.
Κύριε Πρόεδρε, κύριε Υπουργέ, κύριοι συνάδελφοι, κυρία συνάδελφε καλημέρα. Μόνο μια γυναίκα υπάρχει. Δεν πειράζει. Aρκεί που υπάρχει το είδος! Σήμερα η ερώτηση που υπεβλήθη, προφανώς, αφορά τη διαφθορά. Όμως, διαφθορά είναι πολλά πράγματα. Δεν είναι μόνο αυτά τα οποία εννοεί η Νέα Δημοκρατία. Στον τόπο αυτόν διαφθορά είναι πάρα πολλά πράγματα. Μάλλον, ψάχνω να βρω τι δεν είναι διαφθορά. Αυτό είναι το είδος προς αναζήτηση, διότι τα πάντα διαφθείρονται. Και εις την πολυετή πορεία της Βουλής, ο λαός τα έχει συνδέσει όλα με τη διαφθορά. Τις συναλλαγές, τις αποχωρήσεις από τα κόμματα, τις ανεξαρτητοποιήσεις, όλα αυτά ο λαός θεωρεί ότι έγιναν υπό καθεστώς εξαγοράς. Κανείς δεν πιστεύει ότι όταν ένας Βουλευτής φεύγει, φεύγει για ιδεολογικούς σκοπούς. Συνήθως τα συναρτά με διαφθορά. Και δεν έχει και άδικο ο λαός στο αισθητήριο του. Τώρα στο ερώτημα γιατί ο λαός ξαναψηφίζει τους ίδιους, η απάντηση είναι διότι είναι εγκλωβισμένος. Ο λαός είναι εγκλωβισμένος. Έχουμε πολλά εργαλεία. Έχουμε τις δημοσκοπήσεις που όταν λένε ότι κάποιος είναι πρώτος, όλοι θέλουν να είναι με τον πρώτο μήπως και τους διορίσει κάπου. Έχουμε τέτοια πράγματα. Βλέπετε, για παράδειγμα, το ΠΑΣΟΚ, το οποίο ήταν στο 45% και έχει πάει τώρα στο 4% και τώρα όλο το μπουλούκι πήγε στον ΣΥΡΙΖΑ. Πήγε γιατί αγάπησε τον ΣΥΡΙΖΑ; Όχι. Θεωρεί ότι ο ΣΥΡΙΖΑ είναι μεγαλύτερο κόμμα και μπορεί να διορίζει και να προστατεύει από κάθε κακοκαιρία. Διότι όλοι οι δημόσιοι υπάλληλοι στον τόπο αυτόν θέλουν προστασία από τις κακοκαιρίες, για να περνάνε καλά και να αράζουν. Στεναχωρήθηκα την άλλη φορά, όταν ο κύριος Πρωθυπουργός μιλώντας σε δημοσιογράφους είπε ότι στα εννέα σημεία που τους έχω στείλει βλέπει ότι είναι δύσκολο να εφαρμοστεί το ζήτημα να βρούμε τους αργόμισθους. Πού βρίσκεται η δυσκολία; Πώς όλη η Ευρώπη, όλος ο κόσμος έχει βρει τους αργόμισθους και τους έχει εξορίσει από το δημόσιο κι ο κύριος Πρωθυπουργός δυσκολεύεται να βρει τους αργόμισθούς; Διότι, προφανώς, θέλει να τους προστατεύσει. Έτσι αισθάνομαι. Είναι δύσκολο, ας πούμε, να πας στον Δήμο Αθηναίων και να δεις ποιοι δουλεύουν ή ποιοι είναι τεμπέληδες και δεν πάνε καθόλου και πάει ο μισθός σπίτι; Είναι δύσκολο να το βρεις αυτό σε μια ΔΕΚΟ; Καθόλου δύσκολο δεν είναι, αν έχεις βούληση. Όταν, όμως, δεν έχεις βούληση και προστατεύεις όλη αυτήν τη σαπίλα και μάλιστα θεωρείς ότι είναι και οι ψηφοφόροι σου, το κεφάλαιό σου, τότε, βεβαίως, είναι πολύ δύσκολο. Φθάσαμε, λοιπόν, εις το σημείο να συζητάμε τώρα για το «πόθεν έσχες» του κ. Φλαμπουράρη, δηλαδή αν ο κ. Φλαμπουράρης εγκαίρως, όπως επέβαλε ο νόμος, έκανε τις μεταβιβάσεις των μετοχών του. Αυτό είναι το θέμα; Το θέμα είναι αν ορθώς τις είχε ο κ. Φλαμπουράρης ή μεταφέροντάς τις, αν πλήρωσε τα του δημοσίου. Στρεφόμενος εις τη Νέα Δημοκρατία, λέω ότι κυνηγάμε τον Φλαμπουράρη, όχι γιατί έκλεψε ή γιατί έκανε κάτι κακό, αλλά γιατί ξέχασε να κάνει μια δήλωση για διάφορους λόγους. Αν και η αμέλεια σε δημόσιο άντρα είναι ένα κακό, δεν είναι κακό για να το διατυμπανίζουμε και επί μέρες όλες οι τηλεοράσεις να ασχολούνται με αυτό. Εγώ δεν θέλω να προστατεύσω τον Φλαμπουράρη. Την κλεψιά, όμως, πρέπει να κυνηγήσουμε κι όχι την αμέλεια. Όχι ότι το ξέχασε ο άλλος. Θεωρώ μάλιστα και υπερβολή του νόμου που τιμωρεί την αμέλεια με τόσο βαρύ τρόπο. Έπρεπε ο έλεγχος του «πόθεν έσχες» να εισέρχεται εις την ουσία. Αν καλώς έχεις κάτι, όχι αν ξέχασες. Γιατί, λόγου χάριν, παρουσιάστηκε ο Σταθάκης και είπε ότι είχε τριάντα εννέα γραψίματα. Μπορεί κατά λάθος να έγραψε τριάντα επτά. Θα τον κρεμάσουμε; Είναι αυτά πράγματα για να βασίζει ένα σοβαρό κόμμα σαν τη Νέα Δημοκρατία την Αντιπολίτευσή της; Διότι, αν αρχίσουμε να περιμένουμε πότε ξέχασες κάτι, ώστε να σε βρω στην γωνία, τότε ο πολιτικός βίος θα πάει σε ανθρωποφαγία. Αυτό θέλουμε; Ελπίζω να υπάρχουν δυνάμεις που να θέλουν τη σοβαρότητα και την ουσία. Τώρα επανέρχομαι εις το θέμα της οικουμενικής αυτά τα δύο, τρία λεπτά. Συμφιλιωθείτε με την άποψη περί οικουμενικής. Δεν το κάνω για να διώξω τον Τσίπρα. Άλλωστε όταν διώξω τον Τσίπρα, δεν θα έρθει η Δεξιά ή δεν θα έρθω εγώ. Συμφιλιωθείτε με αυτήν την άποψη, γιατί εκεί οδηγούνται τα πράγματα. Με αυτά που πρέπει να συμβούν στα εργασιακά - γιατί μιλούν όλοι για αγρότες και για ασφαλιστικό - θα είναι πιο δύσκολη η Κυβέρνηση. Στα εργασιακά στην Ευρώπη ισχύει η εξής αντίληψη: Δεν πρέπει να προστατεύουμε τα δικαιώματα αυτών που είναι στην αγορά εργασίας, αλλά πρέπει πρωτίστως να διευκολύνουμε την είσοδο των ανέργων εις την αγορά εργασίας και εκεί χρειάζεται ελαστικοποίηση των εργασιακών νόμων. Εκεί, λοιπόν, ο ΣΥΡΙΖΑ θα έχει μεγάλη δοκιμασία, γιατί θα γκρεμίσει όλα αυτά που έλεγε περί προστατευτικότητας και όλα των συνδικαλιστών που είχε αποδεχτεί, ότι επιτελούν σπουδαίο ρόλο κ.λπ.. Εκεί θα αναιρεθεί τελείως ο ΣΥΡΙΖΑ και θα γίνει δεξιό κόμμα. Εν όψει, λοιπόν, της θύελλας που έρχεται, συμφέρον είναι να σχηματιστεί οικουμενική Κυβέρνηση. Το λέω, για να το ακούσει ο κ. Φλαμπουράρης, ο οποίος είναι άνθρωπος της πιάτσας. Ήταν μηχανικός συνάδελφός μου. Μπήκε στην πολιτική αργά, γιατί προφανώς δεν ήθελε να μπει ποτέ - έτσι το αισθάνομαι εγώ - και μπήκε λόγω της προσωπικής φιλίας που είχε με τον Πρωθυπουργό. Όμως, είναι ένας άνθρωπος σοβαρός. Επειδή ασκεί επιρροή επί του Τσίπρα, τον παρακαλώ θερμά. Δεν είναι αδυναμία να παραιτηθεί ο Πρωθυπουργός υπέρ του σχηματισμού οικουμενικής. Είναι αίσθηση γενναιότητας. Μην το βλέπετε ως αδυναμία. Ο Τσίπρας είναι νέος και μπορεί να γίνει Πρωθυπουργός μετά από πέντε χρόνια, όταν θα έχουμε φύγει από τα μνημόνια, αν είναι άξιος. Έχει τον χρόνο. Αν ήμουν εγώ που είμαι εξήντα τεσσάρων, να πω ότι δεν έχω το περιθώριο να γίνω στα εβδομήντα πέντε μου Πρωθυπουργός. Όμως, ο Τσίπρας το έχει. Μην άγχεται! Πάνω από όλα πρέπει να βάλουμε τη χώρα. Πάνω από όλα σε αυτόν τον τόπο πρέπει να βάλουμε τη χώρα και όχι την καρέκλα! Αν ιστορικά διαπράξει ο Τσίπρας το λάθος να κάτσει στην καρέκλα καρφωμένος και να αδιαφορήσει γι' αυτά που του λέω, θα έρθει η ώρα που θα κλάψει και θα γραφτεί αρνητικά και θα κάψει και το όποιο μέλλον έχει. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Ενώ εγώ αυτό που προτείνω είναι να φτιάξουμε μία κυβέρνηση, για να πείσουμε προς τα έξω. Εδώ στη Γερμανία, χωρίς να έχουνε χρεοκοπία, χωρίς να έχουν τίποτα, κάνανε τον μεγάλο συνασπισμό. Εκεί γιατί βρήκαν διαύλους επαφής; Τι μας λείπει εδώ; Είμαστε ανάπηροι ή αγαπάμε πάρα πολύ τις καρέκλες; Επιμένω επ' αυτού. Και μην μου λέτε εσείς του ΣΥΡΙΖΑ ότι αγαπάτε πιο πολύ από μένα τον Τσίπρα. Γιατί όταν εγώ ήμουν με τον πατέρα του συνεργάτης, δεν είχε ακόμη γεννηθεί. Ήταν έγκυος η μάνα του. Ευχαριστώ.
Ευχαριστούμε τον Πρόεδρο της Ένωσης Κεντρώων κ. Λεβέντη. Προχωρούμε στις δευτερολογίες των επερωτώντων Βουλευτών. Ο κ. Ελευθέριος Αυγενάκης έχει το λόγο για πέντε λεπτά.
Θα χρειαστώ την ανοχή σας, κύριε Πρόεδρε, διότι ενώ αναφέρθηκε πολλές φορές το όνομά μου, δεν ζήτησα τον λόγο επί προσωπικού, θέλοντας να κάνω μία και καλή τη δευτερολογία μου, την τοποθέτησή μου.
Θα υπάρχει μία σχετική ανοχή, αλλά όχι φοβερά πράγματα.
Όχι φοβερά πράγματα. Σέβομαι τους κανόνες. Θα ξεκινήσω με τον συμπαθή κ. Παπαγγελόπουλο. Είπε προηγουμένως: «Είδα ελάχιστα πράγματα να έχουν σχέση με τη σημερινή επερώτηση». Μάλλον δεν παρακολούθησε. Μάλιστα είπε για προσπάθεια δίκης ιστορικού περιεχομένου της Αριστεράς. Αναφέρθηκαν, λέει, διάφορα πρόσωπα φύρδην - μίγδην. Μάλιστα, στην περίπτωση Σπίρτζη - Παππά λέει ότι ο Παπαχρήστος ανασκεύασε με νεότερο δημοσίευμα. Άρα όλα καλά. Για τον κ. Σταθάκη είπε: «Οι δηλώσεις του κ. Σταθάκη εξετάζονται στην αρμόδια επιτροπή της Βουλής. Το 2012 δεν είχε ασχοληθεί με την πολιτική. Άρα τι αγχώνεστε; Δεν υπάρχει θέμα πλουτισμού. Άρα όλα καλά». Για τον κ. Κορωνάκη πάλι είπε λάθος, ότι υπηρέτησε. Άρα όλα καλά. Για τον κ. Φλαμπουράρη είπε το εξής θεϊκό: «Δεν υπήρξε καμμία καταγγελία από κανέναν». Ο φορέας, η Περιφέρεια που έχει πάρει την εργολαβία 3,9 εκατομμύρια ευρώ, δεν ανήκει στον ΣΥΡΙΖΑ. «Εσφαλμένη μεταβίβαση, να το δεχτώ» είπε ο κ. Παπαγγελόπουλος. «Να δεχτώ ότι έπρεπε να γίνει συμβολαιογραφική πράξη. Θα σας απαντήσω μετά με νόμους, όχι με παραδοχές. Εντάξει, είμαστε χαλαροί, ας δεχτούμε και κάποια άλλα πράγματα. Δεν βαριέσαι». Όχι, δεν είναι έτσι. Υπάρχουν νόμοι του κράτους. Αν θέλετε να τους αλλάξετε, εδώ είμαστε να το συζητήσουμε. Μάλιστα, διερωτάται ο κ. Παπαγγελόπουλος: «Τι αδίκημα, αλήθεια, διέπραξε ο κ. Φλαμπουράρης;». Ο κ. Παπαγγελόπουλος ήταν αρκετά προκλητικός. Θα έλεγα, ίσως, ότι δεν ήταν και καθόλου κατατοπιστικός ούτε ως πρώην δικαστής ούτε, όμως, ως Υπουργός Δικαιοσύνης. Ως δικαστής να θυμίσουμε ότι πέρασε απ' όλο το πολιτικό φάσμα: Από εκλεκτός της κυβέρνησης Καραμανλή το 2006, της Νέας Δημοκρατίας δηλαδή, τοποθετημένος μάλιστα τότε στην ΕΥΠ, μετά πέρασε στην Αριστερά, εξαργυρώνοντας στην ουσία την αλήστου μνήμης φράση: «Ο Τσίπρας είναι ο νέος εθνάρχης». Έτσι είχε πει ο κ. Παπαγγελόπουλος. Πάμε τώρα στην ουσία. Πάμε τώρα στην υπόθεσή μας. Αγαπητέ κύριε Παπαγγελόπουλε, η επίκαιρη επερώτηση ήθελε να προκαλέσει σήμερα μια συζήτηση σχετικά με τη διαφθορά και με τις θέσεις των κομμάτων, πώς εμείς αντιλαμβανόμαστε και πώς θα ξεκινήσουμε μια συζήτηση ανοικτή, παραγωγική, ουσιαστική. Τα είπαμε αυτά. Μάλλον δεν τα παρακολουθήσατε. Κανένα πρόβλημα. Χαίρομαι που είστε τώρα στην Αίθουσα, μπας και στις δευτερολογίες ακούσουμε κάτι και επί της ουσίας, λοιπόν. Για την υπόθεση της διαφθοράς, αν θέλετε να πιάσουμε μια - μια υπόθεση, αυτό θα γίνει στην αίθουσα του δικαστηρίου ή ξεχωριστά σε μια συζήτηση για κάθε υπόθεση ξεχωριστά. Η διαφθορά είναι στο DNA του ΣΥΡΙΖΑ και της Κυβέρνησης. Ξεκινά από τον ίδιο τον Πρωθυπουργό με την εξαπάτηση του ελληνικού λαού σε δεκάδες ζητήματα, με την εξαπάτηση κοινωνικών ομάδων, με δεκάδες υποσχέσεις λίγες εβδομάδες πριν και σήμερα φτάνει σε μια περίπτωση όπως του Φλαμπουράρη και τόσων άλλων, που προσπαθεί να τις καλύψει όπως - όπως. Και έρχεστε εσείς απλώς να δώσετε λίγη χρυσόσκονη, να καλύψετε τα γεγονότα ως πρώην δικαστής, ως πρώην δεξιός και σήμερα ως νεοαριστερός και να πείτε «όλα καλά». Το λέει και ο Παπαγγελόπουλος. Δεν είναι, όμως, έτσι. Υπάρχουν νόμοι, τους οποίους τους γνωρίζετε καλύτερα από εμένα. Για την περίπτωση Σπίρτζη - Παππά, θα πω μόνο ότι βιάζεστε να βγάλετε συμπεράσματα σχετικά με το «ΣΥΡΙΖΟΚΕΠ» που μπορεί να υπήρχε μετεγκατάσταση, αλλά η υπόθεση δεν έκλεισε. Εμείς την παρακολουθούμε πολύ σωστά, πολύ συνετά, πολύ μετρημένα και χωρίς βιασύνη. Άλλωστε δεν θέλουμε να πέσει η Κυβέρνηση. Σε ό,τι αφορά την υπόθεση του κ. Φλαμπουράρη, τον άκουσα με πολύ προσοχή, σχεδόν και με λύπη, διότι είναι αδιανόητο να βλέπουμε έναν Υπουργό Επικρατείας να έχει απέναντί του Βουλευτές, να του λένε συγκεκριμένα στοιχεία και εκείνος να κάνει πως δεν ακούει. Κύριε Φλαμπουράρη, σύμφωνα με τον ν. 3310/2005- κύριε Παπαγγελόπουλε, λέω για νόμο, δεν λέω για εικασία ούτε για σενάριο - οι μεταβιβάσεις μετοχών στις επιχειρήσεις που έχουν συναλλαγές με το δημόσιο πρέπει να γίνονται αποκλειστικά με συμβολαιογραφικό έγγραφο και όχι με ιδιωτικό συμφωνητικό, το οποίο φέρει μόνο τη σφραγίδα αστυνομικού οργάνου για τη θεώρηση του γνησίου της υπογραφής. Όπως χαρακτηριστικά αναφέρεται, «περιβάλλεται το συμβολαιογραφικό τύπου ανεξαρτήτως του τόπου καταρτίσεώς της, επί ποινή ακυρότητας». Σύμφωνα δε με τις διατάξεις του άρθρου 180 ΑΚ, η άκυρη δικαιοπραξία θεωρείται ως μηδέποτε γενομένη. Αυτό στη προκειμένη περίπτωση σημαίνει διατήρηση του χαρακτήρα του μετόχου σε ποσοστό 50% από τον κ. Φλαμπουράρη. Ο κ. Φλαμπουράρης δεκάδες φορές ανέφερε «το ιδιωτικό συμφωνητικό, το ιδιωτικό συμφωνητικό». Το ακούσατε. Το ακούσαμε όλοι. Κύριε Φλαμπουράρη, ας υποθέσουμε, λοιπόν, ότι εμείς δεχόμαστε - που δεν δεχόμαστε, γιατί ο νόμος είναι νόμος - το ιδιωτικό συμφωνητικό για το οποίο εσείς είστε πολύ άνετος και εσείς και ο Υπουργός Δικαιοσύνης και ο Πρωθυπουργός και οι Βουλευτές του ΣΥΡΙΖΑ ότι αφού έχουμε ιδιωτικό συμφωνητικό, τι τρώγεστε; Μα, πολύ καλά ο συνάδελφός μου και αγαπητός φίλος, ο Άδωνις Γεωργιάδης, σημείωσε - κάτι στο οποίο δεν απαντήσατε, αποφύγατε δεκάδες φορές να απαντήσετε - ότι η πρώτη δόση του τιμήματος, δηλαδή 100.000 ευρώ, πρέπει να καταβληθεί στις 30 Νοεμβρίου - Νοεμβρίου, κύριε Παπαγγελόπουλε, όχι Δεκεμβρίου που είπατε πριν, από λάθος σας φαντάζομαι - του 2015. Έχουν καταβληθεί αυτά τα χρήματα; Και αν ναι, υπάρχει καταθετήριο ή εκ των υστέρων ήρθατε με μια πράξη συμβολαιογραφική να αλλάξετε και τις ημερομηνίες και τέλος πάντων, όπως σας εξυπηρετεί και όπως αντιλαμβάνεστε; Δεν είναι έτσι. Ο νόμος είναι νόμος, τον οποίο τον γνωρίζετε, κύριε Παπαγγελόπουλε. Άρα δεν υπάρχει πρόχειρη μεταβίβαση που είπατε προηγουμένως. Δεν εκτιμάτε τον νόμο κατά την εξυπηρέτησή σας κατά τη συζήτηση την οποία κάνετε, ανάλογα από ποιο πόστο ή σε ποιο κόμμα, σε ποιο πολιτικό χώρο ανήκετε, κύριε Υπουργέ, της Δικαιοσύνης. Τώρα σχετικά, αγαπητέ κύριε Φλαμπουράρη, με τη ρύθμιση των χρεών στον Δήμο Αίγινας, το ξεπεράσατε σαν να μην υπήρχε ως γεγονός. Δεν κατάλαβα. Δεν σας αγγίζουν αυτά τα σημεία, τα γεγονότα; Είναι στοιχεία τα οποία έχουν δει το φως της δημοσιότητας. Το συζήτησα. Υπήρξε απάντηση από τον δήμαρχο. Τι απαντάτε για αυτό; Από τη μια έχετε ένα εκατομμύριο σε αναμονή να εισπράξετε, διότι μεταβιβάσατε, όπως μεταβιβάσατε τις μετοχές και από την άλλη…
Δεν απάντησε ο δήμαρχος;
Μην με διακόπτετε. Μετά θα πάρετε τον λόγο. Μην ανεβαίνει η πίεση σας! Σιγά - σιγά! Και αμέσως μετά έρχεστε να πείτε «δεν απαντώ σε αυτά τα μικρά». Αγαπητέ, κύριε Παπαγγελόπουλε, είπατε προηγουμένως και κάτι φοβερό, ότι η υπόθεση Φλαμπουράρη δεν έχει απασχολήσει και κανένα. Δεν υπήρξε καταγγελία από κανέναν. Είστε αδιάβαστος! Το είπατε προηγουμένως. Σας ενημερώνω ότι ο δεύτερος μειοδότης του διαγωνισμού απευθύνθηκε στη δικαιοσύνη, διότι υπάρχει ζήτημα και με την ασφαλιστική ενημερότητα της εταιρείας του κ. Φλαμπουράρη την περίοδο εκείνη. Παρακαλώ, πάρα πολύ, λοιπόν, να μας ενημερώσετε και γι' αυτό. Και επειδή ως Υπουργός Δικαιοσύνης οφείλετε να τα γνωρίζετε όλα ή τουλάχιστον να τα μαθαίνετε πριν μπείτε σε αυτήν την Αίθουσα, σας ζητώ να ελέγξετε και να αξιολογήσετε και αυτό το στοιχείο για το οποίο καμμία συζήτηση δεν έγινε. Υπήρξε, λοιπόν, μία δημοπρασία ύψους 3,9 εκατομμυρίων ευρώ από την Περιφέρεια Πελοποννήσου, η οποία ήρθε στην εταιρεία «ΔΙΑΤΜΗΣΗ ΑΤΕ» του κ. Φλαμπουράρη. Και ξέρουμε όλοι όσοι είμαστε στον τεχνικό κλάδο, ότι η μεταβίβαση μετοχών ανωνύμων εταιρειών δεν γίνεται με ένα ιδιωτικό συμφωνητικό σε ένα οποιοδήποτε αστυνομικό τμήμα. Υπάρχει νόμος που προβλέπει αυτήν την η διαδικασία. Και όχι, μην κουνάτε το χέρι σας κύριε Φλαμπουράρη. Δεν μιλάτε σε κανένα παιδάκι. Είσαστε στο Κοινοβούλιο. Μην κουνάτε το χέρι σας.
Γράφω απλά.
Να σέβεστε και τον χώρο και τον ομιλητή και το κόμμα που εκπροσωπώ, κύριε Φλαμπουράρη.
Γράφω.
Τι λέτε τώρα; Εσείς τι είστε; Εισαγγελέας; Θυμάστε τι κάνατε πριν μισή ώρα από κάτω;
Σας παρακαλώ πολύ! Το ηθικό πλεονέκτημα της Αριστεράς το έχετε απωλέσει. Και το ζητούμενο, το συμπέρασμα της σημερινής συζήτησης είναι - νομίζω, άλλωστε, ότι από όλες τις πολιτικές πτέρυγες ακούστηκαν καλές προθέσεις, υπάρχουν καλές προθέσεις - να γίνει μια προσπάθεια να μαζέψουμε τα πράγματα. Διότι η διάβρωση προχωράει ταχύτατα όχι μόνο στον Φλαμπουράρη, όχι μόνο στον Σταθάκη, όχι μόνο στον Μάρδα, όχι μόνο στη «μαμά Κωνσταντοπούλου», όχι μόνο στον Βαρουφάκη, όχι μόνο στην Βαλαβάνη, αλλά και σε δεκάδες άλλες περιπτώσεις στελεχών που εσείς επιλέξατε με αδιαφανείς διαδικασίες - όπως ας πούμε ο σύντροφος της κ. Δούρου - που κοσμούν τον δημόσιο τομέα, τις θέσεις του δημοσίου τομέα και που με έναν τρόπο εξαιρετικά, θα έλεγα, αδιανόητο για άλλες περιόδους που ήσασταν Αξιωματική Aντιπολίτευση, ασκούν δημόσια διοίκηση πρωτάκουστη. Σας ζητούμε να ανοικτεί ένας δημόσιος διάλογος και να συμβάλουμε όλοι - εφόσον το θέλετε φυσικά - στην πάταξη της διαφθοράς και στην αντιμετώπιση αυτής της γάγγραινας που καλά κρατεί για πολλά χρόνια στον δημόσιο βίο. Να είστε καλά.
Ευχαριστούμε τον κ. Αυγενάκη. Τον λόγο έχει ο δεύτερος επερωτών Βουλευτής, ο κ. Άδωνις Γεωργιάδης, για τρία λεπτά.
Ευχαριστώ πάρα πολύ, κύριε Πρόεδρε. Κύριε Φλαμπουράρη, οφείλω να σας πω με μεγάλη ειλικρίνεια ότι δεν απαντήσατε σε τίποτα. Εάν στοιχειωδώς αγαπάτε το κόμμα σας και τον Πρωθυπουργό, πρέπει να παραιτηθείτε τώρα, πριν τελειώσει η σημερινή συνεδρίαση. Ο λόγος για τον οποίο πρέπει να παραιτηθείτε είναι γιατί ό,τι και να λέει ο κ. Φάμελλος - που έχει σκύψει το κεφάλι - μόνο ντροπή δίνετε στον ΣΥΡΙΖΑ με αυτά που έχετε πει σήμερα. Και τα παίρνω λίγο με τη σειρά μήπως δεν τα καταλάβατε. Δύο δρόμους έχει η ζωή: Ή ο κ. Φλαμπουράρης λέει την αλήθεια για το ιδιωτικό συμφωνητικό ή λέει ψέματα. Εάν λέει ψέματα, όπως εγώ προσωπικά πιστεύω, αλλά δεν είμαι δικαστής…
Όπως έχετε συνηθίσει να κάνετε μονίμως στην πολιτική εσείς!
Τώρα να μιλάτε εσείς, που αποσύρατε χθες το νομοσχέδιο, που σας το ζήτησε η τρόικα, για ψέματα; Λίγη τσίπα!
Δεν αποσύρθηκε.
Τσίπρα έχετε, τσίπα δεν έχετε.
Εδώ θα είμαστε στις 10. Να δούμε εάν θα αντέξετε να ψηφίσετε. Με χαμηλά το κεφάλι θα ψηφίσετε.
Αυτά αλλού. Μη με διακόπτετε. Κύριε Πρόεδρε, κρατήστε μου τον χρόνο σας παρακαλώ πολύ. Ακούστε, λοιπόν, τώρα κύριε Φλαμπουράρη. Ή είναι αληθές το ιδιωτικό συμφωνητικό ή είναι ψευδές. Εγώ δεν μπαίνω στο νομικό, της ακυρότητος. Αυτά θα μας τα εξηγήσει μετά ο κ. Παπαγγελόπουλος. Πάμε στην ουσία. Εάν μεν είναι ψευδές, έπρεπε ήδη να σας έχει ασκηθεί δίωξη κακουργηματικού χαρακτήρα. Εάν είναι αληθές, πρέπει να παρουσιάσετε το καταθετήριο των 100.000 ευρώ στις 30 Νοεμβρίου. Γιατί εγώ δεν μπορώ να δεχθώ ότι ένας Υπουργός της Κυβερνήσεως της Αριστεράς δεν έχει να μας παρουσιάσει το καταθετήριο. Τόση ώρα σας το λέμε. Έναν συνεργάτη σας να είχατε στείλει στην τράπεζα, θα είχατε φέρει το καταθετήριο. Εάν εσείς δεν θέλετε να το καταθέσετε, είναι υποχρεωμένος ο συνδαιτυμόνας να σας το ζητήσει και θεσμικά και επίσημα. Γιατί εάν δεν έχετε το καταθετήριο - επαναλαμβάνω - των 100.000, τότε το συμβόλαιο είναι ψευδές. Και εάν το συμβόλαιο είναι ψευδές, πρέπει να μπείτε φυλακή. Άρα ή το ένα ισχύει ή το άλλο. Εάν τώρα είναι αληθές και έχετε και το καταθετήριο - που εγώ πιστεύω ότι δεν το έχετε, γιατί εάν το είχατε, θα το είχατε φέρει - τότε γιατί πήγατε στον Δήμο Αίγινας να σας διαγράψει τα λεφτά; Είπατε ότι θα πάτε στον δήμαρχο της Αίγινας. Ξέρετε τι απάντησε ο δήμαρχος της Αίγινας; Μην κουνάτε το κεφάλι σας. Απάντησε ότι εμείς κάνουμε μια πάγια διαδικασία και όταν οι πολίτες - λέει - δηλώνουν αδυναμία πληρωμής, διαγράφουμε. Εσείς έχετε λαμβάνειν ένα εκατομμύριο ευρώ και δηλώνετε αδυναμία πληρωμής για την πισίνα σας; Με συγχωρείτε, εσείς οι Βουλευτές εδώ της Αριστεράς, ο κ. Φαμέλλος, ο λαλίστατος, πώς το βλέπει αυτό; Το βλέπει κοινωνικά δίκαιο, κύριε Φαμέλλε, ο ειλικρινής τώρα κ. Φλαμπουράρης που θα πάρει το ένα εκατομμύριο να πηγαίνει και να χρησιμοποιεί τον νόμο για τους φτωχούς για να διαγράψει τα λεφτά για την πισίνα του;
Ούτε το επίθετό μου δεν ξέρεις!
Ωραίοι Αριστεροί είσαστε εσείς. Εσείς είστε Αριστεροί τύπου Λαζόπουλου. Είστε ίδιοι! Γι' αυτό είναι ο εκπρόσωπός σας! Ωραίοι Αριστεροί!
Γι' αυτό κι εσείς παίζετε θέατρο, γιατί έχετε εκλογές μεθαύριο.
Θα απαντήσετε επί της ουσίας; Θα απαντήσετε επί της ουσίας, κύριε;
Για τις εκλογές τα κάνετε όλα. Θέατρο για τις εκλογές παίζετε. Θέατρο!
Θα απαντήσετε επί της ουσίας; Είναι ωραίο αυτό με το ένα εκατομμύριο, να διαγράφεται το πρόστιμο; Είναι ωραίο;
Παίζετε θέατρο.
Μην κάνουμε διάλογο.
Δεν ντρέπεστε;
Παίξτε θέατρο να μαζέψετε κανένα ψηφαλάκι!
Μην κάνουμε διάλογο, κύριε Γεωργιάδη.
Πάμε τώρα στον κ. Παπαγγελόπουλο. Κύριε Παπαγγελόπουλε, αν σας αδικήσω, να σας ζητήσω και συγγνώμη. Η έκρηξή μου ήταν ως προς την ημερομηνία. Η ημερομηνία, όπως καταλαβαίνετε ως δικαστής, δεν είναι αδιάφορο πράγμα. Είναι άλλο η ημερομηνία να ήταν 30 Δεκεμβρίου, όπως είπατε προφανώς εκ λάθους, δεν λέω εγώ από πρόθεση, άρα θα προλάβαινε να κάνει ένα εικονικό καταθετήριο μέχρι μεθαύριο και άλλο να είναι 30 Νοεμβρίου που αυτό δεν μπορεί να το φτιάξει. Γιατί, επαναλαμβάνω, το καθήκον σας είναι όχι να προστατέψετε τον συνάδελφό σας Υπουργό στην Κυβέρνηση, αλλά να τον ελέγξετε και να του ασκήσετε και δίωξη εάν έχει πει ψέματα. Αυτό είναι το καθήκον στην πατρίδα και στο Σύνταγμα. Άρα, εσείς πρέπει να ενδιαφέρεστε περισσότερο από εμένα αν είναι 30 Νοεμβρίου ή 30 Δεκεμβρίου. Οφείλω, όμως, και μία απάντηση - θα μου το επιτρέψετε - επί προσωπικού. Μου είπατε ότι εσείς γνωρίζετε την παράταξη από πολύ παλιά, πριν από εμένα, και ότι έχει κουλτούρα συναίνεσης ή κάπως έτσι το κατάλαβα. Πρώτα απ' όλα, δεν ξέρετε από πότε είμαι εγώ στην παράταξη. Ξέρετε ενδεχομένως την εποχή που ήμουν στον Λαϊκό Ορθόδοξο Συναγερμό, που είχα φύγει από την παράταξη. Αλλά αν υποθέσουμε ότι αυτό που λέτε εσείς είναι αληθές, ότι εσείς ξέρετε την παράταξη από πριν, δηλαδή, ήσασταν στη Νέα Δημοκρατία παλαιότερος από εμένα, και τώρα είστε στον ΣΥΡΙΖΑ, τι θα πει αυτό; Όπως εγώ ήμουν στον Λαϊκό Ορθόδοξο Συναγερμό, εσείς τώρα είστε στον ΣΥΡΙΖΑ. Μόνο που ο Λαϊκός Ορθόδοξος Συναγερμός ήταν διάσπαση της Νέας Δημοκρατίας. Ήταν Δεξιά, δεν ήταν Αριστερά. Γιατί είναι άλλο να έρθεις από τη Νέα Δημοκρατία στο ΛΑΟΣ - η παράταξη η ίδια είναι - και άλλο από τη Νέα Δημοκρατία στον ΣΥΡΙΖΑ. Άρα τώρα παραταξιακή συνείδηση σε εμένα λίγο δύσκολο, κύριε Υπουργέ. Το καταλαβαίνετε. Όμως, εγώ θα πάω και στην ουσία του επιχειρήματος τώρα.
Μόνο ολοκληρώστε σχετικά σύντομα, κύριε Γεωργιάδη.
Λέτε ότι η παράταξή μας, της Νέας Δημοκρατίας δηλαδή, έχει κουλτούρα συναίνεσης. Μαζί σας. Τι δουλειά έχετε τότε με τον ΣΥΡΙΖΑ; Ξέρετε τι μας έλεγε ο ΣΥΡΙΖΑ εδώ όλα αυτά τα χρόνια; Γερμανοτσολιάδες, προσκυνημένους, μερκελιστές. Εσείς που είστε οπαδός της συναινέσεως, τι δουλειά έχετε με αυτούς που μας έλεγαν γερμανοτσολιάδες, προσκυνημένους, μερκελιστές, προδότες; Αυτά έλεγαν στη Βουλή πριν να πάρουν εξουσία και να υπογράψουν το μνημόνιο ή μήπως δεν τα ξέρετε;
Κύριε Γεωργιάδη, αν έχετε την καλοσύνη, ολοκληρώστε τη σκέψη σας.
Άρα για εσάς δύο δρόμους έχει η ζωή, κύριε Υπουργέ. Ή σας αρέσει η συναίνεση και τότε δεν μπορεί να είστε με τον ΣΥΡΙΖΑ γιατί εδίδαξε τον διχασμό και τις κατηγορίες, ή δεν σας αρέσει η συναίνεση, άρα μη μου κάνετε τέτοιου τύπου υποδείξεις. Σας το λέω με σεβασμό. Βλέπετε ότι αν όλα τα εξετάσουμε με τη λογική, όλα γίνονται καθαρά;
Καλώς.
Κλείνω, κύριε Πρόεδρε. Αφήστε, λοιπόν, τις υποδείξεις σε εμένα και ελέγξτε τον Υπουργό δίπλα σας, γιατί είναι πολύ σοβαρό θέμα αν ο κ. Φλαμπουράρης έχει κάνει ψευδή δήλωση «πόθεν έσχες». Όχι «πόθεν έσχες», αλλά - και η ουσία - και περιουσιακής κατάστασης για να γίνει Υπουργός. Και ξέρετε τι είναι ακόμα χειρότερο; Ακούστε το χειρότερο για να κλείσω. Ότι τον κάλυψε ο κ. Τσίπρας προεκλογικά λέγοντας: «Με καλύπτουν οι εξηγήσεις του κ. Φλαμπουράρη», όταν εμείς ζητούσαμε να μας καταθέσει το «πόθεν έσχες» του προεκλογικά για να δούμε αν είχε καταθέσει αυτό το ιδιωτικό συμφωνητικό στο «πόθεν έσχες» του. Και όπως απεδείχθη στη συνέχεια, δεν είχε κατατεθεί στον «πόθεν έσχες» του και ήταν συμπληρωματικό.
Ευχαριστούμε, κύριε Γεωργιάδη.
Άρα, κύριε Παπαγγελόπουλε, για τη δική σας προσωπική συνέπεια πρέπει να το εξετάσετε. Γιατί αν τελικά έχει πει ψέματα ο κ. Φλαμπουράρης, έχει πει ψέματα και ο κ. Τσίπρας που τον κάλυψε, δεν φαντάζομαι να επιμείνετε στη δήλωσή σας ότι είναι νέος εθνάρχης εάν έχει πει και ένα τέτοιο ψέμα. Ευχαριστώ πάρα πολύ.
Ευχαριστούμε, κύριε Γεωργιάδη. Τον λόγο έχει ο κ. Κωνσταντίνος Βλάσης για τη δευτερολογία του, για τρία λεπτά. Σας παρακαλώ να μην υπερδιπλασιάζουμε τον χρόνο.
Κύριε Πρόεδρε, κύριοι συνάδελφοι, αν βγήκε ένα καλό, πάντως, από τη σημερινή κουβέντα είναι ότι ακούσαμε επιτέλους ότι ο ΣΥΡΙΖΑ μιλάει για διάλογο. Και, βέβαια, αυτό ακούστηκε και από τα χείλη του Πρωθυπουργού σας πριν λίγες ημέρες, περί κουλτούρας διαλόγου. Δεν μίλησε απλά για διάλογο. Απλά να γνωρίζετε ότι ο κόσμος και βλέπει και ξέρει και αν χρειάζεται, μαθαίνει. Μπορεί να έχει κοντή μνήμη, αλλά όταν βρισκόμαστε εμείς για να του το υπενθυμίζουμε, το βλέπει, το μαθαίνει στο τέλος. Και δεν ξεχνάει κανείς ποια ήταν η στάση που κρατήσατε όλα τα προηγούμενα χρόνια ως Αντιπολίτευση. Χαίρομαι που άκουσα πριν τον Υπουργό, τον κ. Κουρουμπλή, να μιλά για αξιοκρατία. Ξαφνικά ξέχασε ο κ. Κουρουμπλής πόσα χρόνια ήταν στο ΠΑΣΟΚ. Όσο ήταν το ΠΑΣΟΚ κυβέρνηση, που ο κ. Κουρουμπλής ήταν ένα στέλεχός του σημαντικό, τα ίδια έλεγε. Περί αξιοκρατίας μίλαγε πάλι. Και όλοι εσείς θυμάστε τι λέγατε τότε. Τώρα έρχεται πάλι ο κ. Κουρουμπλής, για να μιλήσει πάλι για το ίδιο πράγμα. Λυπάμαι, αλλά σήμερα δεν άκουσα τίποτα, κύριοι Υπουργοί και κύριε Παπαγγελόπουλε, που σας σέβομαι για την ιστορία σας. Σήμερα δεν μπήκατε καθόλου στην ουσία των θεμάτων. Δεν απαντήσατε σε τίποτα από αυτά που σας είπαμε, ακόμα και ο κ. Φλαμπουράρης, ο κατά τα άλλα πραγματικά συμπαθής κ. Φλαμπουράρης. Κύριε Φλαμπουράρη, εγώ ένα πράγμα σας ρώτησα. Η εταιρεία, στην οποία ήσασταν βασικός μέτοχος, πήρε 3,9 εκατομμύρια από την Περιφέρεια Πελοποννήσου. Εγώ δεν σας ρώτησα περισσότερα. Τα είπαν οι συνάδελφοί μου τα πιο πολλά. Εγώ σας ρώτησα: Γνωρίζατε τον Περιφερειάρχη της Πελοποννήσου, τον κ. Τατούλη; Είχατε μιλήσει ποτέ;
Όχι.
Δεν μου απαντήσατε. Δεν μου απαντήσατε καθόλου.
Όχι, σας είπα.
Εάν θέλετε, μετά θα μιλήσετε, κύριε Υπουργέ.
Όχι, δεν απαντήσατε καθόλου και είναι όλα αυτά στα Πρακτικά. Όλα αυτά γράφονται στα Πρακτικά.
…είναι Νέα Δημοκρατία ο άνθρωπος.
Εγώ ρώτησα αν είχατε οποιαδήποτε επικοινωνία μεταξύ σας.
Μην κάνουμε διάλογο, κύριε Βλάση, εάν έχετε την καλοσύνη.
Ο Υπουργός, όμως, με διέκοψε. Εγώ νομίζω πως από τη σημερινή συζήτηση το μόνο που χρειάζεται είναι τα Πρακτικά αυτής της συζήτησης να δοθούν στον κόσμο. Από μόνος του ο κόσμος καταλαβαίνει ότι σήμερα δεν μας απαντήσατε σε τίποτα. Λυπάμαι! Εύχομαι, λοιπόν, ο Υπουργός Δικαιοσύνης και ο ίδιος ο Πρωθυπουργός να θυμηθούν ότι ο μόνος νόμος περί διαπλοκής του 2015 ανήκει στην κυβέρνηση Καραμανλή. Κάναμε λίγα, ελάχιστα; Συμφωνώ. Ας κάνετε παραπάνω. Επιτέλους, βάλτε τέλος στη φαυλότητα, βάλτε τέλος στη συναλλαγή. Και να γνωρίζετε ένα πράγμα: Εμείς εδώ βρισκόμαστε, για να βλέπουμε, να οσμιζόμαστε και να φέρνουμε στο φως τα πάντα. Γιατί, να ξέρετε, καθαρός ουρανός αστραπές δεν φοβάται. Και καθετί ύποπτο και σκοτεινό θα το φέρνουμε μπροστά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Εγώ θα κλείσω την ομιλία μου με ένα πράγμα. Να ξέρετε ότι στην αρχαία Ελλάδα υπήρχε και λειτουργούσε το ζεύγος της ύβρεως και της νεμέσεως. Το πρώτο κομμάτι το έχετε αναλάβει κατ' εργολαβία πλήρως, το θέμα της ύβρεως. Ακολουθεί το δεύτερο κομμάτι, η νέμεσις. Σας ευχαριστώ πολύ.
Ευχαριστούμε τον κ. Βλάση. Τον λόγο έχει η κ. Σοφία Βούλτεψη για τρία λεπτά, προκειμένου να δευτερολογήσει.
Ευχαριστώ, κύριε Πρόεδρε. Κύριε Παπαγγελόπουλε, δεν θα αναφερθώ σε όσα είπατε προς υπεράσπιση συναδέλφων σας Υπουργών. Εσείς, κύριε Παπαγγελόπουλε, επιλέγετε τον τρόπο της πολιτικής σας συμπεριφοράς και φυσικά κρίνεστε γι' αυτήν. Επειδή, όμως, τον τελευταίο καιρό το λέτε και το ξαναλέτε και είδαμε σήμερα εδώ Υπουργούς της Κυβέρνησης να καταβάλουν μία προσπάθεια παρέμβασης στα εσωτερικά της Νέας Δημοκρατίας εν όψει της εκλογής της Κυριακής, οφείλω κάποιες απαντήσεις. Είπατε ότι η Νέα Δημοκρατία ήταν πάντα η παράταξη του μέτρου και της μετριοπάθειας. Ναι, αλλά αυτό χαρακτηρίζει την παράταξή μας ως προς την πολιτική της συμπεριφορά απέναντι στον λαό, η οποία παράταξή μας φρόντιζε πάντοτε να μην υποδαυλίζει πάθη και μίση. Ως προς τους πολιτικούς της αντιπάλους, η παράταξή μας υπήρξε πάντοτε σκληρή. Σταματώ και περιμένω, γιατί θέλω να με ακούσει ο κ. Παπαγγελόπουλος.
Σας ακούω με πολλή προσοχή.
Δεν το βλέπω αυτό. Ξαναλέω, η παράταξή μας είναι του μέτρου και της μετριοπάθειας ως προς την πολιτική της συμπεριφορά έναντι του λαού. Όταν έχει απέναντί της πολιτικό αντίπαλο, η παράταξή μας γίνεται όσο σκληρή χρειάζεται, πάλι για να υπερασπιστεί τον λαό. Και ξέρετε γιατί υπήρξε η παράταξή μας πάντοτε τόσο σκληρή με τους πολιτικούς της αντιπάλους; Γιατί η παράταξή μας, η Νέα Δημοκρατία, υπήρξε πάντοτε η παράταξη της αλήθειας και όχι του ψεύδους. Οι Πρωθυπουργοί μας, κύριε Παπαγγελόπουλε, έχαναν λόγω του ψέματος. Έχαναν από το ψέμα, από το «λεφτά υπάρχουν». Ως προς τα περί λαοφιλών Πρωθυπουργών, που επίσης σας ακούω και το είπατε και σήμερα, έχω να σας πω το εξής: Το ποιος υπήρξε πραγματικά λαοφιλής Πρωθυπουργός, αφήστε να το κρίνει η ιστορία και μη συγκρίνετε ανόμοια πράγματα. Μπορεί να είναι συγχρόνως λαοφιλής κι αυτός που λέει την αλήθεια κι αυτός που λέει ψέμα; Πώς τους βάζετε εσείς στο ίδιο τσουβάλι; Πώς βάζετε στο ίδιο τσουβάλι έναν Πρωθυπουργό, για παράδειγμα, που έχασε από το «λεφτά υπάρχουν» με έναν Πρωθυπουργό ο οποίος κέρδισε επειδή είπε «λεφτά υπάρχουν»; Και δεν μου λέτε και κάτι άλλο; Λαοφιλής είναι αυτός που ψηφίζεται ξανά και ξανά; Αυτό είναι το κριτήριο; Τότε ο Δηλιγιάννης πρέπει να ήταν πολύ λαοφιλής. Κέρδισε το 1885, λέγοντας ότι θα κόψει όλους τους φόρους. Ψηφίστηκε ξανά και ξανά μέχρι τη χρεοκοπία του 1893 και έφυγε το 1897, όταν οι Τούρκοι έφτασαν έξω από τη Λαμία. Κι αυτός, με τόσες φορές που ψηφίστηκε, μπορεί να ήταν λαοφιλής. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω με αυτό. Θέλω να σας πω το εξής: Θέλω να σταματήσετε να συγκρίνετε - το ξαναλέω - ανόμοια πρόσωπα. Και σας συνιστώ να αναθεωρήσετε την άποψή σας περί λαοφιλών πρωθυπουργών, διότι δεν δεχόμαστε εμείς ότι Πρωθυπουργοί δικοί μας, οι οποίοι υπηρέτησαν την αλήθεια και οι οποίοι έπεσαν λόγω του ψεύδους, θα μπουν στο ίδιο καλάθι με Πρωθυπουργούς, οι οποίοι δεν είπαν μόνο μια φορά ψέμα στο λαό, συνεχίζουν σήμερα, που μιλάμε, να λένε ψέματα και να λένε ότι έχουν παράλληλο πρόγραμμα και ότι θα το φέρουν μετά τις γιορτές. Ευχαριστώ.
Ευχαριστούμε την κ. Σοφία Βούλτεψη. Ο κύριος Υπουργός έχει τον λόγο.
Θέλω να επισημάνω ότι η σημερινή συζήτηση ήταν κατατοπιστική. Αποδείχθηκε πραγματικά από τις τοποθετήσεις όλων των πτερύγων, πλην της Νέας Δημοκρατίας, ότι η επίκαιρη επερώτηση είναι αβάσιμη. Απλά, πιστεύω ότι και η Νέα Δημοκρατία δεν θα επέμενε σε αυτήν την επίκαιρη επερώτηση, αν δεν ήταν δυο μέρες πριν από την εκλογή και την ανάδειξη του Προέδρου της Νέας Δημοκρατίας. Θα είχε δει πραγματικά τα στοιχεία, τα οποία είναι ακλόνητα και θα έπαιρνε πίσω αυτήν την επερώτηση.
Σας παρακαλώ, λίγη ησυχία στην Αίθουσα.
Άρα αυτό που θέλω να πω για τρίτη, τέταρτη φορά, είναι ότι θέλω να παραπέμψω τους εκπροσώπους της Νέας Δημοκρατίας να αναζητήσουν ή να περιμένουν τα πορίσματα της Επιτροπής «πόθεν έσχες», για να επιβεβαιωθούν πραγματικά αυτά τα οποία αναφέρω. Τελειώνοντας, θέλω να επισημάνω και να τονίσω, ότι πρέπει να γνωρίζετε και να ξέρετε πως όποια προσπάθεια και να κάνετε, ο ελληνικός λαός γνωρίζει ότι η διαφθορά, τα σκάνδαλα κι αυτή η ιστορία στην Ελλάδα έχει ξεκινήσει και έχει επωασθεί μέσα από τις δικές σας κυβερνητικές θητείες. Άρα πραγματικά η προσπάθεια η οποία καταβάλλεται να ισοψηφήσετε κάποια πράγματα, όχι μόνο δεν είναι πραγματική, αλλά από τον ελληνικό λαό, όπως ξέρετε, απορρίπτεται. Καταθέτω κι ένα υπόμνημα για τα Πρακτικά, κύριε Πρόεδρε. Ευχαριστώ.
Κάτι ξεχάσατε να απαντήσετε, όμως.
Ευχαριστούμε τον Υπουργό κ. Φλαμπουράρη. Τον λόγο έχει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος για δέκα λεπτά.
Ευχαριστώ, κύριε Πρόεδρε. Τελικά, προς το τέλος της συζήτησης, τα βέλη στράφηκαν επάνω μου και για λόγους προσωπικούς. Για την πολιτική μου περιπλάνηση. Έτσι άκουσα. Μόνο που εγώ δεν περιπλανήθηκα ποτέ πολιτικά. Ποτέ δεν υπήρξα μέλος της Νέας Δημοκρατίας, ούτε τώρα είμαι μέλος ΣΥΡΙΖΑ. Άλλοι είναι περιπλανώμενοι. Μην αρχίσουμε και τους ψάχνουμε ποιοι έχουν αλλάξει κόμματα. Αλλά εγώ είπα, επειδή είμαι οπαδός της συναίνεσης και του ήπιου διαλόγου, ότι δεν θα εκτραπώ σε προσωπικές επιθέσεις. Ας ξεκινήσουμε με το εξής: Αν και λείπει ο κ. Θεοχάρης, πρέπει να του απαντήσω σε αυτό λόγω της παλιάς μου ιδιότητος. Είπε ότι εξυφαίνεται να δώσουμε πειθαρχική εξουσία σε ένα πρόσωπο κ.λπ.. Επειδή τον εκτιμώ τον κ. Θεοχάρη κι έχει ήπιο λόγο, θέλω να πληροφορηθεί - και θα τον πάρω και κατ' ιδίαν τηλέφωνο να του το πω - ότι τον έχουν παραπληροφορήσει. Σύμφωνα με τον κανονισμό των δικαστηρίων, στο άρθρο 49, εδάφιο δ΄, πειθαρχικό έλεγχο και των δικαστών και των εισαγγελέων μέχρι τώρα ασκεί ο εισαγγελέας του Αρείου Πάγου. Επαναλαμβάνω, και των εισαγγελέων και των δικαστών. Εμείς τι κάνουμε; Δίνουμε τα ίδια δικαιώματα και στον πρόεδρο του Αρείου Πάγου. Επίσης, οπλίζουμε όλους τους προέδρους των ανωτάτων δικαστηρίων με πειθαρχική εξουσία. Αυτό είναι αποκατάσταση της ισότητας και προς διασφάλιση της ανεξαρτησίας της δικαιοσύνης. Όλα τα άλλα είναι παραπληροφόρηση και τρόμος κάποιων κύκλων να μείνουν ανέλεγκτοι. Οι κύριοι που μου επιτέθηκαν, έχουν φύγει και δεν μπορώ να τους απαντήσω. Όμως, εγώ θα πω τα εξής για την αποκατάσταση της αληθείας: Είπα, λοιπόν, ότι εγώ δεν υπήρξα ποτέ μέλος της Νέας Δημοκρατίας και ως εκ τούτου δεν είμαι περιπλανώμενος. Εγώ είμαι πιστός στις αρχές μου, είμαι πιστός στις αρχές της δημοκρατίας, στις αρχές της ανεξαρτησίας της δικαιοσύνης και δεν έχω μετακινηθεί καθόλου. Άλλοι μετακινήθηκαν τα τελευταία χρόνια. Τώρα, είμαι υποχρεωμένος να εξηγήσω την επίθεση που δέχτηκα: Αυτό συνέβη γιατί είπα καλά λόγια για τον Πρωθυπουργό, ότι πιθανόν να είναι ο νέος εθνάρχης της Αριστεράς. Όμως, αυτό, κύριε Αυγενάκη, επακολούθησε της ανάθεσης θέσεως στην Κυβέρνηση. Δεν το έδωσα σαν αντίδωρο. Γιατί αυτό είπατε, ότι εξαγόρασα τη θέση μου. Σας υπενθυμίζω ότι ο κ. Τσίπρας μού ανέθεσε καθήκοντα Υφυπουργού τον Μάιο κι εγώ αυτό το είπα τώρα. Επίσης, ενόχλησε κάποιους στη Νέα Δημοκρατία ότι εκφράστηκα με καλά λόγια για τον κ. Καραμανλή. Για κάποιους στη Νέα Δημοκρατία ο κ. Καραμανλής, προφανώς, δεν είναι αρεστός. Όμως, αυτό δεν θα το κρίνετε ούτε εσείς - δεν εννοώ εσάς προσωπικά - ούτε εγώ. Αν είναι λαοφιλής ο κ. Τσίπρας και ο κ. Καραμανλής το κρίνει ο λαός. Επίσης, η κ. Βούλτεψη μου ζήτησε - πώς μου το είπε; - να αλλάξω άποψη. Αυτό κάτι μου θυμίζει. Η αλλαγή απόψεως με κάτι που δεν συμφωνούμε, δεν νομίζω ότι συνάδει με δημοκρατικό ήθος. Ο καθένας δικαιούνται να έχει τις απόψεις του και ειδικά σε προσωπικό επίπεδο. Μπορώ να συμπαθώ τον κ. Αυγενάκη, μπορώ να αντιπαθώ τον κ. Βούτση. Αυτό είναι προσωπικό μου θέμα. Δεν είναι πολιτική θέση. Επίσης η κ. Βούλτεψη είπε για στοίβα λιστών που έχει συσσωρεύσει η Κυβέρνηση του ΣΥΡΙΖΑ. Θα πρέπει να της υπενθυμίσω ότι αυτήν τη στοίβα των λιστών την κληρονομήσαμε. Εκείνοι την είχαν μερικά χρόνια. Και θα πω εδώ για να το ακούσουν όλοι κι αν μπορεί και ο ελληνικός λαός - όποιος παρακολουθήσει - ότι για να ταυτοποιηθεί το πρώτο πρόσωπο στη λίστα Λαγκάρντ χρειάστηκαν τρία χρόνια. Να μην πω ότι η λίστα Λαγκάρντ πήγαινε από στικάκι σε στικάκι κι από συρτάρι σε συρτάρι. Είπα ότι είμαι του ήπιου πολιτικού κλίματος, αλλά δεν μπορώ να ανεχθώ παραποίηση της αλήθειας. Αντίθετα, στη λίστα αυτή που ήρθε επί των ημερών του ΣΥΡΙΖΑ, τις τελευταίες ημέρες, την οποία, από ό,τι ακούω, ο Γερμανός Υπουργός Οικονομικών εκλιπαρούσε να δώσει, εμείς ταυτοποιήσαμε δεκάδες ονόματα σε δύο εβδομάδες. Όταν λέω εμείς, εννοώ την Ελληνική Πολιτεία. Δεν έχει καμμία δουλειά το Υπουργείο Δικαιοσύνης. Είναι δουλειά των εισαγγελέων αυτή. Θέλετε να κάνουμε τη σύγκριση; Νομίζω ότι δεν χρειάζεται. Και κάτι ακόμα: Κάποιοι ψελλίζουν - το είπε και η κ. Καραμανλή - ότι με αυτήν την Κυβέρνηση όπου να' ναι θα αρχίσουν οι παρεμβάσεις στη δικαιοσύνη. Παρεμβάσεις στη δικαιοσύνη δεν θα υπάρξουν από τον ΣΥΡΙΖΑ. Η δικαιοσύνη επί των ημερών της συγκυβέρνησης ΣΥΡΙΖΑ - Ανεξαρτήτων Ελλήνων θα ανασάνει ελεύθερα.
Οι δικαστές το είπαν στο ψήφισμά τους, κύριε Υπουργέ.
Μην κάνουμε διάλογο, σας παρακαλώ. Μην διακόπτουμε τη διαδικασία. Συνεχίστε, κύριε Υπουργέ.
Είναι ψήφισμα των δικαστών.
Διαβεβαιώνω και τους δικαστές που το ξέρουν, γιατί το 99,9% των δικαστών ξέρει ότι σέβομαι την ανεξαρτησία των συναδέλφων μου, τιμώ τον κόπο τους, νυχθημερόν, ξέρω ότι τα χέρια τους στάζουν τον λιγότερο ιδρώτα, γράφοντας νύχτα μέρα - και μιλάω για πέντε ή για δέκα εν ενεργεία - …
Εδώ το λέει, κύριε Υπουργέ, στο ψήφισμα των δικαστών. Δεν το είπε η Νέα Δημοκρατία.
Το ξέρω, κύριε Αυγενάκη. Δεν είπα εγώ ότι το είπε η Νέα Δημοκρατία. Συνεχώς παραποιείτε τα λόγια μου. Εγώ δεν είπα ότι το είπε η Νέα Δημοκρατία. Μιλάω για ελάχιστους, μετρημένους στα δάχτυλα του ενός χεριού, συνταξιούχους και εν ενεργεία, οι οποίοι προσπαθούν να σωθούν, βάζοντας θέμα ότι δεν σεβόμαστε την ανεξαρτησία της δικαιοσύνης. Σας διαβεβαιώνω, λοιπόν, ότι ο Πρωθυπουργός, το Υπουργείο Δικαιοσύνης και όλη η Κυβέρνηση σέβεται την ανεξαρτησία της δικαιοσύνης, δεν έρχεται εκδικητικά για κανένα, δεν θα χαριστεί σε κανέναν. Όσοι φοβούνται, αν φοβούνται δικαίως, καλώς κάνουν και φοβούνται. Ευχαριστώ πολύ.
Ευχαριστούμε τον κύριο Υπουργό. Ολοκληρώνουμε τη συζήτηση με τον Κοινοβουλευτικό Εκπρόσωπο της Νέας Δημοκρατίας κ. Κυριαζίδη για έξι λεπτά.
Κυρία συναδέλφισσα και κύριοι συνάδελφοι, κύριε Πρόεδρε, η επερώτηση σήμερα της Νέας Δημοκρατίας είχε συγκεκριμένο στόχο και περιεχόμενο και δεν κατατέθηκε για κάποιον άλλο λόγο, παρά για την ουσία και την προσπάθεια που έγινε σήμερα εδώ να υπάρξει μία συζήτηση. Άλλωστε, κατατέθηκε πριν από δύο μήνες περίπου. Άρα το ότι συζητείται σήμερα, αυτό είναι μια επιλογή. Έχουμε δει κι άλλες επερωτήσεις που έχουν κατατεθεί ακόμα από τον Απρίλιο και συζητήθηκαν πριν από δέκα μέρες. Η ουσία είναι στο σημερινό περιεχόμενο της συζήτησης. Θα μου επιτρέψετε να κάνω αναφορά, κυρία συναδέλφισσα και κύριοι συνάδελφοι της Αριστεράς, ότι το ηθικό πλεονέκτημα αυτής - εννοώ της Αριστεράς - σε κάποιο βαθμό υπήρχε πριν αναλάβει η Αριστερά να κυβερνήσει. Σήμερα, είναι κυβέρνηση και δυστυχώς μας θυμίζει - τουλάχιστον σε ό,τι με αφορά - το παλαιοκομματικό. Ό,τι - αν θέλετε - καταδικάσαμε κι εμείς ως νέοι Βουλευτές - και καταδικάζουμε - και ως Νέα Δημοκρατία σήμερα, αλλά και χθες, το βλέπουμε να επαναλαμβάνεται κατά τραγικό τρόπο σε κάθε βαθμό. Θα ήθελα να σημειώσω ότι η γυναίκα του Καίσαρα δεν πρέπει να είναι μόνο τιμία, αλλά πρέπει να φαίνεται και τιμία. Εδώ εσείς δυστυχώς, ενώ δεν είναι τιμία, θέλετε να την παρουσιάσετε και ως παρθένα. Έφυγε ο κ. Παπαγγελόπουλος. Όσον αφορά την ανεξαρτησία της δικαιοσύνης, προσφάτως στις κρίσεις των δικαστών παρελήφθησαν δεκαεπτά δικαστές, προκειμένου να υπάρξει επιλογή του αρεστού. Η αρχαιότητα δεν υπάρχει πλέον. Αυτό είναι προϊόν δικό σας. Αναφέρθηκε από συναδέλφους εδώ «κι εσείς τα ίδια κάνατε», δηλαδή με τους διοικητές των νοσοκομείων κ.λπ. και «εμείς επαναλαμβάνουμε το ίδιο και μάλιστα και κάτι παραπάνω, για να υπάρχει και μία εργασιακή ειρήνη, επειδή δεν είναι αρεστός και αυτόν εδώ να τον αποπέμψουμε». Χθες, μάλιστα, έμειναν κάποιοι, όπως, παραδείγματος χάριν, ο διοικητής του «Ευαγγελισμού». Τον ξαποστείλατε κι αυτόν, διότι υπήρξε μια πίεση εσωτερική. Στο Υπουργείο Παιδείας γίνονται τα ίδια. Η επιλογή τον διευθυντών κ.λπ., γίνεται με τον τρόπο που γίνεται. Περιμέναμε εμείς, πράγματι, να μας δώσετε κάτι το διαφορετικό. Και ο ίδιος προσωπικά το περίμενα και είχα πάντα μέσα μου έναν ενδόμυχο φόβο για τα λάθη που ενδεχομένως να έκανα. Περίμενα πράγματι να βελτιωνόσασταν και να πηγαίναμε ένα βήμα μπροστά. Πάμε όμως πολύ πίσω. Αυτή δυστυχώς είναι η πραγματικότητα. Προσφάτως, εξαίρετος πρώην συνάδελφος δικός μου στην Επιτροπή Εσωτερικών Υποθέσεων αποπέμφθηκε, ο οποίος χειριζόταν μια σημαντική υπόθεση με εξαίρετο τρόπο, αποδεκτό από όλους. Ακούσαμε και το παράδοξο, το καινοφανές: «Τις ανεξάρτητες αρχές τις καταργούμε, διότι ήταν μη ανεξάρτητες, μη ελεγχόμενες και λειτουργούσαν κατά αυθαίρετο τρόπο και επέβαλλαν πρόστιμα πέραν του δέοντος» και όλα αυτά. Βεβαίως, είμαστε εδώ για να τα ελέγξουμε. Για τον λόγο αυτό υπάρχει το Κοινοβούλιο. Αν κάτι δεν πήγαινε καλά να το κάναμε. Όχι όμως να τις καταργήσουμε ως…
Ποιος μίλησε περί κατάργησης;
Αναφέρθηκε από τον συγκυβερνήτη σας των Ανεξαρτήτων Ελλήνων.
Πότε το είπε;
Ο κ. Καμμένος, μόλις κατελθών, ακριβώς αυτό τόνισε. Δεν ήσασταν εδώ μάλλον, Πρόεδρε. Μπορείτε να ανατρέξετε στα Πρακτικά, για να δείτε ακριβώς την αναφορά αυτή ως ακριβώς σας τη λέω. Και ξέρετε, δεν λέω κάτι διαφορετικό. Η διαφθορά πράγματι έχει πολλές εκφάνσεις. Δεν είναι μόνο αυτές στις οποίες αναφερθήκαμε σήμερα. Αναφερθήκαμε σε συγκεκριμένες. Πράγματι, υπάρχει μια νοοτροπία, μια γαλουχία των πολιτών από το πολιτικό σύστημα με όχι ορθό τρόπο. Όμως, εμείς εδώ τι μηνύματα στέλνουμε; Ή εσείς ως Κυβέρνηση σήμερα τι μηνύματα στέλνετε; Κάτι το διαφορετικό; Όχι! Κάτι το προηγούμενο, που μυρίζει μούχλα. Και εν πάση περιπτώσει, αγαπητέ Πρόεδρε της Βουλής και Προεδρεύοντα και Υπουργοί, πρέπει σε ένα σημείο επιτέλους να αντιμετωπίσουμε αυτήν τη σκληρή πραγματικότητα, προκειμένου να υπάρξουν σταθερές. Και έχουμε μία μοναδική ευκαιρία να υπάρξουν σταθερές σε κάθε επίπεδο, σε θέματα δικαιοσύνης, σε θέματα υγείας, σε θέματα φορολογίας, προκειμένου να μην μπορούν - αν θέλετε - να αμφισβητούνται από οποιονδήποτε. Δυστυχώς, όμως, κύριοι της Κυβέρνησης, δεν προχωρείτε ακριβώς με αυτόν τον τρόπο. Λειτουργείτε με έναν παλαιοκομματικό, μικροκομματικό και - θα έλεγα πολλές φορές - συμφεροντολογικό, κομματικό τρόπο. Ενδεχομένως να έχετε να πολεμήσετε έναν βαθύ κομματικό ΣΥΡΙΖΑ, από τον οποίο δεν θέλετε να σύρεστε. Δυστυχώς, υπάρχει όσο δεν το πολεμάτε και εμφανίζεται με τον τρόπο που εμφανίζεται. Πράγματι, το πολιτικό σύστημα θα συνεχίσει να αμφισβητείται από πλευράς της κοινωνίας. Έχετε μεγάλο χρέος και μεγάλη ευθύνη. Οι πρώτοι από εσάς οφείλετε να δίδετε αυτό το παράδειγμα. Σήμερα αυτό το παράδειγμα δεν το δώσατε εδώ μέσα. Δεν απαντήσατε στα συγκεκριμένα ερωτήματα που ευστόχως και με λεπτομέρεια από πλευράς των συναδέλφων μου έχουν τεθεί.
Ευχαριστούμε τον κ. Κυριαζίδη.
Κύριε Πρόεδρε, θα ήθελα τον λόγο.
Θέλετε να τριτολογήσετε;
Για μισό λεπτό.
Θέλετε και εσείς να τριτολογήσετε, κύριε Φλαμπουράρη;
Όχι, κύριε Πρόεδρε.
Ορίστε, κύριε Υπουργέ, έχετε τον λόγο.
Θα μείνω στο τελευταίο που είπε ο κ. Κυριαζίδης με το οποίο συμφωνώ απόλυτα, ότι το πολιτικό σύστημα πρέπει να μην απαξιωθεί άλλο. Γι' αυτό, όμως, χρειάζεται συναίνεση. Δεν πρέπει να λαϊκίζουμε - εγώ δεν μιλώ για εσάς, ένθεν και ένθεν - πρέπει να είμαστε προσεκτικοί. Ειδικά σε περιόδους κρίσεως επαναλαμβάνω ότι η συναίνεση είναι εντελώς απαραίτητη. Ο κ. Γεωργιάδης - ξέχασα να το πω πριν αυτό - είπε έμμεσα ότι μου ζητάει συγγνώμη που μου είπε ότι πρέπει να ντρέπομαι. Θέλω να του πω ότι δεν χρειάζεται να μου ζητάει συγγνώμη. Εγώ από τη φύση μου είμαι μεγαλόψυχος, δεν παρεξηγώ. Αντιλαμβάνομαι. Αντιλαμβάνομαι και ότι για τη μεθαυριανή του προσπάθεια θα πρέπει να είναι λίγο προκλητικός για την εσωκομματική ψηφοφορία. Όσο για τη ντροπή, θέλω να πω - και αυτό θα είναι μια προσωπική εξομολόγηση - ότι είναι ίσως το μόνο συναίσθημα που δεν έχω νιώσει. Έχω νιώσει πάρα πολλά συναισθήματα και σε έντονο βαθμό, γιατί είμαι ευαίσθητος άνθρωπος. Όμως, όσον αφορά αυτούς που ετοιμάζονται να επιτεθούν άδικα σε εμένα ή στην Κυβέρνηση, πρέπει να ξέρουν ότι η ευαισθησία δεν είναι κατ' ανάγκη μειονέκτημα. Μην ξεχνάτε ότι η καρδιά, που είναι το πιο ευαίσθητο όργανο του ανθρωπίνου σώματος, είναι ο πιο ισχυρός του μυς. Και θα κλείσω λέγοντας για την παράλειψη των δεκαεπτά για την επετηρίδα. Η επετηρίδα, ξέρετε, αν δεν ήθελε ο νομοθέτης να είναι μπούσουλας, δεν θα έδινε δικαίωμα αξιολόγησης. Σας ευχαριστώ πολύ.
Ευχαριστούμε τον κύριο Υπουργό. Έχει υποβληθεί ένα αίτημα από τον κ. Αυγενάκη, στο οποίο λέει «παρακαλώ όπως μου δοθεί ο λόγος για ένα λεπτό, όπως προβλέπεται από τον Κανονισμό της Βουλής». Πρέπει να πληροφορήσω τον κ. Αυγενάκη ότι ο Κανονισμός της Βουλής δεν προβλέπει τριτολογία.
Θα ζητήσω και εγώ τον λόγο, κύριε Πρόεδρε.
Επαναλαμβάνω ότι ο Κανονισμός της Βουλής - αφήστε με να ολοκληρώσω τη φράση μου - δεν προβλέπει τριτολογία και το εξήγησα στον κ. Αυγενάκη. Είπε ο κ. Αυγενάκης ότι θα ζητήσει γραπτώς - δεν το έχει κάνει - αν υπάρχει παρεμπίπτον ζήτημα.
Σας έδωσα έγγραφο.
Δεν υπάρχει αίτημα για παρεμπίπτον ζήτημα γραπτώς. Δεν το γράφετε εδώ. Αν ζητούσατε τον λόγο για παρεμπίπτον ζήτημα, θα έπρεπε να εξηγήσετε συγκεκριμένα ποια διάταξη από τον Κανονισμό παραβιάζεται, όπως λέει ο Κανονισμός της Βουλής. Κατά συνέπεια δεν μπορεί να σας δοθεί ο λόγος. Κυρίες και κύριοι συνάδελφοι, ο συνάδελφος κ. Σκρέκας, Βουλευτής της Νέας Δημοκρατίας, ζητά άδεια ολιγοήμερης απουσίας στο εξωτερικό από 20 Δεκεμβρίου έως 28 Δεκεμβρίου. Η Βουλή εγκρίνει;
Η Βουλή ενέκρινε τη ζητηθείσα άδεια. Κηρύσσεται περαιωμένη η συζήτηση επί της υπ' αριθμόν 5/5/17-11-2015 επίκαιρης επερώτησης δεκαπέντε Βουλευτών της Νέας Δημοκρατίας προς τον Πρωθυπουργό, τον Υπουργό Δικαιοσύνης, Διαφάνειας και Ανθρωπίνων Δικαιωμάτων και Διοικητικής Ανασυγκρότησης, σχετικά με το «αν είναι αποφασισμένος ο Πρωθυπουργός να καταπολεμήσει τη διαφθορά που βρίσκεται στα "σπλάχνα” της Κυβέρνησής του». Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.52΄ λύεται η συνεδρίαση για την Τρίτη 22 Δεκεμβρίου 2015 και ώρα 10.30΄, με αντικείμενο εργασιών του Σώματος ειδική συνεδρίαση της Ολομέλειας της Βουλής σύμφωνα με την ειδική ημερήσια διάταξη που έχει διανεμηθεί.